Kaashi theyo hangandah faidha huri echaka vaa sababu - TrendingRED\n17 ނޮވެންބަރ 2017 - 09:00\nކާށި ތެލަކީ އެކި ކަހަލަ ކަންތައްތަކަށް ބޭނުންކުރާ ފައިދާ ހުރި ތެޔޮ އެކެވެ. އަސްލު ކާށި ތެލުގައި އެކި ބާވަތުގެ ކެމިކަލްސް ތަކެއް އަދި ބާރުގަދަ މާއްދާތަކެއްވެސް ނުހިމެނެއެވެ. މީގެ އިތުރުން އެންޓިބެކްޓީރިއަލް އަދި އެންޓިފަންގަލް މާއްދާތައް ހިމެނެއެވެ. ވީމާ މިއީ ހަންގަނޑަށާއި ހަށިގަނޑަށް ވަރަށް ފައިދާ ހުރި އެއްޗަކަށް ވެއެވެ.\n• ސެޗުރޭޓަޑް ފެޓްސް\nމީގެ ސަބަބުން ހަމުން ތެތް ކަން ދިޔަނުދީ ހިފަހައްޓާދެއެވެ. ވީމާ މޮއިސްޗަރައިޒަރ އަކަށް ކާށި ތެލަކީ ވަރަށް ރަނގަޅު އެއްޗެކެވެ.\n• ކެޕްރިކް، ކެޕްރީލިކް އަދި ލޯރިކް އެސިޑު\nމި ފެޓީ އެސިޑަކީ ބާރުގަދަ ޑިސްއިންފެކްޓަންޓް އަދި އެންޓިމައިކްރޯބިއަލް މާއްދާތައް ހިމެނެއެވެ. ވީމާ ހަންގަނޑު ހަލާކުވުމުން ރަނގަޅުކޮށްދީ އިންފެކްޝަންތަކުން ވެސް ސަލާމަތްކޮށްދެއެވެ.\n• ވިޓަމިން އީ\nވިޓަމިން އީ އަކީ ހަންގަނޑު ގެ ދުޅަހެޔޮ ކަމަށް ވަރަށް ރަނގަޅު އެއްޗެކެވެ. ހަންގަނޑު ހަލާކުވުމުން ރައްކައުތެރިކޮށްދެއެވެ. އަދި ވިޓަމިން އީ އެންޓިއޮކްސިޑަންޓް އެއް ގޮތަށް މަސައްކަތްކޮށް ހަންގަނޑު ދުވަސްވެ ރޫ ޖެހުމުން ސަލާމަތްކޮށްދެއެވެ.\nކާށި ތެލަކީ ޕްރޮޓީން ގިނަ ޢަދަދަކަށް ހުންނަ އެއްޗެކެވެ. ވީމާ ހަންގަނޑު ހަލާކުވުމުން ރައްކައުތެރުކޮށްދީ ހަލާކުވުމުން އަވަހަށް ރަނގަޅު ކޮށްދެއެވެ.


Karudhaas: Kaivenin beyrun libey dharin bappa ah nisbaiy kurun - sharuee nazarakun.\nކަރުދާސް: ކައިވެނިން ބޭރުން ލިބޭ ދަރިން ބައްޕައަށް ނިސްބަތް ކުރުން، ޝަރުޢީ ނަޒަރަކުން\nލިޔުއްވީ: އަލްއުސްތާޛް އަޒްމީން ރަޝީދް|2021-02-13T13:42:56+05:00February 13th, 2021|ކަރުދާސް|\nއަދުގެ ދުނިޔޭގައި ފާޙިޝްކަންތަކާއި މުންކަރާތްތައް ފެތުރިގެންދަނީ އިންތިހާއަށް ކަންބޮޑުވާންޖެހޭ ފަދަ އަވަސްމިނެއްގައެވެ. ދުނިޔޭގޭ ވެރިކަންކުރަމުންދާ ޤައުމުތަކުގައި އިންސާނީ ޙައްޤެއްގެ ގޮތުގައި ބައެއް މުންކަރާތްތައް ހުއްދަކޮށް، ރުހިގެން ކުރާ ކޮންމެކަމަކީ ޤާނޫނުން އެމީހަކަށް ބާރުލިބޭ ކަންކަމުގެ ގޮތުގައި ވަނީ ހަމަޖެހިފައެވެ. އެފަދަ ޤައުމުތަކުގެ ތަހުޒީބާއި ތަރައްޤީގެ އަސްލަކީ ދީނާއި ޤަބޫލުކުރާ ޤަބޫލުކުރުންތަކުން އެއްކިބާވެ، ޝަހުވާނިއްޔަތާއި އަމިއްލަ އެދުމުގެ މައްޗަށް ބިނާވާ “އުފަލާއި ހިތްހަމަޖެހޭ އެންމެހައި ކަންކަން ކުރުމާއި ގެއްލުންލިބޭ އެންމެހައި ކަންކަން ދުރުވެގަތުމުގެ” ފަލްސަފާ އިސްކުރުމުގެ ނަތީޖާއެވެ. އުފަލާއި ހިތްހަމަޖެހުން ބިނާވަނީ ޝަހުވާނީ އެދުންތައް ފުއްދުމުގައި ކަމުގައިވަނީނަމަ އެކަންކަން ކުރުމަށް ހުރަސްއަޅާ ނުވަތަ މަނާކުރާނެ އެއްވެސް ކަމެއް ނެތެވެ. އެގޮތުން އިސްރާފުކުރުމާއި، ރާ ބުއިމާއި، ޖުވާ ކުޅުމާއި، ޒިނޭކުރުން ފަދަ ކަންކަން އިންތިހާއަށް ފެތުރިފައިވާއިރު، އިސްލާމީ ދުނިޔޭގައި އަދި ޚާއްޞަކޮށް ދިވެހި ރާއްޖޭގައިވެސް ޒިނޭކުރުން މިހާރު އިންތިހާއަށް ގިނައެވެ. އޭގެ ނަތީޖާއެއްގެ ގޮތުން ޒިނޭގެ ދަރިން ގިނަވެ ދައުލަތުގެ ބެލުމުގެ ދަށަށް ދާންޖެހޭ ކުދިންވެސް ގިނަކަން ފާހަގަކުރަމެވެ.\nކައިވެނިން ބޭރު ކުދިން އުފަންވުމުގެ ނަތީޖާއަކީ ޝަރުޢީ ބަލަދު އަރާނެ ބައްޕައެއްނެތި ދިރިއުޅުމުގެ ޔާރެއް އިޔާރެއް ނެތްކުދިންގެ ގޮތުގައި އެތަކެއް ތަކުލީފުތަކާއި އެކު އެކުދިން ބޮޑުވާންޖެހުމެވެ. އަދި ޒިނޭކުރާ މީހާއަށް ޒިނޭއަށް އިންކާރުކޮށް އުފުލަންޖެހޭ ޒިންމާ ބޮލާލާ ޖަހައި ޒިންމާއިން ބަރީއަވުމަށް މަގުފަހިވެގެން ދިޔުމެވެ. ބޭޒާރުވަނީ މަންމައާއި ދަރިފުޅުވެ. މިކަމުގެ ސަބަބުން ކުއްޖާއަށް އިޖުތިމާޢީ ގޮތުން ތަޢުލީމީ ޙަޔާތުގައި އަދި ޢާންމު ދިރިއުޅުމުގައިވެސް ލަދުވެތިކަމާއި ކުރިމަތިލާންޖެހެއެވެ. އެއްވެސް ކުށެއްނުކުރާ ޙާލު ނަފުސާނީ ގޮތުން އެތަކެއް ގެއްލުންތައްވެސް މިފަދަކުދިންނާއި ކުރިމަތިލާންޖެހެއެވެ. މިއީ ޙަޤީޤަތެކެވެ. އަދި މިއީ ޝަރުޢީ އުސޫލުތަކުން ބޭރުން ކަނޑައެޅިގެން ޙަރާމްކުރައްވާފައިވާ ޢަމަލުތަކަށް އަރައިގަތުމުގެ ނަތީޖާއެވެ. ޙައްލަކީ ޒިނޭ ނުކުރުމެވެ. އަދި ކިއެއްތަ ޒިނޭއާއި ކައިރިވެސް ނުވުމެވެ. މިޙައްލާއިމެދު އެއްވެސް ޝައްކެއް ނުކުރަމެވެ. ނަމަވެސް އެފަދަކަމެއް މެދުވެރިވެއްޖެނަމަ ޝަރުޢީ އުސޫލުން ދެވޭނެ ފަރުވާއަކީ ކޮބާތޯ ބަލާލުން މުހިންމެވެ.\nޝަރުޢީ ކައިވެންޏެއްގެ ބޭރުން ނަހަމަގުޅުން ހިންގާ މީހާ ކުޅަ ޢަމަލެއްގެ ނަތީޖާއިން އުފަންވާކުދިން އެމީހާއަށް ލެއްވޭނެތޯ ސުވާލުކުރުމަކީ މުހިންމު ސުވާލެކެވެ. އެހެނީ އެސުވާލުގެ ޖަވާބުން، އޭގެ މައްޗަށް ވާރުތަވުމާއި، ނަފަޤާއާއި، ޙަޟާނަތާއި ޤިޞާޞް ހިފުމާއި އަދި އެހެނިހެން ޝަރުޢީ އެތަކެއް ޙުކުމެއް އެއަށް ބިނާވާ ސުވާލެކެވެ. އަދި އެއީ ޒިނޭކުރި މީހުން އެމީހުން ކުރާ ޢަމަލުތަކުގެ ޒިންމާ ނެގުމަށް މަގުފަހިކުރާނެ ސުވާލެކެވެ.\nޒަމާނީ ޓެކްނޮލޮޖީ ވަޞީލަތުގެ ސަބަބުން ވިރާސީ ކުރެހުމާއި، ފިންގަރ ޕުރިންޓާއި އަދި މިނޫންވެސް އީޖާބީ އުފެއްދުންތަކުގެ އަލީގައި ކުއްޖާގެ ބައްޕަ ދެނެގަތުމަކީ މިޒަމާނުގައި ވަރަށް ފަސޭހަކަމެކެވެ. އަދި އެކަމަށްވަނީ މަގުފަހިވެފައެވެ. މިފަދަ ވަސީލަތްތަކުގެ އަލީގައި ޔަޤީނާއި ގާތަށް ކުއްޖާގެ ބައްޕަ ދެނެގަތުމަކީ ކުރެވިދާނެކަމެއްކަމުގައި ވިޔަސް ދަންނާންޖެހޭ ޙަޤީޤަތަކީ ޝަރުޢީ ގޮތުން ނަސަބު ސާބިތު ކުރެވޭނީ ޝާރުޢީ އަސާސްތަކުގެ މަތިންކަމެވެ. އެހެންކަމުން ޝަރުޢީ ގޮތުން ނަސަބު ސާބިތުކުރުމާއި އެޙުކުމަށް ވާސިލުވުމަށް ޒަމާނީ ވަސީލަތްތަކުގެ ދައުރަކީ ކޮބައިކަން އެނގުމަކީ އަދުގެ މުޖުތަމަޢުއަށް ކޮންމެހެން ބޭނުންޖެހިފައިވާ ކަމެއް ކަމުގައިއެވެ.\nއަލް އުސްތާޛު ޢަޒުމީނު ރަޝީދު\nއަލް އުސްތާޛު ޢަޒުމީނު ރަޝީދު ކިޔަވައިވިދާޅުވީ މަދީނާ އިސްލާމިކް ޔުނިވަރސިޓީއިންނާއި މޯލްޑިވްސް ނެޝެނަލް ޔުނިވަރސިޓީއިންނެވެ. އެގޮތުން މަދީނާ އިސްލާމިކް ޔުނިވަރސިޓީގެ ފެކަލްޓީއޮފް ޝަރީޢާ އިން ބެޗެލަރސް އޮފް ޝަރީޢާ އާއި މޯލްޑިވްސް ނެޝެނަލް ޔުނިވަރސިޓީއިން މާސްޓަރސް އޮފް ލޯސް ފުރިހަމަކުރައްވާފައިވެއެވެ. އަދި އުސްތާޛް ޢަޒުމީނަކީ މިވަގުތު މެލޭޝިޔާގެ އިސްލާމިކް ސައިންސް ޔުނިވަރސިޓީއިން އިކޮނޮމިކްސްގެ ދާއިރާއިން ޕީ.އެޗް.ޑީ ހައްދަވަމުންދާ ދަރިވަރެކެވެ. އުސްތާޛް ޢަޒުމީނަކީ މަހަލްދީބް ފައުންޑޭޝަންގެ ޝަރީޢާ ކޮމިޓީގެ މެމްބަރެކެވެ.\nކަރުދާސް ޑައުންލޯޑް ކުރެއްވުމަށް


Beelan husha'elhumuge dhauvathu - Mi idhaaraage beynumah7printer supply koddheyne faraatheh hoadhun\nބީލަން ހުށަހެޅުމުގެ ދައުވަތު - މި އިދާރާގެ ބޭނުމަށް 07 ޕްރިންޓަރ ސަޕްލައިކޮށްދޭނެ ފަރާތެއް ހޯދުން\nމި އިދާރާގެ ބޭނުމަށް 07 ޕްރިންޓަރ ސަޕްލައިކޮށްދޭނެ ފަރާތެއް ހޯދަން ބޭނުންވެއްޖެއެވެ. މިމަސައްކަތަށް ދައުވަތު ހުޅުވާލެވެނީ ދިވެހިރާއްޖޭގައި މިބާވަތުގެ ވިޔާފާރިކުރުމަށް ރެޖިސްޓްރީ ކުރެވިފައިވާ ފަރާތްތަކަށެވެ.\nބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2022 ފެބްރުވަރީ 03 ވާ ބުރާސްފަތި ދުވަހުގެ 11:00 ގައި އައްޑޫ ސިޓީ ކައުންސިލް އިދާރާގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދުކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.


Priyanka Ge Adaai Saif Ge Sikundi Beynunkamah Kareena Bunefi - Vaguthu\nޕްރިޔަންކާގެ އަޑާއި ސައިފް އަލީ ހާންގެ ސިކުނޑި ބޭނުންކަމަށް ކަރީނާ ބުނެފި\nބޮލީވުޑްގެ ފިލްމީތަރި ކަރީނާ ކަޕޫރްގެ ބަކެޓް ލިސްޓުގައި ސައިފް އަލީ ހާންގެ ސިކުނޑިއާއި ޕްރިޔަންކާ ޗޮޕްޅާގެ އަޑު ހިމަނައިފި އެވެ.\nކަރީނާ އާއި ކުރި އިންޓަވިއުއެއްގެ ތެރެއިން އޭނާ އާއި ކުރި ސުވާލަކީ އެހެން ފިލްމީތަރިންގެ ފަރާތުން ކަރީނާ ބޭނުންވާ އެއްޗެއްސަކީ ކޮބައިތޯ އެވެ. މި ސުވާލަށް ޖަވާބުދެމުން ކަރީނާ ބުނީ އޭނާ ބޭނުންވާ އެއްޗެހީގެ ތެރޭގައި ލަންޑަނުގައި ހުންނަ ޝާހްރުކް ހާންގެ ގެވެސް ހިމެނޭ ކަމަށެވެ.\nއިންޓަވިއުގައި ކުރި ސުވާލަށް ޖަވާބުދެމުން ކަރީނާ ބުނީ އޭނާގެ ފިރިމީހާ އަދި ބޮލީވުޑްގެ ފިލްމީތަރި ސައިފް އަލީ ހާންގެ ސިކުނޑިއާއި ޕްރިޔަންކާގެ އަޑުވެސް ބޭނުންވާ ކަމަށެވެ.\nކަރީނާ ބުނީ ސައިފް އަލީ ހާން އަކީ ވަރަށް ވިސްނުންތޫނު މީހެއް ކަމަށެވެ. އޭނާ އަކީ ވަރަށް ފަސޭހައިން ކަންކަން ނަގައިގަންނަ މީހެއް ކަމަށާއި އެހެންވެ ސައިފް އަތުން ބޭނުންވަނީ އޭނާގެ ސިކުނޑި ކަމަށް ކަރީނާ ވަނީ ބުނެފަ އެވެ.\nސަލްމާންގެ ފަރާތުން ކަރީނާ ބޭނުންވަނީ ވަނީ ސަލްމާނުގެ ފޭނުންނެވެ. އަދި ދީޕިކާގެ ރީތި ހިނިތުންވުމާއި އާލިޔާގެ ހުނަރުތައް ވެސް ބޭނުންކަމަށް އޭނާ ވަނީ ބުނެފަ އެވެ. އާލިޔާ އަކީ ވަރަށް ހުނަރުވެރި މީހެއް ކަމަށް ކަރީނާ ވަނީ ބުނެފަ އެވެ.\nސައިފް އަލީ ހާން އާއި ކަރީނާ ކަޕޫރް ކައިވެނި ކުރީ 2012 ވަނަ އަހަރުގައި އެވެ. ކައިވެންޏަށް ހަތަރު އަހަރު ފަހުން 2016 ވަނަ އަހަރުގެ ޑިސެމްބަރު 26 ގައި އެދެތަރިންނަށް ތައިމުރް ލިބުނެވެ. އަދި މިއަހަރުގެ ފެބްރުއަރީ 21 ވަނަ ދުވަހު ސައިފް އާއި ކަރީނާ އަށް ވަނީ ދެވަނަ ކުއްޖަކު ލިބިފަ އެވެ.\nމެއި 8, 2021 10:46\nހުސް ކަރީނާ ގެ ވާހަކަ ތަ ލިޔަނީ؟ ކޮބާ އހެން ހިންދީ ތަރިން؟ ކަރީނާ ފޮޑިއެއް ޖެހިޔަސް ލިޔާތި! އޭނަ ދައްކާފަ ހުރީ ހުސް ބަކްވާސް!\nމެއި 9, 2021 12:05\nއެއީ ޕީސީގެ އަޑުކުރަކިކޮށް ހުންނާތީތަ އޭނަގެ އަޑު ބޭނުންވަނީ


Suzuki foaree ge Naseeb veriyaa hovaifi\nސުޒުކީ ފޯރީގެ ނަސީބުވެރިޔާ ހޮވައިފި\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ރޯދަ މަހާ ދިމާކޮށް ކުރިއަށް ގެންދިޔަ "ސުޒުކީ ފޯރި ޕްރޮމޯޝަން"ގެ ނަސީބުވެރިޔާ ހޮވައިފި އެވެ. މި އިނާމު ލިބިފައިވަނީ ފޯކައިދޫ، ހިިތިލާގޭ، އަލީ ވަހީދަށެވެ.\n"ސުޒުކީ ރޯދަ ޕްރޮމޯޝަން" ކުރިއަށް ގެންގޮސްފައިވަނީ ޖޫން މަހުގެ ފަސްވަނަ ދުވަހުން ފެށިގެން ޖުލައި މަހުގެ 15 ވަނަ ދުވަހާ ހަމައަށެވެ. މި ޕްރޮމޯޝަންގެ ދަށުން އެ ކުންފުނިން ވިއްކާފައިވަނީ 2.5 ހޯސްޕަވަރާއި 300 ހޯސްޕަވަރާ ދެމެދުގެ ސުޒުކީ އިންޖީނެވެ. މި އިންޖީނުތަކުން ހާއްސަ ޑިސްކައުންޓެއްވެސް ދީފައިވެ އެވެ.\nސުޒުކީ ރޯދަ ޕްރޮމޯޝަންގެ ގުރުއަތު ނެގުމަށް އެމްޓީސީސީ ކަށަވަރު ޝޯވް ރޫމުގައި ބޭއްވި ނިއުސް ކޮންފަރެންސެއްގައި އެމްޓީސީސީގެ ސީއީއޯ އިބްރާހިމް ޒިޔަތު ވިދާޅުވީ އެ ކުންފުނިން ވިއްކާ އައުޓްބޯޑް އިންޖީނަށް އާއްމުންގެ ފަރާތުން ބޮޑު ތަރުހީބެއް ލިބެމުންދާ ކަމަށެވެ.\n"ސުޒުކީ އައުޓްބޯޑް އިންޖީނު މިހާރު މިވަނީ މާކެޓުގެ ލީޑް ނަގާފައި. މި އިންޖީނަށް ގިނަ ބައެއްގެ ތަރުހީބު ލިބެމުންދޭ،" ޒިޔަތު ވިދާޅުވި އެވެ.\nއެމްޓީސީސީން ސުޒުކީ އައުޓްބޯޑް އިންޖީނު ރާއްޖޭގައި ވިއްކާތާ ނުވަ އަހަރު ވަނީވެފަ އެވެ. މި އިންޖީނުގެ އިތުރުން ޔަންމާ އިންޖީނުވެސް ވިއްކަނީ އެމްޓީސީސީނެވެ.


Baarugadha ISIS Jamaaiay Balivehje - Vaguthu\nބާރުގަދަ އައިއެސް ޖަމާޢަތް ބަލިވެއްޖެ\n2 މަސް ކުރިން ( މާޗް 21, 2019 )\nދުނިޔޭގެ ތާރީޚްގައި ވެސް އުފެދުނު އެންމެ ނުރައްކާތެރި ނިރުބުވެރި ޖަމާޢަތް ކަމަށްވާ އައިއެސްގެ ބާރުގެ ދަށުގައި އެންމެ ފަހުން އޮތް ސީރިއާގެ ސަރަހައްދު ވެސް އެޖަމާޢަތުގެ އަތްދަށުން ބީވެ، އައިއެސް ޖަމާޢަތް ހަނގުރާމައިގެ މައިދާނުގައި ބަލިވެއްޖެއެވެ.\nބައިނަލްއަޤުވާމީ މީޑިއާ ރިޕޯޓްތައް ބުނާ ގޮތުގައި އައިސްގެ އަތްދަށުގައި އެންމެ ފަހުން އޮތް އަވަށަށް ފާއިތުވި ފަސް ދުވަހު އެމެރިކާ އާއި، އެމެރިކާއަށް ވާގިވެރިވާ ހަނގުރާމަވެރިން ދިން ހަމަލާތަކުގެ ސަބަބުން އައިއެސްގެ އަތްދަށުން ވަނީ މިނިވަން ވެފައެވެ.\nބަޣުއޫޒް ނަމަކަށް ކިޔާ އަވަށުގައި އައިއެސް ހަނގުރާމަވެރިން ބަންދުވެފައި ވަނިކޮށް އެއަވަށުގެ ހަތަރު ފަރާތުން ވަނީ ހަމަލާތައް ދީފައެވެ. އެހެންކަމުން އެއްވެސް ދިމާއަކުން ފިލައިގެން ދިއުމުގެ ފުރުސަތު ވެސް އައިއެސްގެ ހަނގުރާމަވެރިންނަށް ނުލިބުނެވެ.\nއައިއެސް ޖަމާޢަތް ބަލިވިކަން އެމެރިކާގެ ރައީސް ޑޮނަލްޑް ޓްރަމްޕް މިއަދު ރަސްމީކޮށް އިއުލާން ކުރާނެ ކަމަށް ބެލެވެއެވެ.\nއައިއެސް ޖަމާޢަތް ބަލިވިކަމުގެ އުފާ ދުނިޔޭގެ ލީޑަރުން ފާހަގަ ކުރި ނަމަވެސް ސަލާމަތީ ދާއިރާގެ ތަޖުރިބާކާރުން ވިދާޅުވާ ގޮތުގައި އަދިވެސް އައިއެސްގެ ނުރައްކާ ކުޑައެއް ނުވެއެވެ. އައިއެސްގެ އުސޫލުތައް ގަބޫލުކުރާ ހަނގުރާމަވެރިންގެ ހަމަލާތައް ދުނިޔޭގެ ކޮންމެ ގައުމެއްގައި ވެސް ދިނުމުގެ ފުރުސަތު އަދިވެސް އެބައޮތެވެ.\nމިއަދު އައިއެސް ޖަމާޢަތް ބަލިވެގެން ދިޔައިރު މުޅި ސީރިއާ އޮތީ ސުންނާފަތިވެފައެވެ. އެތައް މިލިއަން ބަޔަކުގެ ގެދޮރު ގެއްލި ކުރިއަށް އޮތް ގަރުނެއްގެ ތެރޭގައި ވެސް އާރާސްތު ނުކުރެވޭ ވަރަށް އިމާރާތްތައް ވަނީ ހަލާކުވެފައެވެ.\nއައިއެސްގެ އާ އަމާޒު : ޖަންގަލިތަކުގައި ރޯކުރުން\nމާޗް 21, 2019 23:54\nސޫރިޔާ މުޅިން ސުންނާފަތިވެ އެގައުމުގެ ރައްޔިތުން އެހެން ގައުމުތަކަށް ހިޖުރަކުރުމުގެ ސަބަބުން ދުނިޔެ އަށް ރެފިޔުޖީ ބޮޑު ކާރިސާއެއް ކުރިމަތިވީ އައިއެސްގެ ސަބަބަކުން ނޫނެވެ. އެއީ އެމެރިކާ އާއި ޔޫރަޕްގެ ގައުމުތައް އަޑީގައި ތިބެ ޢަރަބި ބައެއްގައުމު ތަކުން ސޫރިޔާގެ ރައީސް ބައްޝާރުގެ ވެރިކަން ނިންމަން ކުރިމަސައްކަތަށް ރަޝިޔާ އިން ހުރަސް އަޅާ، ބައްޝާރަށް މަދަދު ދޭންފެށުމުން ހަނގުރާމަ ދިގުލައިގެން ދިޔުމުގެ ސަބަބުން ވީގޮތެކެވެ. ޙަގީގަތުގައި އެމެރިކާއިން އައިއެސް ބަލިކުރަނީ ކަމަށްބުނެ އައިއެސް އަށް ހަތިޔާރުދީ މަދަދުދިނީ އެވެ. އައިއެސް ބަލިކޮށް އިނދަޖައްސާލީ ރަޝިޔާއިންނެވެ.\nމާޗް 22, 2019 20:35\nއޭ މިހިރަ ނުރަބޮލާ. ކަލޭގެ ބޮލުގައި ނުރަޖަހާފަ ތިޔަ ހުރީ ހަމަ ތިޔަފަދަ ގަމާރުކަމެއްގެ މަތީގައި ހުރެތަ؟\nމާޗް 22, 2019 06:28\nއައިއެސް ބަލިކުރަންށޭ ކިޔާފަ އާންމު މުސްލިމުންގެ ބޮލަށް ބޮން އަޅަނީ. ބަޢުއޫޒް ގައި އެތައް ހާސް ބައެއްގެ ހަށިގަޑުތައް މަތިމައްޗަށް ޖަހާފަ. ފުޮޓޯ ތައް ބަލާފަ ހިތް ފަޅައިގެން ދާވަރުވޭ، ކުޑަ ކުދިން އެކުދިންގެ މަންމަގެ ހަށިގަނޑު ކައިރީގަ ރޯން އެތިބެނީ. ދުނިޔޭގެ އެއްވެސް މީޑިޔާ އެއް ނެތް މި ވާހަކަ ތައް ދައްކާ. އެމެރިކާ ދެކެ ބިރުން\nމާޗް 22, 2019 08:21\nތީ ކިހިނެއް ވާނެ ކަމެއް. ﷲ އަށް ވުރެން ބާރުގަދަ ފަރާތެއް ވާނެތަ؟ ވީއިރު އެންމެ ބާރުގަދަވާނީ އައިސިސް ނޫންތަ. އެއީ ސުންނީން. ދިވެހީން. އަދި ވައިޓް ހައުސްގަ ދިދަވެސް ނަގާނެ ބަލަން ތިބޭ\nއޭޕްރީލް 29, 2019 19:03\nމާޗް 22, 2019 11:08\nކިހިނެއް އިގެނީ އައިއެސް ބަލި ކޮށްލެވިއްޖެ ކަމެއް. ދުނިޔޭގެ އެކި ގައުމު ތަކުގަ އެބަ އުޅޭ އައިއެސް އަށް ދާއީދު ކުރާ މީހުން. ގިނައީ ރަޝިޔާގަ ތިހެން ކިތަންމެ ފަހަރަކު ބުނެފި އައިއެސް ބަލި ކޮށްލެވިއްޖޭ.\nމާޗް 22, 2019 13:21\nތީހަމަ ހީވާގޮތް.. އަދިއޮތީ\nމާޗް 22, 2019 20:48\nއެމެރިކާއިން ނެރުނު ހަނގުރާމަވެރި ޖަމާއަތެއް. އެމީހުން ބޭނުންވަނީ ހުރިހާ ގައުމެއް އެމީހުނަށް އަޅުވެތިވާން. ދިވެހިރާއްޖެއަށް2މިލިއަން ދޮލަރު، މިއީ މަހަކުން މިގައުމުގެ މީރާއަށް ލިބޭމިންވަރަށްވުރެ މަދުމުންވަރެއް. އެކަމަކު މިގައުމުވެސް މިވަނީ އިސްލާމްދީނުގެ ހާއިނުންގެ މަޅީގަ ޖައްސާފައި.\nމާޗް 22, 2019 20:45\nއެމެރިކާއިންނާއި އެމީހުންގެ ޒައިނިސްޓުން ދެން ފައިސާފޮއްޗެއްއެމީހުންނަށްއެއްލާނީ އެމީހުންގެ އީމާން ވިއްކާ ގައުމުން ބައެއް އެމީހުންގެ އޝްކަރީ ބޭނުމަށް ދިނުމުން. ދިވެހިރާއްޖެއަށް ޖެހިފައިވަނީ މިދަންތުރަ.\nމާޗް 25, 2019 01:50\nސީރިޔާގެ ބިމުން އައި އެސް ގެ ބާރު ނެތިކޮށްލެވިއްޖެ ކަމަށް ވާ ނަމަ، ބުނެވޭނީ ސީރިޔާގަ އައި އެސް ބަލިވެއްޖެޔޭ...އަދި ފަހުން އައުމަކީ އެހެން ކަމެއް...ދުނިޔޭގެ އެއްވެސް ގައުމެއްގަ ނެތް އައި އެސް ގެ ބާރު ހިނގާ ބިމެއް...ދެން ބުނާނީ ކީކޭތޯ..ބަލިވިއްޔޭ ދޯ ކިޔޭނީ...ހަގީގަތަކީ މީ...ބަލި ގަބޫލު ކުރުމަކީ ދެރަ ނިކަމެތި ކަމެއްނޫން...ކިއެއްތަ..؟ހިސާބުނުކުރެވޭ ވަރުގެ ކުރި އެރުމެއް...\nމާޗް 25, 2019 02:03\nއައި އެސް އެއީ ހައްގު ކަމަށްވާނަމަ އެ ހައްގުގަ ތިބި އާންމުން ހަނާވެގެން ދިޔަ އިރު އެމީހުންގެ އަމީރު އެމީހުން ދޫކޮށް ފިލައިގެން ދިޔައީ ކީއްވެބާ...ދުނިޔެއަށް ވުރެ އަރާމު މަންޒިލަށް ދެވޭނެ ކަމުގެ ޔަގީންކަން ނެތީބާ ހައްގުގެ ދިފާއުގަ މޭ އައްޑަނަޔަކަށް ދިއްނުކުރީ...އޭނަ ފިލާ އޮވެގެން ވީ ކަމެއްވެސް ނެތެއްނު...ކުރި ކަމެއްވެސް ފެންނާކަށްނެތެއްނު...މުސްލިމް ވެރިން ރައްޔިތުން ދޫކޮށް ގޮސް ފިލާފާނެ ކަމަކީ ގަބޫލު ކުރެވޭނެ ކަމެއްނޫން...މުސްލމްވެރިން އެއަށްވުރެ ﷲ އަށް ބިރުވެތިވާނީ....ބަގުދާދީގެ ފިލުން ދައްކުވައިދެނީ އެއީ އައި އެސް ސަޕޯޓަރުން މި ބުނާފަދަ އިހުލާސްތެރި ކަމެށް ހުރި މީހެއްނޫންކަން....އެތަށް ގޮތަކުން އައި އެސް ގެ ބާތިލްކަން ބަޔާން ކޮށް ދެވިދާނެ...އަދަދު ނޭނގޭހާ ދަލީލުވެސް އެބަހުރި....އެހެނަސް އެއްޗެއް ވިސްނޭނީ ހިތް ތިރި ކަމާ އެކު ވިސްނައިގެންދޯ....\nއޭޕްރީލް 29, 2019 19:08\nނޭނގޭ ވާހަކަ ނުދައްކާ....ކަލޭ އަށް ކިހިނެއް އެނގެނީ ވީ ގޮތެއް.....


SunOnline: Hichchah vadaigathumaai hichchah geumaai hichi gonuge vaahaka\nހިއްޗަށް ވަޑައިގަތުމާއި ހިއްޗަށް ގެއުމާއި ހިއްޗި ގޮނުގެ ވާހަކަ\nރުގިއްޔާ މުހައްމަދު މޫސާ 04 Jun 2019, 16:06\nރާއްޖޭގެ ބައެއް ރަށްތަކުގައި ބަރަކާތްތެރި ރަމަޟާން މަހަށް ފަހު އަންނަ އީދު ދުވަހުގެ ކުޅިވަރުގެ ތެރޭގައި "ހިއްޗަށް ވަޑައިގެންނެވުމެއް" އޮވެ އެވެ. އެއީ ރާއްޖޭގައި ރަސްކަން އޮތް ޒަމާނުގައި ރަދުން ރަސްމީ އިއްޒަތުގައި ހިންގަވާ ހިންގެވުމެއްގެ ހަނދާންއާ ކުރުމުގެ ގޮތުން ބާއްވާ ކުޅިވަރެކެވެ.\nރަސްކަމުގެ ޒަމާނުގައި ރޯދަ މަހު، މާލޭގައި ހަތަރު ފަހަރު ހިއްޗަށް ވަޑައިގަތުން އޮވެއެވެ. މި ރަސްމިއްޔާތަށް "ހިތި" މި ނަމުން ނަން ދެވުނީ، މި ކަމުގެ ތެރޭގައި ބަނބުކޭލު ހިތި ކެއްކުން ހިމެނޭތީ ކަމަށް މައުލޫމާތު ލިބެއެވެ.\nހިއްޗަށް ވަޑައިގަތުން އޮންނަނީ ވަލީވެރިއެއްގެ ޒިކުރާ އާ ކުރުމުގެ ގޮތުންނެވެ. އެ ޒަމާނުގައި މާލޭގައި ޒިކުރާ އާ ކުރެވޭ މި ފަދަ ބޭކަލުންނަކީ ތަބްރީޒީގެފާނާއި، ސުލައިމާނުލްމަދަނީއާއި ޙަބްޝީގެފާނާއި ޝަހީދުވި އަލި ރަސްގެފާނެވެ. ހިއްޗެއް ހާއްސަ ކުރެވޭނީ މިއިން ބޭކަލަކަށެވެ. އެ ބޭކަލަކަށް ހާއްސަ ވާ ހިތީގައި އެ ބޭކަލެއްގެ ޒިޔާރަތަށް ވަޑައިގެން ރަދުން ފާތިހާ ވިދާޅުވާނެއެވެ.\nވާރޭ ވެހޭ ދުވަސްވަރެއް ނަމަ، ކީރިތި މަހާރަދުން ހިއްޗަށް ވަޑައިގަންނަވާ އިރު، އެ ޒިޔާރަތަކަށް ރަސްގެފާނު ހިއްޗަށް ވަޑައިގަންނަވާ ޒިޔާރަތެއް ދޮށުގައި ބެރުފިޔަފާޅި ހަދައެވެ. މި ފިޔަފާޅިއަކީ އަށް ރިޔަން ދިގަށް، ފަސް ރިޔަން ފުޅަލަށް ހުންނަ އަދި މައްޗާއި އަރިމަތީން ވެސް ފެން އެތެރެއަށް ނުވިއްސާ ވަރަށް ނިވާކޮށް ވަރަށް ރަނގަޅު ފެންވަރަކަށް ހަދާ ހިޔަލެކެވެ.\nއެ ރެއެއްގެ ހިތީ ކުޅިވަރުގައި، ބެރުދުންމާރިތާޅަފިލީގެ އެންމެހައި ކަންތައްތައް އޮންނާނީ މި ބެރުފިޔަފާޅީގައެވެ. އެ ތަނަށް ވަދެވޭނީ ހަނގުބޭކަލުންނާއި ބެރުދުންމާރިތާޅަފިލިވެރީންނާއި ދައުލަތުގެ ދަރަޖަވެރީންނަށް އެކަންޏެވެ. ހިތީ ރޭރޭގެ ކުޅިވަރުތައް ނިމުމުން އެ ކަން އެންގުމަށް ޓަކައި ޖަހާ ބޮޑުނާބަ އަދި ފަސްފުޅީދަމުގެބެރު (ދަންބެރު) ޖަހާނީ މި ތަނުގައެވެ. ކުޅިވަރުތައް ނިމުމުން ފިޔަފާޅި ރޫޅައި ނަގައި ރައްކައު ކުރެއެވެ. އެތެރެއަށް ލައިފައި ވާ ކަށިވެލި ނުވަތަ ދޮންވެލި އެ ހިސާބަށް ރީތިކޮށް ފަތުރައިލައި އެއްވަރު ކުރެއެވެ.\nރާއްޖޭގެ އެންމެ ދެކުނުގައިވެސް މީގެ ކުރިން ހިއްޗަށް ދިޔުމެއް އޮވެއެވެ. ނަމަވެސް އޭގައި "ހިއްޗަށް ވަޑައިގަތުމާ" ތަފާތު ކަންތައްތަކެއް ހުރެއެވެ. އައްޑު އަތޮޅު ހިތަދޫގައި ކުރިއަށްގެންދިޔަ އެސަގާފަތަށް ކިޔަނީ ހިއްޗަށް ދިޔުމެވެ. އައްޑޫ ބަހުން ބުނާނަމަ ހިއްޗަށް ގެއުމެވެ.\nހިތަދޫ ޝަރައްފުއްދީން ސްކޫލުގެ މުދައްރިސް، ހަސަން ލަބީބު ވިދާޅުވި ގޮތުގައި އައްޑޫ މީހުން ހިއްޗަށް ދާ ގޮތާ ރަދުންގެ ހިއްޗަށް ވަޑައިގަތުމާ ގުޅުމެއް ނޯވެ އެވެ. އަދި އެރަށުގައި ހިއްޗަށް ދިޔުން މާނަ ކުރަނީ ގިނަ އަދަދެއްގެ މީހުން ގުރޫޕު ހަދައިގެން ރޯދަ ވީއްލަން ތަންތަނަށް ދިޔުމަށެވެ.\n"އަޅުގަނޑުމެން ހިއްޗަށް ދިޔުން މާނަ ކުރަނީ ރޯދަ ވީއްލަން ތަންތަނަށް ގުރޫޕު ހަދާލާފަ އުޅޭ އުޅުމުގެ ގޮތުގަ،" ލަބީބު ވިދާޅުވި އެވެ.\nލަބީބު ވިދާޅުވި ގޮތުގައި ފުރަތަމަ ހިއްޗަށް ދިޔުން އޮންނާނީ ރޯދައަށް ހަނދުބެލުމަށެވެ. އެދުވަހު ހިއްޗަށް ދަނީ މާހެފުމަކަށް ދާ ގޮތަށެވެ. އަދި އެދުވަހު ކެއުމާއި މޫދަށް އެރުންވެސް އޮންނާނެއެވެ.\n"ވަކި ގަޑިއެއްގަ މިދަނީ، ހަނދު ބަލަން ދާން ކަނޑައެޅިފަ އޮންނަ ތަނަށް. ގޮސްފަ އެތާ ތިބެގެން ހަނދު ފެނުމުގެ ކުރީގަ ހަވީރު މާހެފުމެއް ގޮތުގަ ރަނގަޅަށް ކާލާނެ. ދެން އިރު އޮއްސުނީމައި ހަނދު ބަލަނީ. އެއީ ފުރަތަމަ ހިއްޗި ދަތުރު ފެށުން،" ލަބީބު ވިދާޅުވި އެވެ.\nއެއަށް ފަހު ރޯދަ މަސް ފެށުމުން ކޮންމެ 10 ރޯދައެއް ވަކި ކުރަންވެސް ހިއްޗަށް ދިޔުން އޮވެ އެވެ. އެގޮތުން ފުރަތަމަ 10 ރޯދައިގެ ތެރޭ ވަކި ދުވަހެއް އަދި ދެވަނަ 10އަކާއި ތިން ވަނަ 10ގެ ތެރޭވެސް އެއް ދުވަހު ހިއްޗަށް ދިޔުން އޮވެއެވެ.\nލަބީބު ވިދާޅުވި ގޮތުގައި ހިއްޗަށް ދިޔުމުގެ އިންތިޒާމުތަކުގައި އިސްކޮށް ހުންނަވާނީ އޭރުގެ ކުޑަ ކަތީބެވެ. އަދި ކަތީބު ފުރަތަމަ ހައްދަވާނީ ހިއްޗަށް ދާނެ މީހުންގެ ލިސްޓެކެވެ. އޭގެ ތެރޭގައި އަންހެނުންނާއި ފިރިހެނުންވެސް ހިމެނޭނެއެވެ. އަދި ހިއްޗަށް ދާ ތަނެއް ނިންމާ އިރު ބަލާނީ މީހުން ދިރިނޫޅޭ ސަރަހައްދަކަށެވެ.\nހިއްޗަށް ދިޔުމުގެ އެންމެ މުހިއްމު އެއް ކަމަކީ އެތަނަށް ގޮސް ހުރިހާ އެއްޗެއްވެސް ކެއްކުމެވެ. އެހެންކަމުން އެކަމުގައި ބައިވެރިވާ އެންމެން ހިއްޗަށް ދާނީ ކައްކަން ބޭނުންވާ ހުރިހާ ތަކެތި ގާޑިޔާއަކަށް އަރުވައިގެންނެވެ. ފަހުން މި ޒަމާނަކަށް އައިސް ގެންދަނީ ޕިކަޕުގައެވެ. އަދި އެތަނަށް ދިޔުމަށް ފަހު ތައްޔާރު ކުރާ ކާނާތަކުގެ ތެރޭގައި ބަތާއި ރޮށްޓާއި ހެދިކާ ފަދަ ތެލުލި ލުއި ކާނާވެސް ހިމެނޭނެއެވެ.\nހިއްޗަށް ދިޔުމަށްފަހު ސުފުރާ ހަދަނީވެސް ވަރަށް ދިވެހިވަންތަ ގޮތަކަށެވެ. އެއީ ރުކުން ފަންވަތް ކަނޑައިގެން، ފަން ވިޔެގެންނެވެ.\n"ރޯދަ ވީއްލަންވާ އިރަށް ސުފުރާ ތައްޔާރު ކުރާނީ. ފަން ކަނޑައިގެން ފަން ވިޔެފަ ފަން އަޅާފަ އޭގެ މަތީގަ ތަށި އަތުރާފަ ހުންނާނީ ރޯދަ ވީއްލާންވާ އިރަށް. ހުރިހާ އެއްޗެއް ކައްކަންވާނީ އެތަނަށް ގޮސްފަ. އެހިއްޗި ދުވަސްތަކުގަ،" ލަބީބު ވިދާޅުވިއެވެ.\nލަބީބު ވިދާޅުވި ގޮތުގައި ހިއްޗަށް ދިޔުމަކީ އެންމެން އެއްވެ، ވަރަށް ފޯރި ނަގާ ކަމެކެވެ. ނަމަވެސް އެމަޖާ ނަގަނީ އަޅުކަންތައް ހަނދާން ނައްތާލާފައެއް ނޫނެވެ. އެގޮތުން ހިއްޗަށް ދަނީ، އެދާތަނެއްގައި އަންހެނުންނާއި ފިރިހެނުން ވަކިން ޖަމާއަތް ހަދައިގެން ނަމާދުވެސް ކުރެވޭ ގޮތަށެވެ.\nނަމަވެސް ރޯދައަށް ތިބޭ ކުޑަކުދިންނަށް ދަތުރަކު ގޮސް، އެތަނުގައި ތިބެ ކެއުމަކީ މާފަސޭހަ ކަމަކަށް ނުވެދާނެއެވެ. އެހެންކަމުން ރޯދަ ކުރު ކުރުމަށް ހިތަދޫގައި މީގެ ކުރިން ކޮށް އުޅުނު ކަމެއް އޮވެއެވެ. އެއީ ފަނުން ހަދާފައިވާ ކުޑަ ގޮނެއް ކުޑަކުދިންގެ ކަރުގައި އަޅުވައި، ހަވީރުކޮޅު އެކުދިން ގާތްތިމާގެ ގެތަކަށް ގެންދިޔުމެވެ. އަދި އޭގެއިން ކޮންމެ ގެއަކުންވެސް އެކުދިންގެ ގޮނަށް ހެދިކާ އަޅާދޭނެއެވެ. އެގޮނަށް ކިޔަނީ ހިއްޗި ގޮނެވެ.\n"އެގޮނަކީ ފަނުން ވިޔެފަ، ކަރުގަ އަޅާ ގޮތަށް ހަދާފަ އޮންނަ އެއްޗެއް. އެއީ އަންހެނުންގެ އަތް ދަބަސް ގޮތަށް ހަދާފަ އޮންނަ އެއްޗެއް. ދެން ކޮންމެ ގެއަކުން އެއަށް އެއްޗެއް އަޅާނެ. އެގޮތަށް އަޅަމުން ގޮސް ކުއްޖާގެ ގެޔަށް އަންނަ އިރު ގޮނު ފުރިފަ އޮންނާނީ،" ލަބީބު ވިދާޅުވިއެވެ.\nރޯދަމަހު ހަވީރު ކުޑަކުދިން އަވަށްޓެރި ގެތަކަށް ދިޔުމުން، އެގެއިން ކުދިންނަށް ކާއެއްޗެއްސާއި ހަދިޔާ ދިނުމަކީ މެދުއިރުމަތީގެ ބައެއް ގައުމުތަކުގައިވެސް ކުރާ ކަމެކެވެ. ލަބީބު ވިދާޅުވި ގޮތުގައި އޭގެ ބޭނުމަކީ ކުޑަކުދިންގެ މެދުގައި ރޯދައަށް ޝައުގުވެރިކަން އުފެއްދުމެވެ.\nނަމަވެސް ހިއްޗަށް ދިޔުމާއި ހިއްޗި ގޮނަކާ އެކު ކުޑަކުދިން ގެތަކަށް ޒިޔާރަތް ކުރުމަކީ މިހާރު ގާތްގަނޑަކަށް އުވިގެން ގޮސްފައިވާ ސަގާފަތެކެވެ. ލަބީބު ވިދާޅުވި ގޮތުގައި އެންމެ ފަހުން ހިތަދޫގައި ހިއްޗަށް ދިޔަ ހަނދާން ވަނީ އައްޑޫގައި މުހައްމަދު އިބްރާހީމް ދީދީ އަތޮޅުވެރިކަން ކުރެއްވި ދުވަސްވަރުއެވެ.\nއައްޑޫގައި ވެސް ހިއްޗަށް ދަނީ ރޯދަ މަހުގެ ތިން ދިހައާއި ރޯދަ މަހުގެ ހަނދު ބެލުމަށް ދާ ހިއްޗާ އެކު ހަތަރު ހިއްޗަށެވެ. މާލޭގައި ވެސް ހަތަރު ހިއްޗަށެވެ.\nއައްޑޫގެ އިތުރުން ފުވައްމުލަކުގައި ވެސް ކުރީން ހިއްޗަށް ދިއުން އޮންނަ ކަމަށް ފުވައްމުލަކު އަސްރަފީގޭ އިބްރާހީމް ސަޢީދުގެ ލިޔުއްވުމެއްގައި ފާހަގަ ކުރައްވާފައިވެއެވެ. ފުވައްމުލަކުގައި ދިޔައީ ތަބްރީޒީގެފާނުގެ ޒިކުރާގައި އޮންނަ ހިއްޗަކަށާއި، ސުލައިމާނުލްމަދަނީގެ ޒިކުރާގައި އޮންނަ ހިއްޗަކަށާއި، ގާދިރީކަލޭގެފާނުގެ ޒިކުރާގައި އޮންނަ ހިއްޗަކަށާއި، ޝަހީދުވި އަލި ރަސްގެފާނުގެ ޒިކުރާގައި އޮންނަ ހިއްޗަކަށް ކަމަށް އޭނާ ލިޔުއްވާފައިވެއެވެ.\nމިއަދު މާލެއަކުން ވެސް އައްޑޫއަކުން ވެސް އަދި ފުވައްމުލަކަކުން ވެސް މި ހަރަކާތްތަކެއް ނުފެނެއެވެ. އެހެންނަމަވެސް އުތުރުގެ ބައެއް ރަށްރަށުން އީދާ ގުޅިގެން ކުޅިވަރެއްގެ ގޮތުގައި ހިއްޗަށް ދިއުމުގެ ކުޅިވަރެއް ދައްކާލުން އޮވެއެވެ. މި ގޮތުން ކުޅުދުއްފުށްޓާއި ރ. މީދޫގައި ހިއްޗަށް ދިއުން ކުޅިވަރެއްގެ ގޮތުގައި ދައްކާލާފައިވެއެވެ.\nމިފަދަ ހަރަކާތްތަކަކީ އިޖުތިމާއީ ގުޅުން ވަރުގަދަކޮށް، މުޖުތަމައުގައި އެއްބައެއްވަންތަކަމާއި އެކުވެރިކަން އިތުރުކޮށްދޭނެ ހަރަކާތްތަކެވެ. ވީމާ، ހިއްޗަށް ދިޔުމުގެ ސަގާފަތް އަލުން ދިރުވުން ކިހިނެއް ވާނެ ހެއްޔެވެ؟\nހެޔޮ އާއިލާއެއް ބިނާކުރުމަށް ހަދިޔާއެއް!\nސާބިތުކޮށްދެނީ ތިމާވެށި ހިމާޔަތް ކުރަމުން ނަފާ!\nރާއްޖޭގެ ޖަޒީރާ ހިތްގައިމުކަން ދައްކާލާ ދިވެހި ގޭމެއް


Dhuvaafaru gai 10 aharu, ekamaku rahvehikan adhives Kandholhudhoogai! | Mihaaru\nރިޕޯޓް / ސުނާމީ\nދުވާފަރުގައި 10 އަހަރު، އެކަމަކު އަދިވެސް ކަނދޮޅުދޫގެ ރަށްވެހިން!\nސުނާމީގައި ހަލާކުވި ކަނދޮޅުދޫ: އެ ރަށު މީހުން ދުވާފަރަށް ބަދަލުވި ނަމަވެސް ރަށްވެހިކަން އަދިވެސް އޮތީ ކަނދޮޅުދޫގައި\n26 ޑިސެމްބަރ 2018 - 08:44\nއެމީހުން އަލުން އާބާދުކުރަން ރ. ދުވާފަރު ތަރައްގީ ކުރަމުން އައި އިރު އެންމެން ވެސް ބެލީ ރެފިއުޖީ ދިރިއުޅުން ދެން މި ނިމެނީ ކަމަށެވެ. އެ އުއްމީދުގައި ތިއްބައި 2009 ގައި ދުވާފަރަށް ދިރިއުޅުން ބަދަލުކުރި އެވެ. އެކަމަކު އޭގެ ފަހުން 10 އަހަރު ވީ އިރު ވެސް އެރަށުގެ ރަށްވެހިކަން އެމީހުންނަށް ލިބޭ ގޮތެއް އަދިވެސް ނުވެ އެވެ.\n"އަދިވެސް އަޅުގަނޑުމެންގެ ރަޖިސްޓްރީ މި އޮންނަނީ ކަނދޮޅުދޫގައި. އައިޑީ ކާޑުގައި އޮންނަނީ ކަނދޮޅުދޫ. އަލަށް އުފަންވާ ކުދިން ވެސް ރަޖިސްޓްރީ ކުރަނީ ކަނދޮޅޫދޫގައި،" ރ. އަތޮޅު ކައުންސިލްގައި ދުވާފަރު ދާއިރާ ތަމްސީލުކުރައްވާ މެމްބަރު އަހުމަދު މުހައްމަދު ވަހީދު ވިދާޅުވި އެވެ.\nއޭނާ ވިދާޅުވީ ދުވާފަރުގައި އަދިވެސް ރަށްވެހި ނުވެވި ތިބުމަކީ ރައްޔިތުންގެ ވަރަށް ބޮޑު ކަންބޮޑުވުމެއް ކަމަށެވެ. އޭނާ ވިދާޅުވީ އެ ކަންބޮޑުން އެކި ފަހަރު މަތިން އެކި ސަރުކާރާ ހިއްސާކޮށްފައިވާ ކަމަށެވެ.\nއޭނާ ވިދާޅުވީ ރަށްވެހި ނުވެވި ގޭގެ ވެސް ރަޖިސްޓްރީ ނުވެ ހުރުމުން ލޯނު ނެގުމާއި އެނޫން ވެސް އެފަަދަ އެތައް ކަމަކަށް އިދާރީ ގޮތުން ހުރަސް އެޅޭ ކަމަށެވެ.\nސުނާމީގެ ސަބަބުން ރަށުން މީހުން ފޭބުމާ އެކު ކަނދޮޅުދޫ ފަޅުވެފައި\n"އެހުރިހާ ކަމެއްގެ އިތުރުން އަޅުގަނޑުމެންނަށް މިރަށުގައި ހަމަޖެހިއްޖެ ކަމުގެ އިހުސާސް ވެސް ރަނގަޅަކަށް ނުކުރެވޭ އެކަން ބަދަލު ނުވާތީ. އަދިވެސް މި ކުރަން ޖެހެނީ ފަޅުރަށެއްގައި ތިބި ރެފިއުޖީންގެ ގޮތުގައި ތިބި އެހެން ރަށެއްގެ ބައެއްގެ އިހުސާސް،" އޭނާ ވިދާޅުވި އެވެ.\nއަބުދުﷲ އަލީ ،34، ގެ ވެސް ހުރީ ރަށުގެ އެހެން މީހުންގެ ވެސް ޝަކުވާތަކެވެ. އޭގެ އިތުރުން އޭނާ ފާހަގަކުރާ އެހެން ކަމެއް ވެސް އެބަ އޮތެވެ. އޭނާ ބުނީ ރައްޔިތުންގެ މަޖިލީހުގައި ވަކިން ދުވާފަރު ދާއިރާއެއް އޮތަސް އެ ދާއިރާއަށް މެމްބަރުން އިންތިހާބުކުރަނީ ކަނދޮޅުދޫ ރައްޔިތުން ވޯޓުލައިގެން ކަމަށެވެ. އެހެންކަމުން އޭނާގެ ނަޒަރުގައި އެއީ "ވަރަށް ހެއްވާ ކަމެކެ"ވެ.\n"ކަނދޮޅުދޫ އެއީ ފަޅުރަށެއް. އެކަމަކު ކަނދޮޅުދޫ މީހުންގެ ނަމުގައި އަދިވެސް އަޅުގަނޑުމެން ވޯޓު ވެސް މިލަނީ،" އަބްދުﷲ ބުންޏެވެ.\nދުވާފަރުގައި ގާތްގަނޑަކަށް 5،000 މީހުންގެ އާބާދީއެއް އޮވެ އެވެ. ކުރިން ވެސް ތިމާވެށީގެ އެތައް މައްސަލައެއް ކުރިމަތިވި ކުޑަކުޑަ ކަނދޮޅުދޫގައި ދިރިއުޅުނު އިރު ބޯހިޔާވަހިކަމުގެ މައްސަލަ ވަރަށް ބޮޑުވި އެވެ. ރަށް އޮތީ ފުރިފަ އެވެ. ހިއްކޭނެ ފަޅެއް ނޯވެ އެވެ. ހަމަ އެގޮތަށް ދުވާފަރުގައި ވެސް، އަބްދުﷲ ދެކޭ ގޮތުގައި، ބޯހިޔާވަހިކަމުގެ ދަތިކަން ވަނީ ކުރިމަތިވެފަ އެވެ.\nއަހުމަދު ވިދާޅުވީ ދެ އާއިލާ ނުވަތަ ތިން އާއިލާ އެކުގައި ދިރިއުޅެން ޖެހުމުން ދަތިވެގެން ބައެއް މީހުން އެހެން ތަންތަނުގައި އުޅެނީ ކުއްޔަށެވެ.\n"މިއީ މި ރަށުގެ ބޯހިޔާވަހިކަމުގެ ދަތިކަން އޮތް މިންވަރު ރަނގަޅަށް ހާމަވާ ކަމެއް،" އޭނާ ވިދާޅުވި އެވެ.\nއަބުދުﷲ ބުނީ މިވަރުގެ އާބާދީއެއް ދިރިއުޅޭ ރަށަކަށް މި މުއްދަތުގައި އަންނަން ޖެހޭ ވަރުގެ ތަރައްގީއެއް އައި ކަމަށް ވެސް ގަބޫލުނުކުރާ ކަމަށެވެ. އެގޮތުން ރަށުގެ މަގުތައް ރަނގަޅު ފެންވަރަކަށް ނުހެދި ވާއިރު، މިއަށް ވުރެ މަދު މީހުން ދިރިއުޅޭ ބައެއް ރަށްތަކުގެ މަގުތައް ވެސް ހަދާފައިވާ ކަމަށް އޭނާ ބުންޏެވެ.\nފާތުމަތު އިބްރާހީމް ،60، ބުނީ ދުވާފަރަށް ބަދަލުވުމުން ގިނަ ކަންތައްތަކެއް ބަދަލުވި ނަމަވެސް ކަނދޮޅުދޫގެ މަތިން އޭނާ ހަނދާނެއް ނުނެތެ އެވެ. އެހެންކަމުން އަދިވެސް އޭނާއަށް ދުވާފަރުން އުޅެނީ ކުރީގެ ހިތްހަމަޖެހުން ނުލިބި އެވެ.\n"ކަނދޮޅުދޫ ނޫން ވީމާ ހަމަ ހިތްހަމަނުޖެހެނީ. އެއީ އުފަން ވަޒަން އެރަށް ދޫކޮށް ދާން ޖެހުމުގެ ހިތާމަ އަދިވެސް ކުރެވޭ،" ސުނާމީގެ ބިރުވެރިކަން ވަރަށް ގާތުން ތަޖުރިބާކުރި ފާތުމަތު ބުންޏެވެ.\nކަނދޮޅުދޫ ބައެއް މީހުން މިސްކިތުގައި: ސުނާމީގައި މުޅި ރަށް ފުނޑުވި --ފޮޓޯ: އަބުދުﷲ އަލީ\nސުނާމީގެ ހިތި ހަނދާންތައް\nމީގެ 14 އަހަރު ކުރިން ސުނާމީ އެރި ދުވަހު ކަންތައްތައް ވީ ގޮތުގެ ހަނދާންތައް ކަނދޮޅުދޫ މީހުންގެ ހިތްތަކުގައި އަދިވެސް ހުރީ ތާޒާކޮށެވެ. އެވާހަކަތައް މިހާރުވެސް ކިޔައިދެނީ އިއްޔެވީ ކަމެއް ހެންނެވެ. ފާތުމަތު އިބްރާހީމް (ފާއްތަ) އެ ދުވަހު އުޅުނީ ޗުއްޓީއަށް ރަށުގައި ތިބި ދަރިން މާލެ ފޮނުވާލުމުގެ ދަތުރަށް ތައްޔާރުކުރާށެވެ.\n"އެއީ ވަރަށް މޫސުން ރީތި ސާފު ދުވަހެއް. ފުރަތަމަ ރާޅާ އެކީގައި ގިނަ ގޭގޭގައި ފެން ބޮޑުވި، ދެވަނަ ރާޅު އެރީ ފެންބޮޑުގެން ތަކެތި ސަލާމަތް ކުރެވޭތޯ އުޅެއުޅެ ތިއްބާ،" ފާއްތަ ކިޔައިދިނެވެ.\nއޭނާއަށް އެންމެ ހިތްދަތި ކަމަކަށް ވީ އެ ދުވަހުގެ ރާޅުން އޭނާގެ ބަފާބެ ސަލާމަތްކުރަން އުޅެ އެކަން ނުވެ އަތުން ދޫވުމެވެ. ފުރަތަމަ ރާޅާ އެކު ގޭގައި ފެން ބޮޑުވުމުން ފިރިމީހާގެ މުސްކުޅި ބައްޕަ ބުނި ކަމަށް ވަނީ "ދުނިޔެ ނިމެނީ" ކަމަށެވެ. އެހެންވެ ގަދަ ދެއްކީ ގެއިން ނުނިކުންނާށެވެ. ދެ ވަނަ ރާޅު އަރައި، ބަފާބެ ފާއްތަގެ އަތުން ދޫވީ އެ ހިސާބުންނެވެ.\n"ދުރަށް ގެންދަން ވެގެން އަތުގައި ހިފައި ނަގަން އުޅެނިކޮށް ދެވަނަ ރާޅު އައީ. އެހާ ހިސާބުން އެކަކު ވީ ތަނެއް އަނެކަަށް ނުވެސް އެނގުނު،" ފާއްތަ ކިޔައިދިނެވެ.\nއެ ދުވަހުގެ ހާދިސާގައި ކަނދޮޅުދޫން ތިން މީހުން މަރުވި އެވެ. މުޅި ރާއްޖެއިން މަރުވެ އަދި ގެއްލުނު މީހުންގެ އަދަދަކީ 82 އެވެ.\nއަތޮޅު ކައުންސިލަރު އަހުމަދަކީ ކަނދޮޅުދުއަށް ރާޅު އަރައިގެން އައި މަންޒަރު ފެންނަ ހަމައެކަނި ވީޑިއޯ ނެންގެވި ބޭފުޅެވެ. ދުނިޔޭގެ ޓީވީތަކުން އެތައް ފަހަރަކު އެ ވީޑިއޯ ދައްކާފައިވެ އެވެ. ސުނާމީގައި ކަނދޮޅުދޫ ފެނު އަޑިއަށް ދިޔަ މަންޒަރު އެހާ ރީތިކޮށް ފެންނަ ވީޑިއޯއެއް، އަދި އެ ވީޑިއޯ ބޭނުންކޮށްގެން ނެގި ފޮޓޯ ނޫނީ، ނެތެވެ.\n"ފުރަތަމަ އެރި ރާޅާ އެކީގައި ވެސް އެނގުނު އެއީ އާދައިގެ އުދައެއް ނޫންކަން. އެއީ އަޅުގަނޑުމެންގެ ގެ ހުންނަނީ ރަށުގެ މެދުގައި ކަމަށް ވެފައި އެގެއާ ހިސާބަށް ރާޅުގެ އަސަރު ކުރީމާ. ދެން އެހެންވެ ފޮޓޯ ނަގަން ނުކުތީ،" އޭނާ ވިދާޅުވި އެވެ.\nއަހުމަދު ވިދާޅި ގޮތުގައި ދެވަނަ ރާޅު ބިންދާލީ އޭނާ ބަލަން ހުއްޓަ އެވެ. ވީޑިއޯ ކުރަން ފެށީ އެހިސާބުންނެވެ. އޭރު އޭނާ ހުންނެވީ ރަށުގެ ސައި ހޮޓަލެއްގެ ބޭރު ގާގަނޑު މަތީގަ އެވެ.\nފާއްތަ ޔާއި އަހުމަދު ވެސް ވަނީ ސުނާމީގެ އެތައް އަހަރެއްގެ ފަހުން ކަނދޮޅުދުއަށް ގޮސް އެރަށް ދެކިފަ އެވެ. ރަށުގައި އޮތީ ވާހެދިފަ އެވެ. އެކަމަކު އަދިވެސް ދުވާފަރުގެ ރައްޔިތުންގެ ރަޖިސްޓްރީ އޮތީ އެ ފަޅުރަށުގަ އެވެ.\nސުނާމީއާ ގުޅިގެން ރާއްޖޭގައި ފާހަގަކުރާ އެއްބައިވަންތަކަމުގެ ދުވަހުގެ ރަސްމީ ޖަލްސާއަށް ރައީސް އިބްރާހީމް މުހައްމަދު ސޯލިހު މި ރަށަށް މިއަދު ވަޑައިގަންނަވާ އިރު، ރައްޔިތުންނަށް ދިމާވެފައިވާ އެ މައްސަލަތަކަށް ނިމުން ގެންނެވުމަކީ ރިޔާސީ ކެމްޕެއިންގައި ވެވަޑައިގެންނެވި ވައުދެކެވެ. އެހެންކަމުން ދުވާފަރު މީހުން އިންތިޒާރުކުރަނީ ރައީސްގެ ހައިސިއްޔަތުން މިރަށަށް ކުރައްވާ ފުރަތަމަ ދަތުރުފުޅުގައި އެމަނިކުފާނު ވިދާޅުވާނެ އެއްޗަކަށެވެ.\nސުނާމީ ރ. ދުވާފަރު ތަރައްގީގެ މަޝްރޫއުތައް\nއަލީގެ މަލީ. މައުމޫން ވެރިކަމުގައި ހުއްޓައެއް ނޫން ދުވާފަރަށް ކަނދޮޅުދޫ މީހުން ބަދަލުކުރީ. ދުވާފަރަށް ކަނދޮޅުދޫ މީހުން ބަދަލުކުރީ 2009 ވަނަ އަހަރުގައި ކަމަށް މި ލިޔުމުގައި އެއޮތީ. މައުމޫނުގެ ވެރިކަން 2008 ނޮވެންބަރު 11 ގައި ނިމިއްޖެ. 2009 ގައި އޮތީ އެމް.ޑީ.ޕީގެ ވެރިކަން. ދެން ބުނޭ މައުމޫނުގެ ކޮންމެވެސް އެހެން އެއްޗެކޭ.\nއާޓިކަލް ކިޔާ ނިމުނު އިރުވެސް ރަޖިސްޓްރީ ބަދަލު ނުކުރެވި އޮތް ސަބަބެއް ނޭންގުނު...ކޮންމެވެސް އިދާރީ ކަމެއް ދިމާވެގެންތާ ރަޖިސްޓްރީ ބަދަލު ނުކުރެވި އޮންނާނީ!\nތިޔައީ މައުމޫން ސަރުކާރުގެ ކަތީބް ނިޒާމުން ހަދާފައިވާ ގޯހެއް... އެމް.އާރު.އެމްގެ ކަމެއް... ޢަޅާ ނުލެވި އޮތް ކަމެއް\nރ. ކަނދޮޅުދޫ ރައްޔިތުން ދުވާފަރަށް ބަދަލުކުރިތާ 10 އަހަރުވެއްޖެ. އެކަމަކު އެރައްޔިތުންގެ ރަޖިސްޓްރީ އަދިވެސް އޮތީ ކަނދޮޅުދޫގެ ނަމުގައި. އެންމެ ހެއްވާ ކަމަކީ، ދުވާފަރު ދާއިރާގައި ހަމައެކަނި ދުވާފަރު އޮންނަ އިރު، ކަނދޮޅުދޫ ރައްޔިތުން ވޯޓުލާތީއެވެ. އެހުރިހާ ކަމަކަށް ވެސް ހައްލު އެބައޮތް. އެއީ ކަނދޮޅުދޫގެ ނަން ދުވާފަރަށް ބަދަލުކޮށް، ދުވާފަރުގެ ނަން ކަނދޮޅުދޫއަށް ބަދަލު ކުރުމެވެ. އޭރަށް ކަނދޮޅުދޫ ރައްޔިތުންގެ ރައްޔިތުކަން ވެސް ނުގެއްލޭނެ.\nތިޔަކަން ހައްލުނުވެގެން އުޅެނީ ކޮންމެ މީހަކުވެސް އެމީހެއްގެ ނަމަށް ގެ ރަޖިސްޓްރީ ކުރަން ބޭނުނުން ވާތީ. އެކަން ހައްލު ކުރަންވެގެން ރައީސް ވަހީދު ސަރުކާރުގެ ދުވަސްވަރު އިތުރު 76 ގެ އިމާރާތް ކުރީމަވެސް ގޮތްދޫނުކުރުމަށް ނިމުމެއް ނައި.\nސަމަދު އަށް މާބޮޑަށް އިނގެނީ!!\n26 ޑިސެމްބަެ 2004 އެ ސުނާމީގެ ހަދާންފިލާ ދާނެތޯ ދިވެހިންގެ ހިތްތަކުން ، މިޖީލްގެ ދަރިން ދުނިޔޭގައި ދެމިތިބިހާދުވަހަކު. މި ސުވާލު އަމިއްލަ ނަފްސާ އެދުވަހު ކުރެވުނު. މިއަދު އެދުވަސް މަތިން ދިވެހިންގެ ހަދާނުގައި އެބަހުރިތޯ .. ހަމަ ޔާގީނުންވެސް ވޭތިވެ 10 އަހަރުގެ މާޒީގައި އެއްވެސް ސަރުކާރަކުން ހަދާން ހުރިކަމައް ބުނަން އަޅުގަޑައް ހަމަ އުދަގޫ.. 10 އަހަރު ވޭތިވެގެން ދިޔައިރު ކުރެވުނު ހަމަ އެކަނި ކަމަކީ ބޯހިޔާވަހިކަން ފޮރުކޮއްދިނުން\nކަނދޮޅުދޫގެ ރަށްވެހިކަން ދުވާފަރަށް ބަދަލު ނުކުރެވިގެން އުޅޭ ސަބަބު ލިޔާނަމަ ވަރަށް ދިގުކޮށް ލިޔަން ޖެހޭ. މިކަހަލަ ކޮމެންޓަކުން އެކަން ރަނގަޅަށް ހާމައެއް ނުކޮށްދެވޭނެ. ކުރުކޮށް ދަންނަވާނަމަ ދެންނެވޭނީ އެކަން ނުވެގެން އުޅެނީ ދުވާފަރުގައި ގޯތިތައް ހަދަން ފެށިއިރު އެއްބަސް ވީ ގޮތާއި ޚިލާފަށް ރައްޔިތުން އެއްގަލަކަށް ނާރައިގެންނޭ. އާއިލާތަކުގެ ކޮންމެމެމްބަރަކުވެސް މިހާރު ބޭނުންވަނީ އެމީހާގެ ނަމަށް ގެ ރަޖިސްޓްރީކުރަން.\nޢައްޑޫ މީދޫގައި ބިން އެބައޮތް.ފުލެޓް އެބަހުރި ފަޅަށް. އައްޑޫއަށް ބަދަލުވޭ\nމިލިޔުމުން ފެންނަން އޮތީ މައްސަލައިގެ އެއްފަރާތް. ކަމާއިބެހޭ އެކިފަރާތްތަކުން މައުލޫމާތު ސާފުކޮށްލިނަަމަ ސަބަބުތައް ފެނުނީސް. ޙަޤީޤަތަކީ ކުރީގެ ކުރީގެކހުރިހާަސަރުކާރަކުންވެސް ރަށްވެހިކަން ދުވާފަރަށް ބަދަލުކުރަން ވަރަށް ބޮޑަށް މަސައްކަތް ކުރެއްވި. އެކަމާއިބެހޭ ހުރިހާ ލިޔެކިޔުންތައް ހައުސިންމިނިސްޓްރގަޔާއ، ރ. ޢަތޮޅު ކައުންސިލާއި ދުވާފަރު ކައުންސިލް ގައި ހުންނާނެ.\nތީ ދެން މާބޮޑު ކަމެއްތަ؟ ދުވާފަރުގައި ނަން ނޯންނަ ގޮތައް ހަދާލަން އެއްވެސް ކަމެއް ނޫން! ހަދަންވީ ގޮތަކީ މާލެ އައިސް ދަފުރަތޭ ނުވަތަ މާލޭ މީހަކަށް ވެވޭ ލިސްޓުގައި ޖެހުނީމާ އެނިމުނީ! ބޭނުންވާނީ މާލޭގައި ވަޒަންވެރިންގެ ގޮތުގައި އުޅޭ ދެމީހުންގެ ސޮއި! ވިހިއަހަރު އުޅުނޭ ކިޔާފަ ލިޔެލީމާ އެނިމުނީ! ދެން ހުޅުމާލެއިން ފުލެޓްއެދި ފޯމް ފުރާފަ ލީމާ ފުލެޓް ލިބޭނެ! އެވީ މާލޭ މީހަކަށް!


MIFCO ge boateh maraamaathah gengos lanka gai "thaashivehje"\nސަރުކާރުގެ މަސް ކުންފުނި މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ (މިފްކޯ) ގެ މަސް ބޯޓެއް މަރާމާތަށް ސްރީލަންކާ ގެންދިޔަތާ ހަ މަސް ވެގެން ދިޔައިރު ވެސް ރާއްޖެ އަށް ބޯޓު ނުގެނެވި "ތާށި" ވެއްޖެ އެވެ.\n"އަވަސް" އަށް އެނގިފައިވާ ގޮތުގައި 11 ފަޅުވެރިންނާއެކު ލަންކާގައި މަރާމާތަށް ގެންގޮސްފައި ވަނީ މިފްކޯގެ "ކަލަމިންޖާ 402" ބޯޓެވެ. އެނގިފައިވާ ގޮތުގައި މަސް ބޯޓު ސްރީލަންކާގައި ތާށިވެފައިވަނީ ބޯޓު މަރާމާތަށް ކުރިން ލަފާކުރި ވަރަށް ވުރެ ގިނައިން ފައިސާ ދައްކަން ޖެހުމުން، އެ ފައިސާ ނުދެއްކިގެން އެވެ. އަދި ބޯޓް ރާއްޖެ ގެނައުން ލަސްވަމުން ދަނީ އެ ފައިސާ ނުދެއްކިގެންކަން އިތުބާރު ހުރި މަސްދަރުތަކުން ވަނީ ޔަގީންވެފަ އެވެ.\nނަމަވެސް، މިފްކޯގެ ޗީފް އޮޕަރޭޓިން އޮފިސަރު (ސީއޯއޯ) ރަމްޒީ އަބޫބަކުރު ވިދާޅުވީ ބޯޓު ރާއްޖެ ނުގެނެވި ލަސްވެފައިވަނީ ފައިސާ ދެއްކުމުގެ މައްސަލައެއް ދިމާވެގެން ނޫން ކަމަށާއި އަންނަ މަހުގެ ފުރަތަމަ ހަފުތާ ހިސާބު ބޯޓު ރާއްޖެ އަންނާނެ ކަމަށެވެ.\n"ބޯޓު މަރާމާތަށް ލާފައިވަނީ 18 ވަރަކަށް އަހަރު ދުއްވާފަ. އެހެންވީމަ ވަރަށް ބޮޑު މަސައްކަތް ތަކެއް ކުރަން ޖެހިގެން ލަސްވެގެން ދިޔައީ،" ރަމްޒީ ވިދާޅުވި އެވެ. އެހެން ނަމަވެސް، މިފްކޯގެ ބައެއް އޮފިޝަލުން އަވަސްއަށް ބުނީ، އެ ބޯޓް ބަރާބަރަށް މެއިންޓެއިން ކުރާ ކަމަށެވެ. އަދި ބޯޓްގެ މަރާމާތު ވެސް ނުކުރެވި ލަންކާގެ ޑޮކްގައި އޮންނަތާ ވެސް ހަތަރު ވަރަކަށް މަސްވެފައިވާ ކަމަށެވެ.\nމި ފްކޯގައި މަސް ގަތުމުގެ އޮޕަރޭޝަންގައި ތިން ބޯޓެއް ބޭނުންކުރެ އެވެ. އަދި މި ބޯޓު ފަހަރަކީ ވަރަށް ބޮޑަށް ބާވެ، ގިނަ ދުވަސްވެފައިވާ އުޅަނދު ތަކެވެ.\nސަރުކާރުގެ މަސް ކުންފުނި މިފްކޯގެ ބޯޓެއް ލަންކާގައި މަރާމާތަށް ގެންގޮސްފައިވާއިރު، އެ ކުންފުނީގެ މާލީ ހާލަތު ދަށްވުމުގެ ސަބަބުން ސަރުކާރުގެ މައި ކުންފުނި އެސްޓީއޯގެ ސަބްސިޑަރީ ކުންފުންޏެއްގެ ގޮތުގައި ވަނީ ހަމަ ޖައްސާފަ އެވެ.\nނަވާރަ ސަތޭކަ ނުވަދިޔަ ތިން ވަނަ އަހަރު އުފެއްދި މިފްކޯ، އެސްޓީއޯގެ ދަށަށް ގެނައިއިރު 300 މިލިއަނެއްހާ ރުފިޔާގެ ދަރަނި އޮތެވެ. އަދި ކުންފުނި އެސްޓީއޯގެ ދަށަށް ބަދަލު ކުރިއިރު، އެކި ފަރާތަކަށް ވަނީ އެ ކުންފުނި ދަރާ ވިކިފަ އެވެ. އަދި އެ ކުންފުނީގެ އޮޕަރޭޝަނަށް ކޮންމެހެން ބޭނުންވާ ތަންތަން ވަނީ ހަލާކުވެފަ އެވެ. ހާއްސަކޮށް ކަނޑުއޮތް ގިރި ފަދަ ތަންތަން އޮތީ ވަރަށް ހާލުގަ އެވެ. އަދި މި ބަދަލާއެކު މިފްކޯގެ މާލީހާލަތު ރަނގަޅު ކުރުމަށްޓަކައި 6، ނޮވެމްބަރު 2017 ގައި އެ ކުންފުންޏަށް ސަރުކާރުން 46.3 މިލިއަން ރުފިޔާގެ ލޯނެއް ވެސް ވަނީ ދީފަ އެވެ. އަދި އޭގެ ފަހުން އެސްޓީއޯ އިން ބުނެފައިވަނީ މިފްކޯ އަށް ފައިދާވާން ފަށާފައިވާ ކަމަށެވެ.\nމިފްކޯ އިގްތިސޯދު މަސްވެރިން + ފިޝަރީޒް އެންޑް އެގްރިކަލްޗާ މިނިސްޓްރީ


China ge fuluhun kuhthaa eh clone koffi\n"ކުންޒުން" ގެ ނަން ދީފައިވާ ކުއްތާއެއް ޗައިނާއިން ކްލޯން ކޮށްފި އެވެ. އެހެން ފުލުސް ކުއްތާއެއް ބޭނުން ކޮށްގެން ކްލޯން ކުރީ ވެރިރަށް ބެއިޖިންގެ ސައިނޮޖީން ބަޔޯޓެކޮނޮލޮޖިކަލް ކޮމްޕެނީ އާއި ޔުންނާން އެގްރިކަލްޗަރަލް ޔުނިވާސިޓީން ޕަބްލިކް ސެކިއުރިޓީ މިިނިސްޓްރީ ގުޅިގެނެވެ.\nސައިނޮޖީން އުންމީދު ކުރަނީ ގިނަ އަދަދަކަށް މި ކުއްތާ ކްލޯން ކުރެވި، ފުލުހުންގެ މަސައްކަތަށް ތަމްރީނު ދިނުމަށް ނަގާ ވަގުތު ކުޑަ ކުރާށެވެ. އެ ކުންފުނީގެ ޑެޕިއުޓީ ޖެނެރަލް މެނޭޖަރު ޒާއޯ ޔަންޕިންގް ވިދާޅުވީ މި ކަމުގައި ގޮންޖެހުމަކަށް ވާނީ ކްލޯނު ކުރުމަށް ދާ ހަރަދު ކަމަށެވެ.\nމިހާރު ތިން މަސް ވެފައިވާ ކުންޒުންއަށް ހެކި ހޯދުމާއި، ކްރައުޑް ކޮންޓްރޯލް އަދި މަސްތުވާތަކެތި ދެނެގަތުމަށް ދެވޭ ވަރުގަދަ ތަމްރީން ދެވި ގާތްގަނޑަކަށް 19 މަސް ދުވަހުގެ ތެރޭގައިި ޕޮލިސް ކުއްތާއެއްގެ ގޮތުގައި ހަރަކާތްތެރި ވާނެ ކަމަށް ޗައިނާގެ ޑެއިލީ ނޫހުން ބުނެ އެވެ.\nފުލުހުންގެ މަސައްކަތަށް ކުއްތާ ޓްރޭން ކުރުމަކީ އާންމު ގޮތެއްގައި ގާތްގަނޑަކަށް ފަސް އަހަރު ހޭދަވާ ކަމަކަށް ވާއިރު އެކަމަށް 500،000 ޔުއާން، (ގާތްގަނޑަކަށް 105،000 އެމެރިކާ ޑޮލަރު) ހަރަދުވެ އެވެ. އަދި އެހާ ދުވަހުން ކުއްތާ ތަމްރީނު ކުރެވޭއިރު ތަމްރީނުން ކުއްތާ ފާސް ވާނެކަމުގެ ޔަގީންކަމެއް ނޯވެއެވެ.\nދުނިޔޭގައި އެންމެ ފުރަތަމަ ކުއްތާއެއް ކްލޯން ކޮށްފައިވަނީ ދެކުނު ކޮރެއާގެ ސައިންޓިސްޓުން ނެވެ. އޭގެ ދެއަހަރު ފަހުން އެ ގައުމުން ވަނީ ކްލޯންކޮށް ތަމްރީނު ދެވިފައިވާ ލެބްރާޑޯ ރިޓްރީވާ ކުއްތާތައް ކަސްޓަމްސްގައި މަސްތުވާތަކެތި ހޯދުމުގެ މަސައްކަތަށް ނެރެފަ އެވެ.\nނާސާއިން އުފެއްދި 23 މިލިއަން ޑޮލަރުގެ ފާޚާނާތަށި


އަތޮޅުތެރޭގައި ހިންގި މަސްތުވާތަކެތީގެ އޮޕަރޭޝަންތަކެއްގައި މަސްތުވާތަކެއްޗާއެކު ބަޔަކު ހައްޔަރުކޮށްފި\nއަންގާރަ ،29 ސެޕްޓެމްބަރ 2020 / 11:45\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން އަތޮޅުތެރޭގައި މަސައްކަތްކުރާ ފުލުހުންނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަންތަކެއްގައި މަސްތުވާތަކެއްޗާއެކު ބަޔަކު ހައްޔަރުކޮށްފިއެވެ.\nއެ އޮޕަރޭޝަންތައް ހިންގާފައިވަނީ ހދ. ކުޅުދުއްފުށި، ދ. ކުޑަހުވަދޫ، ތ. މަޑިފުށީގެ އިތުރުން ގދ. ތިނަދޫގައެވެ.\nއެގޮތުން ކުޅުދުއްފުށީގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި ސެޕްޓެމްބަރ 27 ވަނަ ދުވަހު ހިންގި އޮޕަރޭޝަންތަކުގެ ތެރެއިން 38 އަހަރުގެ ދެ މީހަކާ 34 އަހަރުގެ މީހަކު ހައްޔަރުކޮށްފައިވެއެވެ. މި ތިން މީހުންނަކީވެސް ދިވެހި ފިރިހެނުންނެވެ. މި ތިންމީހުން ހައްޔަރުކޮށް އެރަށު ތިން ގެއެއް ބަލައި ފާސްކުރި ކުރުމުން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ތިން ރަބަރު ޕެކެޓާއި، 15 ސެލޯފިންކޮޅު ފެނިފައިވެއެވެ.\nކުޑަހުވަދޫގައި މަސައްކަތްކުރާ ފުލުހުން ރަށުތެރެ ޕެޓްރޯލުކުރަމުން ދިޔައިރު މީހެއްގެ އަމަލުތައް ހުރިގޮތުން އެމީހާ ހުއްޓުވައި ބަލައި ފާސްކުރިކުރުމުން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ފެނިފައިވެއެވެ. މި މައްސަލަ އާ ގުޅިގެން 34 އަހަރުގެ ދިވެހި ފިރިހެނަކު ހައްޔަރުކޮށްފައިވެއެވެ.\nއޭގެ އިތުރުން މަޑިފުށި ޕޮލިސް ސްޓޭޝަނާ އެ އަތޮޅު ދިޔަމިގިލި ޕޮލިސް ޑެސްކް ގުޅިގެން މި ސެޕްޓެމްބަރ 27 ވަނަ ދުވަހު ހިންގި މަސްތުވާތަކެތީގެ އޮަޕަރޭޝަނެއްގައި ދިޔަމަގިލިން މީހަކު ހައްޔަރުކޮށްފައިވެއެވެ. އެ މައްސަލަ އާ ގުޅިގެން ހައްޔަރުކޮށްފައި ވަނީ 36 އަހަރުގެ ދިވެހި ފިރިހެނެކެވެ. އެމީހާ ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ފެނިފައިވެއެވެ.\nގދ. ތިނަދޫގައިވެސް މަސްތުވާތަކެތީގެ އޮޕަރޭޝަނެއް ހިންގާފައިވެއެވެ. އެގޮތުން ފުޅާ ދާއިރާއެއްގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި ސެޕްޓެމްބަރ 28 ވަނަ ދުވަހު ހިންގި އަޮޕަރޭޝަނުގައި 27 އަހަރުގެ ދިވެހި ފިރިހެނަކު ހައްޔަރުކޮށްފައިވެއެވެ. އޭނާ ހައްޔަރުކޮށް އޭނާ ދިރިއުޅޭ ގެ ކޯޓު އަމުރެއްގެ ދަށުން ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 15 ރަބަރު ޕެކެޓާއި، 23 ސެލޯފިންކޮޅުގެ އިތުރުން ފިލްމު ހުސްކުރި ދަޅެއް ފެނިފައިވެއެވެ.


SunOnline: Trump maqaamun dhurukuraa mahsala Senate ah fonuvaifi\nޓްރަމްޕް މަގާމުން ދުރުކުރާ މައްސަލަ ސެނެޓަށް ފޮނުވައިފި\nމުހައްމަދު ޖަވާދު ޔޫސުފު 16 Jan 2020, 09:52\n"އާޓިކަލް އޮފް އިންޕީޗްމެންޓް" ގައި ސޮއިކުރެއްވުމަށްފަހު ހައުސް އޮފް ރެޕްރެޒެންޓެޓިވްގެ ރައީސާ ނެންސީ ޕެލޯސީ ނޫސްވެރިންނަށް މައުލޫމާތު ދެއްވަނީ\nވޮޝިންޓަން: އެމެރިކާގެ ރައީސް ޑޮނަލްޑް ޓްރަމްޕް މަގާމުން ދުރުކުރުމަށްޓަކައި އޭނާގެ މައްޗަށް ކުރާ ދެ ތުހުމަތާ ގުޅޭ ރަސްމީ ލިޔުންތައް ނުވަތަ "އާޓިކަލްސް އޮފް އިމްޕީޗްމެންޓް"ގައި ހައުސް އޮފް ރެޕްރެޒެންޓެޓިވްގެ ރައީސާ ނެންސީ ޕެލޯސީ ސޮއިކުރައްވައި، އެ މައްސަލަ ސެނެޓަށް ފޮނުވައިފިއެވެ.\nރައީސް ޓްރަމްޕް އިމްޕީޗުކުރުމަށް ހައުސް އޮފް ރެޕްރެޒެންޓެޓިވްސްއިން ފާސްކޮށްފައިވާ އިރު، ޓްރަމްޕް މަގާމުން އަޒުލުކުރެވޭނީ ސެނެޓުންވެސް އެގޮތަށް ފާސްވުމުންނެވެ.\nހައުސް އޮފް ރެޕްރެޒެންޓެޓިވްސްގެ ޖާސޫސީ ކަންކަމާ ބެހޭ ކޮމިޓީގެ މުގައްރިރު އެޑަމް ޝިޕްވެސް ހިމެނިވަޑައިގަންނަވާ ގޮތަށް، އެ ހައުސްގެ ޕްރޮސެކިއުޝަން ޓީމުގެ ހަތް މެމްބަރުން ވަނީ އާޓިކަލް އޮފް އިމްޕީޗްމަންޓް ސެނެޓުގެ ރައީށް ޗާލްސް ގްރޭސްލީއާ ހަވާލުކޮށްފައެވެ.\nޓްރަމްޕް މަގާމުން ދުރުކުރުމާބެހޭ "އާޓިކަލް އޮފް އިމްޕީޗްމަންޓް" ދެ މައްސަލައެއް ހިމެނެއެވެ. ފުރަތަމަ މައްސަލައަކީ އެމެރިކާގެ ދާޚިލީ ސިޔާސީ ކަންކަމަށް ނުފޫޒު ފޯރާފަދަ ކަމެއް ކުރެއްވުމަށް ޔުކްރޭންގެ ރައީސް ވްލަޑިމީރު ޒެލެނެސްކީގެ އަރިހުން ޓްރަމްޕް އެދިވަޑައިގެންނެވި މައްސަލައެވެ. އަދި ދެވަނަ މައްސަލައަކީ ޓްރަމްޕާ ދެކޮޅަށް ހައުސް އޮފް ރެޕްރެޒެންޓެޓިވްގެ ސަބްކޮމިޓީތަކުން ކުރި ތަހުގީގުތަކަށް ޓްރަމްޕް ހުރަސްއެޅުއްވި ކަމުގެ ތުހުމަތެވެ. މިއީވެސް އެމެރިކާގެ ރައީސްގެ ހައްސިއްޔަތުން ޓްރަމްޕަށް ލިބިފައިވާ ގާނޫނީ ބާރާއި ނުފޫޒު ނަހަމަގޮތުގައި ބޭނުން ކުރެއްވުމުގެ އަމަލެއްކަން ތަހުގީގުތަކުން ސާބިތުވާކަމަށް "އާޓިކަލް އޮފް އިމްޕީޗްމަންޓް" ގައި ފާހަގަކޮށްފައިވެއެވެ.\nސެނެޓުން ކުރާނީ މި ދެ މައްސަލައިގެ ތުހުމަތުތައް ޓްރަމްޕްގެ މައްޗަށް ސާބިތުވޭތޯ ބެލުމުގެ މަސައްކަތެވެ. މިކަމަށްޓަކައި ފަނޑިޔާރުންގެ ކޮމިޓީއެއް އެކުލަވާލަންޖެހޭއިރު އެ ކޮމިޓީގެ ވެރިއަކަށް ހުންނަވާނީ އެމެރިކާގެ އުއްތަމަ ފަނޑިޔާރު ޖޯން ރޮބަޓްސްއެވެ. ފަނޑިޔާރުންގެ މި ކޮމިޓީ އެކުލަވާލެވޭނީ ޓްރަމްޕްގެ ރިޕަބްލިކަން ޕާޓީގެ އަގުލަބިއްޔަތު އޮންނަ ސެނެޓްގައި ހިމެނޭ 100 މެންބަރުންގެ ތެރެއިން މަދުވެގެން 67 މެންބަރުން އެކަމަށް ތާއީދު ކުރައްވައިގެންނެވެ.\n"އާޓިކަލް އޮފް އިމްޕީޗްމަންޓް" ބެހޭގޮތުން މެންބަރުން ދެކޭގޮތް ބެލުމަށްޓަކައި ސެނެޓުގެ ތަޅުމަށް އެ ލިޔުން ހުށަހަޅާނެކަމަށް ސެނެޓްގެ ރައީސް ޗާލްސް ގްރޭސްލީ ވަނީ ވިދާޅުވެފައެވެ. ގްރޭސްލީއަކީ ޓްރަމްޕްގެ ރިޕަބްލިކަން ޕާޓީގެ މެންބަރެކެވެ. ނަމަވެސް ޓްރަމްޕްގެ ވެރިކަމުގައި އެމެރިކާގައި އާދަޔާ ޚިލާފަށް އުފެދިފައިވާ ޕާޓީ ރޫޙާއި ޕާޓީ ފިތްނައިގެ ސަބަބުން ސެނެޓްގައި ތިއްބެވި ރިޕަބްލިކަން ޕާޓީގެ މެންބަރުންގެ ވިސްނުންހުރީ ގާނޫނާއި ގަވައިދަށް ބެލުމެއްނެތި ހަމައެކަނި ޕާޓީގެ ރޫހަށް ރިއާޔަތް ކުރައްވާފަދަ ގޮތަކަށްކަން އެބޭފުޅުންގެ ވާހަކަތަކުންވަނީ ހާމަވެފައެވެ.\nމިގޮތުން ސެނެޓްގައި ތިއްބެވި ރިޕަބްލިކަން ޕާޓީގެ ގިނަ މެންބަރުން ހަގީގަތަށް ބެލުމެއްނެތި ޓްރަމްޕް ދިފާއު ކުރައްވާނެކަމަށް ބެލެވިފައިވާތީ ޓްރަމްޕްގެ މައްޗަށް ކުރެވިފައިވާ މި ދެ ތުހުމަތު ތަހުގީގުކޮށް ބެލުމަށް ބޭނުންވާ ފަނޑިޔާރުންގެ ކޮމިޓީ އެކުލަވާލުމަށް ބޭނުންވާ ތިންބައިކުޅަ ދެބައި އަޣްލަބިއްޔަތު ސެނެޓުން ލިބުމުގެ ފުރުސަތު ނޯންނާނެ ކަމަށް ރިޕޯޓްތައް ބުނެއެވެ. އެހެންވެއްޖެނަމަ ޓްރަމްޕް އެމެރިކާގެ ގާނޫނާ ޚިލާފުވެވަޑައިގެންފައި ވީނަމަވެސް އޭނާ މަގާމުން ދުރެއް ނުކުރެވޭނެއެވެ. ސަބަބަކީ ޓްރަމްޕްގެ މައްޗަށް ކުރެވިފައިވާ ދެ ތުހުމަތު ސައްހަ ތޯ ނުވަތަ ނޫންތޯ ބެލުމަށްޓަކައި ފަނޑިޔާރުންގެ ކޮމިޓީ އެކުލަވާނުލެވޭނެތީއެވެ.\n"އާޓިކަލް އޮފް އިންޕީޗްމެންޓް" ގައި ސޮއިކުރެއްވުމަށްފަހު ބޭއްވި ނޫސްކޮނަފްރެންސްގައި ހައުސްގެ ސްޕީކާ ނެންސީ ޕެލޯސީ ވިދާޅުވީ ޓްރަމްޕްގެ މައްޗަށް ކުށްސާބިތުވާ ކަމަށާ ނަމަވެސް އޭނާ މަގާމުން ދުރުކުރުމާއި ނުކުރުން އޮތީ ސެނެޓްގެ އަތްމަތީގައި ކަމުގައެވެ. ޓްރަމްޕް މަގާމުން ދުރުކުރުމާބެހޭ ޝަރީއަތުގައި ޕްރޮސެކިއުޓަރުންގެ ޓީމުގެ ކަންތައް ބަލަހައްޓާނީ ހައުސްގެ ޖާސޫސީ ކަންތައްތަކާބެހޭ ކޮމިޓީގެ މުގައްރިރު އެޑަމް ޝިފް ކަމަށްވެސް ޕެލޯސީ ވިދާޅުވިއެވެ.\nކޮރޯނާ ވެކްސިން ޓެސްޓްކުރަން ފަށަނީ\nއެމެރިކާގެ އެންމެ ދުވަސްވީ ގައިދީ 103 އަހަރުގައި މަރުވެއްޖެ\nއެމެރިކާ ވަނީ ކޮވިޑް-19 އަށް ތައްޔާރުވެފައި: ޓްރަމްޕް


vnews - Special Olympics World Games: Raajjeyge Sifuna Gold Medal hoadhaifi\nސްޕެޝަލް އޮލިމްޕިކްސް ވޯލްޑް ގޭމްސް: ރާއްޖޭގެ ސިފުނާ ރަން މެޑަލް ހޯދައިފި\nސްޕެޝަލް އޮލިމްޕިކްސް ވޯލްޑް ގޭމްސްގައި ސިފުނާ ރަން މެޑަލް ހޯދުން -- ފޮޓޯ: ޔޫތު މިނިސްޓްރީ\nއަބޫދާބީގައި ކުރިއަށްދާ ސްޕެޝަލް އޮލިމްޕިކްސް ވޯލްޑް ގޭމްސްގައި ވާދަކުރާ ރާއްޖޭގެ ސިފުނާ އިބްރާހީމް ރަން މެޑަލް ހޯދައިފިއެވެ.\nސިފުނާ ރަން މެޑަލް ހޯދީ 100 މީޓަރު ދުވުމުންނެވެ. މި ރޭސް ސިފުނާ ނިންމާފައިވަނީ 18.01 ސިކުންތުންނެވެ. ހަމަ މި އިވެންޓުގައި ރާއްޖޭގެ މަރިޔަމް ނޫރާ ރަޝާދު ވަނީ ފަސްވަނަ ހޯދާފައެވެ. އޭނާ ރޭސް ނިންމީ 20.99 ސިކުންތުންނެވެ.\nމި ގޭމްސްގައި ރާއްޖޭގެ ހަތަރު އެތުލީޓުން ވާދަކުރާއިރު، ރާއްޖޭގެ ވަސްމީ ވަހީދު ވަނީ 200 މީޓަރު ދުވުމުން ރިހި މެޑަލް ހޯދާފައެވެ. އަދި ހަމަ މި ރޭހުގައި ރާއްޖޭގެ އަލީ އަމީން އަބްދުލް ޣަފޫރު މުހައްމަދު ވަނީ ފަސްވަނަ ހޯދާފައެވެ.\nމިއީ މި ގޭމްސްގައި ރާއްޖެއިން ވާދަކުރާ ފުރަތަމަ ފަހަރެވެ. ދުނިޔޭގެ 190 އަށްވުރެ ގިނަ ގައުމު ވާދަކުރާ މި ގޭމްސްގައި މިއަހަރު ދުނިޔޭގެ އެކި ކަންކޮޅުތަކުން 7،500 އަށްވުރެ ގިނަ އެތުލީޓުން ބައިވެރިވެއެވެ. މި ގޭމްސް ކުރިއަށްދާނީ މި މަހުގެ 21ގެ ނިޔަލަށެވެ.


Breaking News: Dr. Muizzu Mirey Fuluhunge Idhaaraa Ah Haaziru Vaan Angaifi\nޑރ. މުއިއްޒު މިރޭ ފުލުހުންގެ އިދާރާއަށް ހާޒިރުވާން އަންގައިފި\nމާލެ ސިޓީ ކައުންސިލްގެ މޭޔަރު ކަމަށް ވާދަ ކުރަން ނިންމާފައިވާ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ފުލުހުންގެ އިދާރާއަށް މިރޭ ހާޒިރުވާން އަންގައިފިއެވެ.\nޕީޕީއެމުން ބުނީ މުއިއްޒު ފުލުހަށް ހާޒިރުވާން އަންގާފައިވަނީ މިރޭ 8:00 އަށް ކަމަށެވެ. ނަމަވެސް ހާޒިރުކުރަނީ ކޮން މައްސަލައަކާ ގުޅިގެން ކަމެއް ޕީޕީއެމުން ހާމަކޮށްފައެއް ނުވެއެވެ. މުއިއްޒުއާ ގުޅޭ ގޮތުން ފުލުހުންގެ މުއައްސަސާއަށް ހުށަަހަޅާފައިވާ މައްސަލައަކީ ނޫމަޑި މައްސަލާގައި އާބިޓްރޭޝަނަށް ދެ ފަހަރު ދެ ގޮތަށް ބަޔާން ދިން މައްސަލައެވެ.\nސަރުކާރުން ބުނަނީ ނޫމަޑިއަށް އެހާ ބޮޑު އަަދަދެއް ބަދަލެއްގެ ގޮތުގައި ދޭން ޖެހުނީ އާބިޓްރޭޝަނަށް މުއިއްޒު ދިން ބަޔާން ބަދަލު ކުރުމުން ކަމަށެވެ. މި މައްސަލައާ ގުޅިގެން މުއިއްޒު ވަނީ މާލިއްޔަތު ކޮމެޓީއަށް ވެސް ހާޒިރު ކޮށްފައެވެ. އަދި މުއިއްޒު ކޮމެޓީއަށް ދޮގު މައުލޫމާތު ދިން ކަމުގެ ތުހުމަތުގައިވެސް ފުލުހުންނަށް ވަނީ މައްސަލަ ހުށަހަޅާފައެވެ.\nނޫމަޑިން ސަރުކާރުގެ ފަރާތުން ބަދަލުގެ ގޮތުގައި ގާތްގަނޑަކަށް 155 މިލިއަން ޑޮލަރާއި އާބިޓްރޭޝަނާގުޅޭ އިތުރު ހަރަދުތައް ހޯދަން އެދި ނެދަލޭންޑްސްގެ ދަ ހޭގާގައި ހުންނަ ޕާމަނަންޓް ކޯޓް އޮފް އާބިޓްރޭޝަނަށް ދެ މައްސަލައެއް ހުށަހެޅި އެވެ.\nމި ސަރުކާރުން މިހާރު ވަނީ ނޫމަޑިއާއެކު ސެޓަލްމަންޓް އެގްރިމެންޓެއްގައި މިދިޔަ އަހަރުގެ އޮގަސްޓް މަހުގެ 25 ވަނަ ދުވަހު ސޮއިކޮށްފަ އެވެ. އޭގައި އެއްބަސްވެވުނީ ކޯޓުން ބޭރުގައި މައްސަލަ ހައްލު ކުރުމުގެ ގޮތުން ސަރުކާރުން އެ ކުންފުންޏަށް ގެއްލުމުގެ ބަދަލުގެ ގޮތުގައި 55 މިލިއަން ޑޮލަރު ދިނުމަށެވެ. އެއީ ގާތްގަނޑަށް 800 މިލިއަނަށްވުރެ ގިނަ ރުފިޔާ އެވެ.


India in Covid ge Aa Variant thah Fennan Fashaifi\nއިންޑިއާއިން ސައުތު އެފްރިކާ އަދި ބްރެޒިލް ކޮވިޑް އާވެރިއަންޓްތައް ފެންނަން ފަށައިފި\nއިންޑިއާއިން ވަނީ ސައުތު އެފްރިކާ އަދި ބްރެޒިލް ކޮވިޑް ވޭރިއަންޓް ފެނިފައި --\nއިންޑިއާއިން ކޮވިޑްގެ އާވެރިއަންޓްތައް ފެނިފައިވާ ކަމަށް ރިޕޯޓްކޮށްފި އެވެ. އޭޝިއަން ނިއުސް އިންޓަނޭޝަނަލް (އޭއެންއައި) އިން ބުނީ ސައުތު އެފްރިކާއިން ފެނިފައިވާ ކޮވިޑާއި ބްރެޒިލް ކޮވިޑް ވެސް އިންޑިއާއިން ފެނިފައިވާ ކަމަށެވެ.\nއިންޑިއަން ކައުންސިލް އޮފް މެޑިކަލް ރިސާޗް (އައިސީއެމްއާރު) ގެ ޑިޕިއުޓީ ޖެނެރަލް، ޑރ. ބަލްރާމް ބަރްގަވާ ހަފުތާ ނޫސް ކޮންފަރެންސްގައި ވިދާޅުވީ ސައުތު އެފްރިކާ ވޭރިއަންޓް ޖެހިފައި ވަނީ އެފްރި ބައްރުން އައި މީހުންނަށް ކަމަށެވެ. އޭގެ ތެރޭގައި އެންގޯލާ، ތަސްމޭނިއާ އަދި ސައުތު އެފްރިކާއިން ދަތުރުކުރި މީހުން ވެސް ހިމެނޭ ކަމަށެވެ. އިންޑިއާގައި ކޮވިޑްގެ ހާލަތާ ބެހޭ ގޮތުން މައުލޫމާތުދިނުމަށް ކޮންމެ ހަފުތާއަކު ބާއްވާ ނޫސް ކޮންފަރެންސްގައި ވާހަކަދައްކަވަމުން ބަލްރާމް ވިދާޅުވީ އެމީހުން ކޮންޓެކްޓްވި މީހުން ވެސް ހޯދައި ކަރަންޓީން ކޮށްފައިވާ ކަމަށެވެ.\nބްރެޒިލްއިން ފެނިފައިވާ ކޮވިޑް ވޭރިއަންޓް އިންޑިއާއިން ފާހަގަކުރެވިފައި ވަނީ ފެބްރުއަރީ ފުރަތަމަ ހަފުތާގައި ކަމަށް އިންޑިއަން ކައުންސިލް އޮފް މެޑިކަލް ރިސާޗުން ބުނެ އެވެ. މިވައިރަހާ ބެހޭ ތަފުސީލުތައް ދެނެގަނެ ދިރާސާކުރަމުން ދަނީ ޕޫނޭގައި ހުންނަ ނޭޝަނަލް އިންސްޓިޓިއުޓް އޮފް ވައިރޮލޮޖީގައި ކަމަށް ވެސް އައިސީއެމްއާރުން ވަނީ ބުނެފަ އެވެ.\nޑރ. ބަރްގަވާ ވިދާޅުވާ ގޮތުގައި ސައުތު އެފްރިކާއާ ބްރެޒިލް ވޭރިއަންޓް ވެސް ޔޫކޭ ވޭރިއަންޓާ މުޅިން ތަފާތެވެ. އޭނާ ވިދާޅުވީ އިންޑިއާ ވެކްސިންގައި ޔޫކޭ ވޭރިއަންޓް ވައިތިރިކުރެވޭ ބާރު ހުރި ކަމަށެވެ. އެހެން ނަމަވެސް އަލަށް ފެނިގެން އުޅޭ ވައްތަރުތަކުން ހިމާޔަތްވުމުގައި ވެކްސިނަށް ކާމިޔާބުކުރެވޭ މިންވަރު އަދި ދެނެނުގަނެވޭ ކަމަށް އެނާ ވިދާޅުވި އެވެ.\nއޭޝިއަން ނިއުސް އިންޓަނޭޝަނަލްއިން ބުނާ ގޮތުގައި އިންޑިއާއިން ފެނިފައި ވަނީ ޔޫކޭ ވޭރިއަންޓްގެ 187 މީހުންނެވެ. އެމީހުން އަދި އެމީހުންނާ ގުޅުން ހުރި ކަމަށް ފާހަގަކުރެވިފައިވާ މީހުން ވެސް ހޯދައި ކަރަންޓީންކޮށްފައިވާ ކަމަށް އޭއެންއައި ބުނެ އެވެ.\nސައުތު އެފްރިކާ ވޭރިއަންޓް ދުނިޔެއަށް އާންމުވީ ފާއިތުވި އަހަރު ޑިސެމްބަރު މެދާހިސާބުގަ އެވެ. މިހާތަނަށް އެނގިފައިވާ ގޮތުގައި 44 ގައުމަކުން މިވައްތަރު ފެނިފައިވެ އެވެ. ބްރެޒިލުން އުފަންވެގެން އުޅޭ ކޮވިޑް ފާހަގަވެފައި ވަނީ މިއަހަރު ޖެނުއަރީ ކުރީކޮޅު އެވެ.\nއިންޑިއާ ބްރެޒިލް ކޮވިޑް-19 + ކޮވިޑް ވެކްސިން


Fathis | Safuhaa\nފިނި ފިނި ހިމޭން ފަތިހެކެވެ. ރޭގަނޑުގެ އަދިރިކަން ނުފިލާހުރި ނަމަވެސް ބޯކޮށް ވާރޭވެހުމުގެ ސަބަބުން ތެމިފައިވާ ބިންގަނޑާއި، ވަށައިގެން ހެދިފައިހުރި ފެހި ގަސްތަކުން އިސާކްގެ ހިތަށް ފިނިކަން ލިބެމުންދާކަހަލައެވެ. އެއްވެސް ޚިޔާލެއް ފިކުރެއް ނެތި އެ ދިގު ފަން އިސްތަށިގަނޑު ވައިގެ ތެރެއަށް ދޫކޮށްލައިގެން ނިދާހެދުމުގައި ހުރެ، ފޮނި ހިނިތުންވުމަކާއެކު ގދ. ހޯޑެއްދޫ ހުޅަނގު ފަރާތު ހޭޅިފަށާ ދިމާލުން ހިގާލާފައި އެދަނީ އެ ސޫރައެއް ފެނުމުން އިސާކް އެންމެ ހިންހަމަޖެހޭ ފިރިހެނާގެ ސޫރަ ދެކިލުމަށެވެ.\nއިސާކް އަކީ ރީތި އަންހެންކުއްޖެކެވެ. އެރީތި ސޫރަ އިތުރަށް ޒީނަތްތެރިކޮށްދެނީ އިސާކްގެ ކިބައިގައި އަށަގެންފައިވާ ރީތި އަޚްލާޤާއި، އެއުފާވެރި މިޒާޖެވެ. އިސާކް އާއި މާޒިންގެ ލޯބީގެ ގޮތުން ގުޅިގެން އުޅޭތާ އެއް އަހަރު ވެފައިވީނަމަވެސް އެދެމީހުން މިއަދާއި ހަމައަށްވެސް ބައްދަލުކުރަމުން އައީ ދެފަރާތުގެ އާއިލާއަށްވެސް ވަރަށް ސިއްރުންނެވެ. އިސާކް އަކީ މަޙްމޫދާއި އާފިޔާގެ ހަމައެކަނި ދަރިފުޅުކަމުން އެދަރިފުޅުގެ ހަޔާތާއި އެންމެ ރަގަޅު ހެޔޮލަފާ ފިރިޔަކު ގުޅުމަކީ އެދެމަފިރިންގެވެސް ދުޢާއެވެ. އަދި އެދަރިފުޅު ލޯމަތިން އެންމެ ދުވަހަކަށްވެސް ދުރަށް ދިޔުމަށް ނޭދޭތީ ރަށުން ބޭރު މީހާކާއި އިނުމަށް ކަނޑައެޅިގެން ނުޤަބޫލުކަމަށް އެދެމަފިރިން އަބަދުވެސް އިސާކްއަށް ހަނދާންކޮށްދީ ހަދައެވެ. އަދި އެދެމަފިރިންގެ ދެލޮލުގެކޮއި ފަދައިން އިސާކް ބަލައި ބޮޑުކޮށް، މާލޭގައި ނުހަނު ހާލުގައި އެތަކެއް އަހަރު ވަންދެން ތިބެގެން އޭނާއަށް ކިޔަވާދީފައިވާތީ، މައިންބަފައިން ހިތުގައި ޖެހޭފަދަ އެއްވެސް އުޅުމެއް އޭނަގެ ފަރާތުން ފެނުނަ ނުދީވޭތޯ އިސާކް އަބަދުވެސް މަސައްކަތް ކުރެއެވެ.\nމާޒިން އަކީ މާލޭގެ ތަނަވަސް އާއިލާއަކަށް ނިސްބަތްވާ ކިޔަވައިގެން ހުރި އަޚްލާޤު ރަގަޅު، ދީންވެރި ކުއްޖެކެވެ. ހޯޑެއްދޫ ސިއްހީމަރުކަޒުގެ ހިންގުން ވަގުތީގޮތުން ޙަވާލުކުރުމާއި ގުޅިގެން މާޒިން އެރަށަށް ދާންޖެހުނު ދަތުރު ވެގެން ދިޔައީ އޭނާގެ ލޯބީގެ ހަޔާތުގައި ލިޔެވުނު ފުރަތަމަ ސޮފްޙާއަށެވެ. އޮފީހަށް ނިކުތް ފުރަތަމަ ދުވަހު ހުން އައިސް ހޭނެތިފައި އޮއްވާ މަރުކަޒަށް ގެނެވުނު، އެރީތި އަންހެންކުއްޖާ އަކީ އޭނަގެ ހަޔާތާއި މިފަދަ ގޮތަކަށް ގުޅިދާނެ ކުއްޖެއްކަމަށް އޭނަ ހިތަކަށްވެސް އެދުވަހު ނާރައެެވެ. ނަމަވެސް އިސާކް މަރުކަޒުގައި އެދުމަތިކުރެވި ފަރުވާދެވެމުން ދިޔަ ދުވަސްކޮޅުގައި އިސާކްގެ ރީތި ސޫރައަށް މާއިޒްއަށް ފާރަލެވެން ފެށުނެވެ. އެރީތި ސޫރަ ދެކިލުމަށް އެދި ހިތް ތެޅޭވަރުން ވާރޑްކުރިމަތިން ހިނގެންފެށުނެވެ. ޚުދު، މާޒިން އަމިއްލަ ހައިސިއްޔަތުން ވެސް އިސާކްގެ ކާރިއަށްގޮސް ހާލު ބެލެންފެށުނެވެ. ނަތީޖާއަކަށްވީ ކާކުކަން ނޭގޭ މިރީތި ޒުވާނާއަށް އިސާކްގެ ހިތުގައި ޚާއްސަ ކަމެއްދެވުމެވެ. މުޅި ދުނިޔެއަށްވެސް ސިއްރުން އެދެމީހުންގެ ހިތް އެކަކު އަނެކަކަށް ދިނީއެވެ. ދެމީހުންނަށްވެސް އެކަކު އަނެކަކާ ވާހަކަ ދައްކާކަށް ނުކެރެއެވެ. މީހުން ހީކޮށްފާނެ އެއްޗެއް ނޭގޭތީއެވެ. އެހެންކަމުން ރަށުގެ އެންމެ އެކަހެރި ހިސާބުގައި ބައްދަލުކޮށް ވާހަކަ ދެއްކުމަށް އެދެމީހުން ފެއްޓިއެވެ. މާޒިންއަކީ ރަށުން ބޭރު މީހެއްކަމަށްވެފައި، އޭނާއާއި ލޯބީގެ ގޮތުން ގުޅުމަކީ މަންމައާއި ބައްޕަގެ ނަސޭޙަތް ހަނދާންނައްތާލާފައި ކުރެވޭ ބޮޑުކުށެއްކަން އެގި ހުރެވެސް އިސާކް އަށް މާޒިންގެ ލޯތްބަށް ނޫނެކޭ ނުބުނެވުނެވެ. ލޯތްބަކީ ކޮންމެ އިންސާނަކުވެސް ހަޔާތުގެ ކޮންމެވެސް ހިސާބަކުން އޭގައި ކަސްތޮޅު އެޅޭނެ އެއްޗެއް ކަމުން އިސާކް ވެސް މިއަދު އެވަނީ ފުރާނަ ފަދައިން ލޯބިވާ މާޒިންއާއި ނުލާ އެންމެ ދުވަހެއްވެސް ބަރުދާސްތު ނުކުރެވޭ ހިސާބުގައެވެ. އިސާކް އާއި މާޒިން ލޯބީގެ ގޮތުން ގުޅުނުފަހުން ފާއިތުވެދިޔަ ކޮންމެ ދުވަހެއް އެދެލޯބިވެރިންނަށް ފެށިފައިވަނީ އަތިރިމަތީގެ މީހުން އާންމުކޮށް ގޮސްނުއުޅޭ ސަރަހައްދެއްގައި އެދެލޯބިވެރިން ހޭދަކުރާ ސިއްރުވެރި ވަގުތުކޮޅަކުންނެވެ.\nމާޒިން ގަހެއްގެ ގޮފިގަނޑެއްގެ މަތީ އިށީދެ އިންތަން ފެނުމުން އިސާކް އުފަލުން ފޮޅިލިކަހަލައެވެ. މާޒިން ހުދުކުލައިގެ ކުރުތާއާއި ހަރުވާޅުގައި އިންނަ އިރު ކިތަންމެހާވެސް ރީއްޗެވެ.\nއިސާކް ދުވެފައިގޮސް މާޒިންގެ ގައިގައި ބައްދާލިއެވެ. "ފިނި ރެއެއް ދޯ؟ މަ ވަރަށް ހަނދާންވި. ހިތަށް އަރާ މާޒިންގެ ކައިރީގައި އޮވެގެން ނިދާލެވޭނެ ނަމައޭ މިކަހަލަ ފިނި ރެއެއްގަ..."\nމާޒިންވެސް އޭނަގެ އަތުތެރޭގައި އިސާކް ބޮޑިކޮށްލިއެވެ. އަދި އިސާކްގެ އިސްތަށިގަނޑުގައި ބޮސްދިނެވެ. "ދޯ؟ މަށާ އިންނަންވީނު؟ މަވެސް ބޭނުންވެގެނެއް ނޫނޭ އިސާކް އާ ދެރުގަ މިއުޅޭނީ. ބައްޕައާއި މިވާހަކަ ދައްކަން ވެއްޖެހެން މަށަށް ހީވަނީ. މިހެން އުޅެނިކޮށް މީހަކަށް ނުފެންނަކަންވެސް ނަސީބު. ފެންނަ ދުވަހަކުން އިސާކްގެ ބައްޕަ މިރަށުން ކަންނޭގެ ދޯ މަ ބާލާނީ" މާޒިން ސަމާސާ ކޮށްލިއެވެ.\n"ނުކެރޭނެ ހުވާ ބައްޕައަށް އެގިއްޖިއްޔާ މަ މަރާލާނެ. ބައްޕަ ބުނެފަ އޮންނަނީ ރަށު މީހަކާ ނޫނީ އިދެގެން ނުވާނޭ" ވަރަށް މާޔޫސްވެހުރެ ކުޑަކުއްޖެއް ހެން އިސާކް މަޑުމޮޅި އަޑަކުން ބުނެލިއެވެ.\nދިހަވަރަކަށް މިނެޓް އެގޮތަށް ވާހަކަ ދައްކަން ތިބުމަށްފަހު ތަފާތު ދެމަގަކުން ދެމީހުންވެސް ގެއަށް ދިޔައީއެވެ. އެމީހުންގެ ލޯބި ސިއްރުވެފައި އަދިވެސް އޮޮތީއެވެ. ނަމަވެސް އެވަގުތުކޮޅަށް ވަކިވުމުގެ ކުރިން މާޒިން އެހެންރޭތަކާއި ޚިލާފަށް އިސާކް ކައިރީގައި ވަރަށް ސީރިއަސް ވާހަކައެއް ބުންޏެވެ. އެއީ މިރެއިން ފެށިގެން އެއްހަފްތާ ތެރޭގައި އިސާކްގެ ކައިވެންޏަށް އެދި ބައްޕައާއި ވާހަކަ ދައްކަން ބޭނުންވާކަމަށާއި އެކަމަށް އިސާކް ޖެހިލުންނުވުމަށެވެ.\nދުވަސް ދިޔަ ނުދިޔަ ގޮތެއް ނޭގި ހުއްޓާ އުފާވެރި ދުވަހެއް އަނެއްކާވެސް ނިމުނީއެވެ. ފަތިހުގެ އެހިދުކޮޅަށް އިސާކްއަށް އިންތިޒާރު ކުރެވެން ފަށައިފިއެވެ. ފެންވަރާލައިގެން އައިސް އެދުގައި ޖައްސާލީ ފޮނި ހިނިތުންވުމަކާއެކުގައެވެ. ފޯނެއް އަތުގައި އޮންނަ ނަމައޭ އޭނަގެ ހިތަށް އަރައެވެ. ނިދަން އޮށޯވެ އޮންނައިރު ހިތުގައި އާވެ އާލާވަމުންދާ ޝުޢޫރުތައް މާޒިންއާއި ހިއްސާކޮށްލުމަށެވެ. ނަމަވެސް އަންނަ މަހުގައި ފޯނެއް ދެއްވާނެކަމަށް ބައްޕަ ބުނެފައިވާކަން ހަނދާންވުމުން އެޚިޔާލުން އެއްކިބާވުމަށްފަހު ލޯމަރާލިއެވެ.\nއިސާކްއަށް ހޭލެވުނީ ގުގުރައިގަތް އަޑަށެވެ. ސިއްސައިގެންގޮސް ގަޑި ބަލާލިއިރު ގަޑިން 4:30 ވަނީއެވެ. ތެދުވެ ދަތްއުގުޅާ މޫނު ދޮވެލައިގެން ކުޑަ ނަގައިގެން އާދައިގެ މަތިން ޚިޔާލެއް ފިކުރެއްނެތި އެހިގައިގަތީ އެދެލޯބިވެރިންގެ މަންޒިލަށެވެ. ކިތަންމެ ވިއްސާރަޔަސް އެދެމީހުން ބައްދަލުނުވާ އެންމެ ރެއެއްވެސް ނުދެއެވެ. ވައިގަދަ ކަމުން އިސާކްއާ އެކީ ކުޑަ މައްޗަށް އުދުހިގެން ގޮސްދާނޭވެސް ހީވެއެވެ. ކުޑައިގެ ހިޔަލުގައި ހުއްޓަސް ގަދަ ވަޔާއެކީ އަންނަ ވާރޭ އިސާކް ތެންމަމުން ދިޔައެވެ. އިސާކް ބާރުބާރަށް ދުވެފައިގޮސް އެދެމީހުން ބައްދަލުކުރާ ސަރަޙައްދުގައި ހުރި ބޮޑުގަހެއްގެ ހިޔަލުގައި މަޑުކޮށްލިއެވެ. އެގޮތަށް ހުރެ އެތަށް އިރެއްވީއިރުވެސް މާޒިން އެއް ނައެވެ. އިސާކް ވަރަށް ދެރަވެ ހައިރާންވެ ހުރެ ގެއަށް ދާން ހިގައިގަތެވެ. އެވަގުތު ހޭޅިފަށުން މޫދާ ދިމާލަށް ވާރޭ ތެރޭން ތެމިގެން ހުރެ ހިގަމުންދިޔަ މާޒިން ފެނުމުން އެއަށްވުރެ ބޮޑަށް ހައިރާންވިއެވެ. މާޒިން އެތަނުގައި ކީއްކުރަނީ ބާއޭ ހިތާ އޭނާގެ ފަހަތުން ހިނގައިގަތެވެ. ކިތަންމެ ބާރަށް ގޮވާލި ނަމަވެސް ވައިގަދަކަމުން އަޑެއް ނީވޭނެތީ ގޮސް އޭނާއާއި ހަރާ ހަމަކޮށްފައި ބުނެލިއެވެ.\n"ސާބަސް މާޒިން! އެތާ ހުރެ ހުރެ މަފިނިވެގެން ގޮސް މަރުވަނީމި. މިތާ ކީއްތިކުރަނީ؟ ހިގާބަލަ ތަންކޮޅެއް ނިވާ ތަނަކަށް... ފިންޏެއްވެސް ނުވޭދޯ؟" އިސާކް މާޒިންގެ އަތުގައި ހިފައިގެން އެއްގަމާވީ ސަރަޙައްދަށް ހިގައިގަތެވެ.\nމާޒިންވެސް އެއްޗެކޭ ނުބުނެ އިސާކްއާއި އެކީ އޭނާގެ ކޮޑުގައި އަތްބާއްވާލައިގެން ކުޑަ ދަށުގައި ހުރެގެން ހިގައިގަތެވެ.\n"ކީއްކުރަންހޭ އެތަނަށް ދިޔައީ. އާ އެހެންޏާ އަހަރެން އެތަނަށް ނުދާނެކަން މާޒިނަށް ރަގަޅަށް އެގޭނެ" މާޒިން ޖަވާބު ނުދިނުމުން އިސާކް ތަކުރާރުކޮށް އަހާލިއެވެ. އަނެއްކާވެސް މާޒިން ޖަވާބެއް ނުދިނުމުން އިސާކް އަށް ހީވީ އޭނާއަށް އާދެވުނުލެއް ލަސްކަމުން، އަދި އެހާ ވިއްސާރައިގައި ތެމިގެން ހުންނަން ޖެހުމުން މާޒިން ހިންހަމަ ނުޖެހިފައި ހުރީކަމަށެވެ.\n"ސޮރީއޭ...ރުޅި ނާދެބަލަ....ހުވާ...މަބޭނުމީ އަބަދުވެސް މާޒިން ކައިރީގައި ހުންނަން މިހާރު. މާޒިން މަދޫކޮށް ނުދައްޗޭ....ދުވަހަކުވެސް....ޕްރޮމިސް؟" އިސާކް މާޒިންގެ ގައިގައި ބައްދާލީ މާޒިން ރުއްސާލެވޭތޯއެވެ. އަދި ހުއްޓާނުލާ މާޒިން ހަމައަކަށް އެޅޭތޯ މަސައްކަތްކުރުމަށް ވާހަކަ ދައްކަމުންދިޔައެވެ. އިސާކްގެ ވާހަކަ އަޑު އަހަންހުރި މާޒިން މަޑުމަޑުން ބޯޖަހާލާފައި އިހުނަށްވުރެ ބާރަށް އިސާކްގެ ގައިގައި ބައްދައިލިއެވެ. ނަމަވެސް އިސާކް އޯކާދެމޭގޮތްވެ ހިތުގައި އެއްފަހަރާ އެތަށް ސުވާލެއް އުފެދުނެވެ. މާޒިންގެ ގައިން އެހެން ރޭތަކުގައި އޭނާއަށް ދުވަމުންދިޔަ މީރު ވަހެއް މިރެއަކު ނުދުވައެވެ. އޭނާގެ ގައިން ދުވަމުން ދިޔައީ ކުނިވަހެކެވެ. އިސާކް އެއްޗެކޭ ބުނަން އަގަހުޅުވަމުން މާޒިންގެ މޫނަށް ބަލާލިއެވެ. ހަމައެއާއެކު ބާރަށް ހަޅޭލައްވައިގަތުމާއެކު އިސާކް ހޭނެތިގެން މާޒިންގެ އަތްމައްޗަށް ވެއްޓުނެވެ.\nއިސާކްއަށް ހޭވެރިކަންވިއިރު އޭނާއޮތީ ސިއްޙީ މަރުކަޒުގައި އެޑްމިޓްކޮށްފައެވެ. ކައިރީގައި މަންމަ އާއި ބައްޕަ ކަންބޮޑުވެފައި ތިބުމުން އިސާކް ވަރަށް ބިރުގަތެވެ. އެއަށްވުރެ ބޮޑަށް ހައިރާންވެ ބިރުވެރިކަން ހިތަށް ވެރިވެގެން ދިޔައީ ރޭގައި އޭނާއަށް ފެނުނު މާޒިންގެ ސިފައިގައި ހުރި ކަޅުކުލައިގެ ބިރުވެރި މޫނު ހުރި އެތި ހިތަށް އަރާފައެވެ. މަންމަ އިސާކްގެ އަތުގައި ހިފާލުމާއެކު އިސާކްގެ ލޮލުން ކަރުނަ އޮހިގަތެވެ. މަންމަ ކާރީގައި އޭނަ ބުނާނީވެސް ކީކޭ ހެއްޔެވެ. އެތަނަށްދިޔައީ މާޒިންއާއި ބައްދަލުކުރާށޭ ބުނެފިނަމަ މާޒިންއަށް ރަށުގައި އުޅެން އުދަގޫވާނެއެވެ.\n"މަންމަ ފަތިސް ނަމާދުކުރަން ހޭލާފަ ބޭރަށް ނިކުތްގަޑީގަ ދަރިފުޅު ބޭރު ދޮރުކާރީގަ ވެއްޓިފަ އޮއްވާ ފެނުނީ. ރޭގަނޑު ދަރިފުޅު ބޭރަށް ނިކުތީ ކީއްކުރަން؟ ކިހިނެއް އެތަނަށް ވެއްޓުނީ؟ ޑޮކްޓަރު ދެންނެވީ މާބޮޑުކަމެއް ނެތޯ. އިރުކޮޅަކުން ގެއަށް ދޫކުރާނެ." މަންމަ ދެއްކި ވާހަކަ އަޑު އިވިފައި އިސާކްގެ ގައިން ހީބިހި ނަގައިގެން ދިޔައެވެ.\nމަންމަމެންނަށް އޭނަ އަތިރިމަތީގައި އޮއްވާ ނުފެނޭކަން ޔަޤީންވުމުން ހިތަށް ހަމަޖެހުމެއް ލިބުނު ނަމަވެސް އޭނައަށް ގެޔަށް އާދެވުނު ގޮތަކާއި މެދު އަނެއްކާ ހިތުގައި ބިރުވެރިކަން އުފެދި އަރު ބެދޭގޮތްވިއެވެ. "ފަތިހު ބޭރަށް ނިކުންނަނިކޮށް...އެތާގަ ފެން އޮތީމަ...ކައްސާލާފަ ވެއްޓި...ބޯޖެހުނީ."\nމަރުކަޒުން ދޫކޮށްލުމާ ހަމައަށްވެސް މާޒިންގެ ޚަބަރެއް ނުވެއެވެ. އިސާކް މާޒިން ފެނޭތޯ ވަރަށް މަސައްކަތްކުރިއެވެ. އޭނާ އޮފީހަށް ނިކުތްދުވަހެއްނަމަ އިސާކްއާއި ޔަގީނުންވެސް ދިމާވާނެއެވެ. މަރުކަޒުން ދޫކޮށްލުމުން ބައްޕައާއި އެކީ ސައިކަލުގައި އިސާކް ދިޔައީ ގެއަށެވެ. ކޮޓަރިއަށް ވަދެވުމާއިއެކު އިސާކް އަށް ގަޑި ބަލައިގެން ހުއްޓި ހުރެވުނީއެވެ. ގަޑިން 4:30 އެވެ.\nއިސާކް ބިރުގެންފައި އިދެ ތުރުތުރު އަޅާ އަޑަކުން މަންމަ އަށް ގޮވާލިއެވެ. "މަންމާ...! ގަޑިން ކިހާ އިރެއްތަ؟"\n"ދިހައެއް ޖަހަނީ ދަރިފުޅާ! ސައިވެސް ނުބޮމެއްނުން އަދި؟ ބަދިގެ ފަރާތަށް ޖެހިލަބަލަ" އާފިޔާވެސް ގޮވައިލިއެވެ.\nސުބްޙާނަﷲ އެވެ. ރޭގައި އިސާކްއަށް ގެއިން ނިކުމެވުނީ ދަންވަރުގައެވެ. ޔަގީނެވެ. ކުރިންރޭ އެވަގުތަށް ގަޑި ހުއްޓިފައި ހުރިކަން ފާހަނގަ ނުކުރެވުނީއެވެ. މިހެން ހިތަށް އެރުމާއިއެކު އިސާކްއަށް ބޭއިޚްތިޔާރުގައި ގެއިން ނިކުމެގެން ދުއްވައިގަނެވުނެވެ. ކުރެވޭ ނުކުރެވޭއެއް ނޭގިއެވެ. މާޒިން އުޅޭ ގެއަށް ގޮސް ދޮރުގައި ބޭއިޚްތިޔާރުގައި ތަޅަން ފެށިއެވެ. މީހެއްގެ ހިލަމެއްނުވުމުން ގޮތްހުސްވެފައިހުރެ އަނެއްކާ ގެއާއި ދިމާލަށް މަޑުމަޑުން ހިގައިގަތެވެ. ކުއްލިއަކަށް މީހަކު އޭނާގެ އަތުގައި ހިފެހެއްޓިހެން އޭނާއަށް ހީވިއެވެ. ނަމަވެސް މީހަކު ފެންނާކަށް ނެތެވެ. އިސާކްއަށް ބިރުން ހަޅޭލައްވައިގަނެވުމާއިއެކު އަތް ފޮޅުވާލާފައި ރޮމުން ދުއްވައިގަނެވުނެވެ.\nއިރުކޮޅަކަށް ދުވެފައި ދެވުނުތަނާ މަގުގެ އެއްފަރާތެއްގައި ހެދިފައިހުރި ބޯގަސްތަކެއްގެ ތެރެއިން މީހަކު ރޮއި ހޭރިގަތް އަޑު އިވުނެވެ. އިސާކް ލަސްފިޔަވަޅުތަކެއް އަޅަމުން އެދިމާލަށް ދިޔައެވެ. އަޑު އަންނަމުންދިޔައީ އިސާކް އާއި މާޒިން ބައްދަލުކުރާ ސަރަޙައްދުންކަމަށް ވުމުން އިސާކް އެދިމާލަށް ދާން ޖެހިލުންވިއެވެ. ރޭގައި ދިމާވި ބިރުވެރި ކަންތައްގަޑު ހިތަށް އެރުމާއިއެކު ހިތް ރޫރޫ އަޅައިގެން ދިޔައެވެ. ނަމަވެސް އެތަނާ ތަންކޮޅަކަށް ކައިރިވެލުމުން ފެނުނީ ގެ ކައިރީގައި އުޅޭ އަވައްޓެރި ދޮންތުބެއެވެ. ހުރިތާ ހުރެގެން ބޮލުގައި އަތް އަޅައިގެންހުރެ ރޮއި ހޭރެނީއެވެ. އެމީހާއަކީ ދަންނަ އަވަށްޓެރިއެއްކަމުން އިސާކް އެމީހާ ކައިރިއަށް ގޮސް ހުއްޓިލިއެވެ. ފެނުނީ ބިރުން ފިތްކަޑައިގެން ދާފަދަ މަންޒަރެކެވެ. ބިންމަތީގައި ވެއްޓިފައި އޮތް މީހެއްގެ ބޮލެއް ނެތެވެ. މުޅިތަން އޮތީ ލެއިން ތަތްތެޅިފައެވެ. އެމީހާ ލައިގެންހުރި ހުދުކުލައިގެ ކުރުތާ އާއި ހަރުވާލުގައި ހުރީ ރަތްލޭކުލައެވެ. އިސާކްއަށް ބާރަކަށް ރޮމުން ހަޅޭލައްވައިގަނެވުނެވެ. އެއީ މާޒިންކަން އެގުމުން ދުވެފައިގޮސް އެމީހާގެ ގައިގައި އޮޅުލައިގަނެވުނެވެ. މަރާލާފައި އޮތް މީހާގެ ކައިރިން އިސާކް ދުރުކުރަން ދޮންތުބޭ ރޮމުން ވަރަށް މަސައްކަތްކުރިއެވެ. އެންމެފަހުން ބިރުން ގޮތް ހުސްވެގެން ދޮންތުބޭ އެއްގަމު މީހުން އުޅޭ ސަރަޙައްދަށް ދުއްވައިގަތެވެ. ޚަބަރު ލިބުމާއިއެކު ރަށު ހުރިހާ ރައްޔިތުންހެން އެސަރަހައްދަށް ޖަމާވެއްޖެއެވެ. ރަށުގައި ހުރި ބީރައްޓެއްސެއްގެ ގޮތްނޭގޭ އަނިޔާވެރި މަރާއިމެދު އެންމެންގެ މޫނުމަތިންވެސް ފެންނަނީ ބިރުވެރިކަމާއި ސުވާލުން ފުރިފައިވާ ސިހުމެކެވެ. އޭނާއަކީ ރަށުގެ ގިނަބައެއްގެ މަޤްބޫލުކަން ލިބިފައިވާ ފަރާތަކަށްވެފައި ރަށުގައި އެފަދަ ރުޅިވެރިކަމެއް އޭނައާއިމެދު އޮންނާނެ މީހަކު ހުރެދާނެއޭ އެއްވެސް މީހެއްގެ ހިތެއް ނުބުނެއެވެ.\nއިސާކްގެ ހަޅޭކާއި ރުއިމުގެ އަޑު މަޑެއް ނުވެއެވެ. އޭނަ ހިތުގައި ބިންވަޅު ނެގުނު މާޒިންގެ ލޯބި ކިތަންމެ ސިއްރުކޮށްގެން ހުރި ކަމުގައިވިޔަސް، މާޒިންގެެ މަރާއިގުޅިގެން އެފަކީރަށް ވަމުންދާވަރު ފެނުނު ކޮންމެ މީހަކު ހަމްދަރުދީއިން ފުރޭނެއެވެ. އަދި އިސާކްގެ ހިތުގައި ސިއްރުކުރެވިފައިވާ މާޒިންގެ ލޯތްބާއިމެދު އެންމެ ބޮޑަށް ސިހި ބަސްހުއްޓިފައި ތިބި ބަޔަކީ އިސާކްގެ މަންމަ އާއި ބައްޕައާއި ގާތްތިމާގެ މީހުންނެވެ.\nކަމާއިބެހޭ ފަރާތްތަކާއި، ހޯޑެއްދޫއަށް އައި މާއިޒްގެ އާއިލާގެ ފަރާތްތަކާއި، ރަށުގެ ރައްޔިތުން ގުޅިގެން މާއިޒްގެ ބޯ ފެނޭޮތޯ ވަރަށް މަސައްކަތްކުރި ނަމަވެސް އެންމެފަހުން ހަށިގަނޑު ވަޅުލަން ޖެހުނީ ބޮލެއް ނެތް މަސްގަނޑެއްގެ ގޮތުގައެވެ. ރަށުގެ ކުދިބޮޑު އެންމެންނަށްވެސް ޤަބޫލުކުރެވޭގޮތުގައި ރަށުގައި އެވަރުގެ ކަމެއް ކުރަން ކެރޭނެ މީހަކު ނުހުންނާނެއެވެ. އަދި އެފަދަ ރުޅިވެރިކަމެއް އޭނާއާއި ދޭތެރޭ އޮތް މީހަކުވެސް އޭނަ އެރަށުގައި ހުރި އަހަރެއްހާ ދުވަސްތެރޭ ފާހަނގަކުރެވިފައެއް ނެތެވެ. އެހެންކަމުން އެންމެންވެސް ތުންތުން މަތިން ކިޔަމުންދިޔައީ ޒަމާނުއްސުރެ ހޯޑެއްދޫ ހުޅަނގުފަރާތު ސަރަޙައްދުގައި ހުންނަ ރޫޙާނީ އެއްޗެއްގެ ކަމަކަށް އެކަންވެދާނެ ކަމަށެވެ. މިއަދާއި ހަމައަށް އެކަހަލަ ހާދިޘާއެއް ހިނގާފައި ނުވިނަމަވެސް އެއީ އެންމެންނަށްވެސް ބުރެވެވޭ ގޮތްކަމަށް ވުމުން އެންމެންގެ ހިތުގައި ބިރުވެރިކަން އުފެދިފައިވުމާއި، އަދި ހިނގައިދިޔަ ލާއިންސާނީ ހާދިޘާގެ ސަބަބުން އެސަރަޙައްދަށް މީހުން ނުދިޔުމަށެވެ.\nމާޒިން މަރުވި ހާދިޘާއަށްފަހު އިސާކްގެ ދުނިޔެ އެއްކޮށް ނިމުނު ކަހަލައެވެ. ކެއުމެއް، ބުއިމެއް، ފެންވެރުމެއް ނެތި އެފަކީރު އިންނަނީ އެކަނިމާއެކަންޏެވެ. އިރުއިރުކޮޅާ ހޫރިގަނެއެވެ. އެހެން ނޫނީ އަތް ފޮޅުވާލައެވެ. ކޮންމެވެސް މީހަކު އޭނައަށް އުދަގޫ ކުރާކަހަލަ ގޮތަކަށެވެ. އެމަންޒަރު ބަލަން އާފިޔާގެ ދެމަފިރިންގެ ހިތް ކުދިކުދިވެއެވެ. މާޒިންގެ މަރާއިގުޅިގެން ދަރިފުޅަށް ކުރި އަސަރުން ދަރިފުޅުގެ ބުއްދިފިލައި ދިޔައީކަމުގައި ޤަބޫލުކުރިއެވެ. ދަރިފުޅު ސައިކޮލޮޖިސްޓަކަށް ދެތިންފަހަރު ދައްކައިފިއެވެ. ނަމަވެސް ބޭހަކުން އެއްވެސް އެދެވޭ ނަތީޖާއެއް ނުނިކުތެވެ. ހިތުގެ ވިންދު ފަދައިން ގާތްކޮށް ގެންގުޅުނު ދަރިފުޅާއިމެދު ކުރި ފޮނި އުންމީދުތައް ފުޑުފުޑުވީއެވެ.\nއިސާކްގެ ހާލެވެ. އެނާމާން ބިރުވެރިރޭ އޭނައާއި ދިމާވި ބިރުވެރި ހާދިޘާގެ ޚަބަރު އެގޭ އެކަކުވެސް ނެތެވެ. އެބިރުވެރިރޭ އޭނާއަށް ހޭދަކުރެވުނީ ރުޙާނީ އެއްޗެއްގެ އަތުތެރޭގައިކަން އޭނާ އަށް ބުނެދެވޭނީ ކާކުގެ ކާރީގައި ހެއްޔެވެ؟ އަދި ލޯބިވާ މާޒިން ކަމަށް ހީކޮށް ވަޢުދާއި އަޙުދު ވެވުނީ ޖިންނިއަކާއިކަން އަންގައިދޭނީ ކިހިނެއް ހެއްޔެވެ. އަދި ވަޢުދުވިގޮތަށް އޭނާގެ އުމުރުގެ ބާކީ އޮތްބައި އޭނާ ހޭދަކުރަންޖެހިފައި އެވަނީ ޖިންނިއަކާއި އެކީގައިކަން އެގޭނީ ކާކަށްހެއްޔެވެ. އޭނާ ލޯބިން މާފޮޅުވަމުން ދިޔަ މަންޒިލަކީ ނާމާން ސަރަޙައްދެއްކަން އެދެމީހުންނަށް ކުރިން އެގިފައިވީނަމައެވެ.


ޢީސާގެފާނުގެ ޤައުމަކީ ކޮބާ! |\nކީރިތި ޤުރްއާނަކީ އިންސީންނަށާއި ޖިންނީންނަށް ގޮންޖައްސަވާ ބާވައިލައްވާފައި ފޮތެކެވެ. މާތްﷲ ގެ ހުސްޠާހިރުވަންތަކަމާއެވެ! މާތްﷲ އިންސީންނަށާއި ޖިންނީންނަށް ގޮންޖައްސަވައި ވަޙީ ކުރެއްވިއެވެ. ((وَإِن كُنتُمْ فِي رَ‌يْبٍ مِّمَّا نَزَّلْنَا عَلَىٰ عَبْدِنَا فَأْتُوا بِسُورَ‌ةٍ مِّن مِّثْلِهِ وَادْعُوا شُهَدَاءَكُم مِّن دُونِ اللَّـهِ إِن كُنتُمْ صَادِقِينَ فَإِن لَّمْ تَفْعَلُوا وَلَن تَفْعَلُوا فَاتَّقُواالنَّارَ الَّتِي وَقُودُهَا النَّاسُ وَالْحِجَارَ‌ةُ أُعِدَّتْ لِلْكَافِرِ‌ينَ- البقرة: 23-24- މާނައީ: ތިމަން ރަސްކަލާނގެ އަޅާއަށް (އެބަހީ:محمدގެފާނަށް) ތިމަންރަސްކަލާނގެ ބާވައިލެއްވި އެއްޗަކާމެދު (އެބަހީ: قرآنއާމެދު) ތިޔަބައިމީހުން شك ކަމެއްގައި ވަނީނަމަ، ފަހެ ތިޔަބައިމީހުން އޭގައިވާ ފަދަ سورةއެއް ނިކަން ގެނެސްބަލާށެވެ! އަދި ތިޔަބައިމީހުން ތެދުވެރިން ކަމުގައި ވަނީނަމަ، اللَّهފިޔަވައި ތިޔަބައިމީހުންނަށް نصرދޭނޭ އެހީތެރިން (ތިބިނަމަ، އެއުރެން) ނަށް ނިކަންގޮވައި، ގެނެސްބަލާށެވެ. ފަހެ، ތިޔަބައިމީހުންނަށް އެކަން ނުކުރެވުނުނަމަ- އަދި ތިޔަބައިމީހުންނަކަށް ހަމަ ހިލާ އެކަންތަކެއް ނުމެކުރެވޭނެއެވެ. (އެކަން ނުކުރެވުނުނަމަ) ފަހެ، ތިޔަބައިމީހުން ނަރަކަޔަށް ބިރުވެތިވެ، ރައްކާތެރިވާށެވެ! އެނަރަކަޔަކީ، މީހުންނާއި ހިލަ، އޭގެ ދަރުކަމުގައިވާ ނަރަކައެވެ. އެނަރަކަ ތައްޔާރު ކުރައްވާފައިވަނީ، كافرންނަށްޓަކައެވެ.))\nކީރިތި ޤުރްއާނުގައި އައިސްފައިވާ ކޮންމެ ކަލިމައަކަށް ބެއްޔަސް އެއިންވެސް ފެންނަނީ މި ނުކުޅެދުންތެރިކަމެވެ. އެ ކަލިމައިގެ އިސްތިއުމާލުގެ މުހިއްމު ކަމެވެ. އެއިން ދޭހަވާ މާނައިގެ ހިމުންކަމެވެ.\nމިސާލެއްގެ ގޮތުން ((قَوْمُ)) ނަގަމާ ހިނގާށެވެ. ކީރިތި ޤުރްއާން ކަށަވަރުކޮށްދޭ ގޮތުގައި ޢީސާގެފާނަށް ޤައުމެއް ނެތެވެ. އެހެން ނަބިއްޔުންނަށް ބަލާއިރު އެބޭކަލުންގެ ޤައުމުތަކާ މުޚާޠަބު ކުރައްވާފައި ވަނީ يا قوم (އޭ ޤައުމުގެ މީހުންނޭ) ވިދާޅުވެއެވެ. މިއީ ކީރިތި ޤުރްއާނުގެ ބަހަވީ މުޢުޖިޒާތެކެވެ. ސުބްޙާނަﷲ!\nނޫހުގެފާނާ ބެހޭގޮތުން ވަޙީ ކުރެއްވިއެވެ. ((لَقَد أَرسَلنا نوحًا إِلىٰ قَومِهِ فَقالَ يٰقَومِ اعبُدُوا اللَّهَ ما لَكُم مِن إِلٰهٍ غَيرُهُ- الأعراف: 59 – މާނައީ: ހަމަކަށަވަރުން، ތިމަންރަސްކަލާނގެ نوح ގެފާނު، އެކަލޭގެފާނުގެ قوم ގެމީހުންގެ ގާތަށް رسول ކަމާއިގެން ފޮނުއްވީމެވެ. ފަހެ، އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަން ކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެތެވެ.))\nހޫދުގެފާނު ވިދާޅުވިއެވެ. ((وَإِلىٰ عادٍ أَخاهُم هودًا ۚ قالَ يٰقَومِ اعبُدُوا اللَّهَ ما لَكُم مِن إِلٰهٍ غَيرُهُ -هود: 50– މާނައީ: އަދި ތިމަންރަސްކަލާނގެ عاد ބާގައިމީހުންގެ ގާތަށް، އެއުރެންގެ أخ هود ގެފާނު (ފޮނުއްވީމެވެ.) އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެތެވެ))\nޞާލިޙުގެފާނު ވިދާޅުވިއެވެ. ((وَإِلىٰ ثَمودَ أَخاهُم صٰلِحًا ۚ قالَ يٰقَومِ اعبُدُوا اللَّهَ ما لَكُم مِن إِلٰهٍ غَيرُهُ - هود:61– މާނައީ: އަދި ތިމަންރަސްކަލާނގެ ثمود ބާގައިމީހުންގެ ގާތަށް އެއުރެންގެ أخ صالح ގެފާނު ފޮނުއްވީމެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! اللَّه އަށް ތިޔަބައިމީހުން އަޅުކަންކުރާށެވެ! އެކަލާނގެ ފިޔަވައި، އެހެން إله އަކު ތިޔަބައިމީހުންނަކަށް ނުވެއެވެ.))\nލޫޠުގެފާނު ވިދާޅުވިއެވެ. (وَلُوطًا إِذْ قَالَ لِقَوْمِهِ أَتَأْتُونَ الْفَاحِشَةَ مَا سَبَقَكُمْ بِهَا مِنْ أَحَدٍ مِنَ الْعَالَمِينَ - الأعراف:80– މާނައީ: އަދި لوط ގެފާނު، އެކަލޭގެފާނުގެ قوم ގެމީހުންނަށް ވިދާޅުވިހިނދު (ހަނދުމަކުރާށެވެ!) ތިޔަބައިމީހުންގެ ކުރިން، عالم ތަކުގެ ތެރެއިން އެކަކުވެސް ކޮށްފައިނުވާ فاحش عمل ތިޔަބައިމީހުން ކުރަނީހެއްޔެވެ؟))\nހުރިހާ ނަބީބޭކަލުންނާ ބެހޭގޮތުން ބަސްފުޅުތައް އައިސްފައި ވަނީ މި ގޮތަށެވެ. މޫސާގެފާނު އެ ކަލޭގެފާނުގެ ޤައުމަށް ގޮވައިލައްވާފައި އާޔަތްތައް ވަރަށް ގިނައެވެ. މިސާލަކަށް މާތް ﷲ ވަޙީ ކުރެއްވިއެވެ. ((وَإِذ قالَ موسىٰ لِقَومِهِ يٰقَومِ إِنَّكُم ظَلَمتُم أَنفُسَكُم بِاتِّخاذِكُمُ العِجلَ فَتوبوا إِلىٰ بارِئِكُم - البقرة: 54– މާނައީ: އަދި موسى ގެފާނު، އެކަލޭގެފާނުގެ قوم ގެމީހުންގެ ގާތުގައި (މިފަދައިން) ވިދާޅުވިހިނދު (ހަނދުމަކުރާށެވެ!) އޭ އަހުރެންގެ قوم ގެމީހުންނޭވެ! ތިޔަބައިމީހުން، ގެރިއަކީ إله އަކު ކަމުގައި ހެދުމުން، ތިޔަބައިމީހުންގެ އަމިއްލަ نفس ތަކަށް ތިޔަބައިމީހުން އަނިޔާވެރިވެއްޖެކަން ކަށަވަރެވެ. ފަހެ، ތިޔަބައިމީހުން އުފެއްދެވި ކަލާނގެއަށް توبة ވާށެވެ!))\nމޫސާގެފާނުގެ ޤައުމަކީ ބަނީ އިސްރާއީލު ބާގައިގެ މީހުންނެވެ. ނުވަތަ އިސްރާއީލުންގެ ދަރީންގެ ޤަބީލާތަކެވެ.\nޢީސާގެފާނު ވެސް ރަސޫލުކަމައިގެން ފޮނުއްވުނީ އިސްރާއީލުގެ ދަރީންގެ ގާތަށެވެ. އެހެނަސް އެއީ އެކަލޭގެފާނުގެ ޤައުމުކަމަކަށް ކީރިތި ޤުރްއާން ބުނެފައެއް ނުވެއެވެ. ކިއްވެގެން ހެއްޔެވެ؟\nޢީސާ ބިން މަރްޔަމުގެފާނުގެ ޙާލަތު ތަފާތެވެ.\nޢީސާގެފާނުގެ ނުވަތަ އަލްމަސީޙުގެ ނަންފުޅާއެކު (ޤައުމު) އައިސްފައެއް ނުވެއެވެ. އެކަލޭގެފާނުގެ ޚިޠާބުފުޅުގައި (އަހުރެންގެ ޤައުމު) އޭ ވިދާޅުވެފައިވާ ތަނެއް ޤުރްއާނަކުން ނުފެނެއެވެ. އެކަލޭގެފާނު ޤައުމޭ ވިދާޅުނުވެ ވިދާޅުވެފައި ވަނީ (ބަނީ އިސްރާއީލު)ންނޭވެ! ނުވަތަ އިސްރާއީލުގެ ދަރީންނޭވެ! އެވެ.\nއަލްމަސީޙު ވިދާޅުވިއެވެ. ((وَقَالَ الْمَسِيحُ يَا بَنِي إِسْرَائِيلَ اعْبُدُوا اللَّهَ رَبِّي وَرَبَّكُمْ -المائدة: 72– މާނައީ: އަދި المسيح ވިދާޅުވިއެވެ. އޭ އިސްރާއީލު ގެދަރިންނޭވެ! އަހުރެންގެ ވެރިރަސްކަލާނގެ، އަދި ތިޔަބައިމީހުންގެވެސް ވެރިރަސްކަލާނގެ ކަމުގައިވާ اللَّه އަށް ތިޔަބައިމީހުން އަޅުކަން ކުރާށެވެ!))\nއެހެން އާޔަތެއްގައި ވެއެވެ. ((وَإِذْ قَالَ عِيسَى ابْنُ مَرْيَمَ يَا بَنِي إِسْرَائِيلَ إِنِّي رَسُولُ اللَّهِ إِلَيْكُمْ- الصف: 6– މާނައީ: އަދި مريم ގެފާނުގެ ދަރިކަލުން عيسى ގެފާނު ވިދާޅުވިހިނދު (ހަނދުމަކުރާށެވެ!) އޭ އިސްރާއީލުގެ ދަރިންނޭވެ! ހަމަކަށަވަރުން، ތިމަންކަލޭގެފާނީ، ތިޔަބައިމީހުންގެ ގާތަށް اللَّه ފޮނުއްވި رسول އާއެވެ.))\nމިމޭރުމުން ބަލާއިރު އެންމެ އާޔަތެއްގައި ވެސް ޢީސާގެފާނުގެ ޤައުމެކޭ ބުނާ އާޔަތެއް ނެތެވެ. (ޤައުމު) އާއެކު ޢީސާގެފާނުގެ ނަންފުޅު އައިސްފައިވާ ހަމައެކަނި އާޔަތަކީ އައްޒުޚްރުފު ސޫރަތުގެ 57ވަނަ އާޔަތެވެ. އެ އާޔަތަކީ ((وَ لَمَّا ضُرِبَ ابْنُ مَرْيَمَ مَثَلًا إِذَا قَوْمُكَ مِنْهُ يَصِدُّونَ الزخرف: 57– މާނައީ: مريم ގެފާނުގެ ދަރިކަލުންގެ ވާހަކަ مثال އެއްގެ ގޮތުގައި ކިޔައިދެއްވިހިނދު، އެހާރުން އެކަންތަކާމެދު ކަލޭގެފާނުގެ قوم ގެމީހުން މަލާމާތްކޮށް ހަޅޭލަވަތެވެ.)) މި ބަސްފުޅުގައި އައިސްފައިވާ (ޤައުމު) އަކީ ޢީސާގެފާނުގެ ޤައުމުގެ ވާހަކައެއް ނޫނެވެ. އެއީ (ކަލޭގެފާނުގެ އެބަހީ: މުޙައްމަދުގެފާނުގެ) ޤައުމުގެ ވާހަކައެވެ. މި އާޔަތުގައި ޚިޠާބު ކުރެވޭ ފަރާތަކީ ކީރިތި ރަސޫލާ ﷺ އެވެ.\nމި ވާހަކަތަކުން އެނގެނީ ޢީސާގެފާނަށް ޤައުމެއް ނުވާ ކަމެވެ. ސިއްރަކީ ކޮބައި ހެއްޔެވެ؟ ޢީސާގެފާނުގެ މައިކަމަނާއާ ބެހޭގޮތުން އައިސްފައިވާ އާޔަތްތަކުގައި އެ ކަމަނާ އެކަމަނާގެ ޤައުމަށް ނިސްބަތް ކުރެވިފައި ވެއެވެ. ﷲ ތަޢާލާ ވަޙީ ކުރެއްވިއެވެ. ((فَأَتَتْ بِهِ قَوْمَهَا تَحْمِلُهُ قَالُوا يَا مَرْيَمُ لَقَدْ جِئْتِ شَيْئًا فَرِيًّا - مريم: 27– މާނައީ: ފަހެ، އެކަމަނާގެ قوم ގެމީހުންގެ ގާތަށް އެ ދަރިކަލުން އުރުވަޑުވައިގެން އެކަމަނާ ވަޑައިގަތެވެ. އެއުރެން ބުނޫއެވެ. އޭ مريم ގެފާނެވެ! ހަމަކަށަވަރުން، ކަމަނާ ތިޔަވަޑައިގަތީ ވަރަށްބޮޑު ނުބައިކަމަކައިގެންނެވެ.))\nއެހެނަސް ޢީސާގެފާނު އެއްވެސް ޤައުމަކަށް ނިސްބަތް ކުރައްވައިފައެއް ނުވެއެވެ. ޢީސާގެފާނަށް ޤައުމެއް ނެތީ ހެއްޔެވެ؟ އާދެ! އިންސާނާ އަބަދުވެސް ނިސްބަތް ކުރެވެނީ އޭނާގެ ބައްޕައަށެވެ. ބައްޕަ ކޮންމެވެސް ޤަބީލާއަކަށް ރަށަކަށް ނުވަތަ ޤައުމަކަށް ނިސްބަތް ވާނެއެވެ. ދަރި ނިސްބަތް ވާނީ އެ ޤައުމަކަށެވެ. އެ ރަށަކަށެވެ. އެ ޤަބީލާއަކަށެވެ.\nނޫޙުގެފާނު ނިސްބަތްވެ ވަޑައިގެންފައިވަނީ އެކަލޭގެފާނުގެ ބަފައިކަލުންގެ ޤައުމަށެވެ. އިބްރާހީމުގެފާނު ނިސްބަތްވެ ވަޑައިގަންނަވަނީ އެކަލޭގެފާނު ބަފައިކަލުން އާޒަރުގެ ޤައުމަށެވެ. ޤައުމަށް ނިސްބަތް ކުރެވެނީ މި ގޮތަށެވެ. މިހެންވެ މިތާނގައި އުފެދޭ ސުވާލަކީ ޢީސާގެފާނު ނުވަތަ އަލްމަސީޙު ނިސްބަތް ވަނީ ކާކަށް ހެއްޔެވެ؟\nއެއްވެސް ޝައްކެއްނެތް ގޮތުގައި ޢީސާގެފާނު އެއްވެސް ޤައުމަކަށް ނިސްބަތްވެގެން ނުވެއެވެ. އެކަލޭގެފާނުގެ އުފަންވެ ވަޑައިގަތުމަކީ މުޢުޖިޒާތެކެވެ. ދުނިޔެއަށް ވަޑައިގަތީ ބަފައިކަލަކާ ނުލައެވެ. އެހެންވީމާ އެކަލޭގެފާނު އިސްރާއީލުގެ ދަރީންނަށް ނިސްބަތެއް ނުކުރެވޭނެއެވެ. މިހެންވެ "ތިމަންކަލޭގެފާނުގެ ޤައުމު" އޭ ވިދާޅެއް ނުވެއެވެ. އެކަލޭގެފާނު ވިދާޅުވެފައި ވަނީ "އޭ އިސްރާއީލުގެ ދަރީންނޭވެ!" އެވެ.\nކީރިތި ޤުރްއާނުގައި މި ވަނީ އެ ޙަޤީޤަތެވެ. ކީރިތި ޤުރްއާން ބަޔާންކުރާ މި ޤަވާޢިދުން އިސްތިސްނާވެފައިވާ އެންމެ ޙާލަތެއް ވެސް ނެތެވެ.\nމި މަންޠިޤުން ބަލާއިރު އާދަމުގެފާނުގެ ޙާލަތަކީ ކޮބައި ހެއްޔެވެ؟ ކުޅަދުންވަންތަ ރަސްކަލާނގެ އާދަމުގެފާނު ހެއްދެވީ ބައްޕައަކާއި މަންމައަކާ ނުލައެވެ. އެކަލޭގެފާނު ހެއްދެވީ ވެލީންނެވެ. އާދަމުގެފާނުގެ ޤައުމުގެ ވާހަކަ ޤުރްއާނުގައި އައިސްފައިވޭ ހެއްޔެވެ؟\nކީރިތި ޤުރްއާނުގައި އާދަމުގެފާނުގެ ޤައުމުގެ ވާހަކައެއް ނެތެވެ. އެހެނަސް ކީރިތި ޤުރްއާނުގައި އައިސްފައި ވަނީ އާދަމުގެފާނުގެ ބޭފުޅުން (އާދަމުގެދަރީން)ގެ ވާހަކައެވެ. މި އިން ވެސް ޤުރްއާނުގެ އިޢުޖާޒު ހާމަވެގެން ދެއެވެ.\nބައްޕައަކާނުލައި މާތްﷲ ދެ މީހަކު ހައްދަވާފައި ވެއެވެ. އެއީ އާދަމުގެފާނާއި ޢީސާގެފާނެވެ.މި ޙަޤީޤަތް ކީރިތި ޤުރްއާނުގައި އައިސްފައި ވެއެވެ. މާތްﷲ ވަޙީ ކުރެއްވިއެވެ. (إِنَّ مَثَلَ عِيسَى عِنْدَ اللَّهِ كَمَثَلِ آدَمَ خَلَقَهُ مِنْ تُرَابٍ ثُمَّ قَالَ لَهُ كُنْ فَيَكُونُ - آل عمران: 59– މާނައީ: ހަމަކަށަވަރުން، اللَّه ގެ حضرة ގައި، عيسى ގެފާނު (ހެއްދެވުމުގެ) مثال، آدم ގެފާނުގެ مثال ފަދައެވެ. އެކަލާނގެ، آدم ގެފާނު ހެއްދެވީ، ވެލީންނެވެ. ދެން، އެކަލޭގެފާނަށް (އިންސާނަކަށް) [ވާށޭ] وحى ކުރެއްވިއެވެ. ދެން، (اللَّه وحى ކުރެއްވި ފަދައިން) ވެއްޖެއެވެ.))\nއާދަމުގެފާނާއި ޢީސާގެފާނުގެ ނަންފުޅު އެކުއެކުގައި ވާރިދުވެފައިވާ ހަމައެކަނި އާޔަތަކީ މި އާޔަތެވެ.\nކީރިތި ޤުރްއާނުގެ އިޢުޖާޒަށް ބައްލަވާލައްވާށެވެ! ބުނާނީ ކީކޭތޯއެވެ. سبحان الله ނޫންތޯއެވެ!


Sushanth ge Fai Othee Varah Bodah Balhuvefai: Ambulance Eheetheriya – Iru\nސުޝާންތުގެ ފައި އޮތީ ވަރަށް ބޮޑަށް ބަޅުވެފައި: އެމްބިއުލަންސް އެހީތެރިޔާ\nޖޫން 14 ގައި ދަންޖެހިފައި ހުއްޓައި ފެނުނު އެކްޓަރު ސުޝާންތު ސިންގް ރާޖްޕުގެ މަރާއި ގުޅިގެން އެކި އެކި ވާހަކަތައް ދަނީ ދެކެވެމުންނެވެ.\nއެގޮތުން އޭނާގެ ގާތް މީހުން ބުނާގޮތުގައި ސުޝާންތަކީ އަމިއްލައަށް މަރުވާނެ މީހެއް ކަމަކަށް ނުބެލެވޭ ކަމަށާއި، އޭނާ ވަނީ ބަޔަކު މަރާލާފައި ކަމަށް ބުނެއެވެ. ހަމައެހެންމެ މުމްބާއީގެ ފުލުހުން ތަހުގީގު ކުރަމުން އަންނަ މި މައްސލާގައި ޝައްކު ކުރެވޭ އެތައް ކަމެއް ހުރުމުން މިހާރު މި މައްސަލަ ސީބީއައި އިން އަންނަނީ ތަހުގީގުކުރަމުންނެވެ.\nސުޝާންތުގެ މަރާއި ގުޅިގެން އެހާދިސާއަށް ދިޔަ އެމްބިއުލަންސްގެ އެހީތެރިޔާ ވަނީ ހައިރާންކުރުވަނިވި ވާހަކަތަކެއް ކިޔާދީފައެވެ. އިންޑިއާގެ ޓައިމްސް ނައުއަށް ދިން އިންޓަވިއުއެއްގައި އެމްބިއުލަންސް އެހީތެރިޔާ ބުނީ ސުޝާންތުގެ ހަށިގަނޑު ވަރަށް ގާތުން ފެނުނުކަމަށާއި އެމްބިއުލާންސަށް އަރުވަން އުޅުނު ވަގުތު ވެސް ފައިގައި ނިޝާންތަކެއް ހުރި ކަމަށާއި ފައި އޮތީ ވަރަށް ބޮޑަށް ބަޅުވެފައި ކަމަށެވެ.\nއޭނާ ބުނީ ދަން ޖެހިގެން ގެންދާ މީހުންގެ ހަށިގަނޑާއި އޭނާގެ ހަށިގަނޑާއި ވަރަށް ތަފާތު ކަމަށާއި އެގޮތުންސުޝާންތުގެ ހަށިގަނޑު ވަރަށް ބޮޑަށް ރީނދުވެފައި ވާކަމަށް ވެސް އޭނާ ބުނެފައިވެއެވެ. މީގެއިތުރުން އޭނާގެ ކަރުގައި ނިޝާން ހުރި ނަމަވެސް އޭނާގެ އަނގައިންވެސް އެއްވެސް ވަރަކަށް ފޮނު އަރާފައި ނުވާ ކަމަށެވެ.\nއޭނާ ބުނީ އޭނާގެ ކެރިއަރުގައި މިހާތަނަށް ދަން ޖެހިގެން ގެންދިޔަ އެންމެންގެ ހަށިގަނޑުންވެސް ދަން ޖެހުނު ކަމުގެ ނިޝާންތައް ރަނގަޅަށް ފެންނަން ހުރި ނަމަވެސް ސުޝާންތުގެ ހަށިގަނޑުން އެފަދަ ކަމެއް ފެންނަން ނެތް ކަމަށެވެ.\nސުޝާންތު މަރުވެފައި އޮއްވާ ނަގާފައިވާ ފޮޓޯތައް ސޯޝަލް މީޑިއާގައި ދައުރުވަމުން ދިޔަ އިރުވެސް ގިނަ ބަޔަކު ބުނަމުން ދިޔައީ އޭނާގެ ހަށިގަނޑުން ދަން ޖެހުމުގެ އެއްވެސް އަލާމާތެއް ފެންނަން ނެތް ކަމަށެވެ. އަދި ގިނަ ބަޔަކު އޭރުވެސް ބުނަމުން ދިޔައީ އޭނާގެ ފައިގައި ނިޝާންތަކެއް ފެންނަން ހުރި ކަމަށެވެ.\nސުޝާންތުގެ މަރަކީ ބަޔަކު ރާވާގެން ހިންގާފައިވާ ބޮޑު ޖަރީމާއެއްގެ ގޮތުގައި ގިނަ ބަޔަކު އަންނަނީ ބުނަމުންނެވެ.\n7360 13


އައިހަމް – އެޕިސޯޑް2– Esfiya – Dhivehi Vaahaka Site\n- by ShaYan YoOsuf - 11- May 13, 2019\nބާއްޖަވެރި ޙަޔާތަކަށް އެދި މިދެލޯބިވެރިންގެ ދަތުރު އަވަސް މުސްތަޤުބަލެއްގައި މަންޒިލަކަށް ބަދަރު ކުރާނެކަމުގެ ފޮނި އިޙްސާސް ކުރަމުން ދަނީ ހަނދުވަރުގެ އަލިކަން ފަދައިންއެވެ.\n“ މިތާ ސޮއި ކޮއްލާ…. މިރޭ ޕޭޕަންޓް ކަންތަށް ހަމަޖެހޭނެ… “ އިރުޝާމް އަށް ޝުކުރު އަދާކުރަމުން، އުބެއިދު އެގްރީމަންޓް ހުށައަޅަމުން ބުންޏެވެ. މާލޭގައި ހުންނަ ކައިލްގެ ގޯތިން އިރުޝާމް އަށް ވީ ބައި މިހާރު އެވަނީ އެހެންފަރާތަކަށް ކުއްޔަ ދޫކުރެވިފައެވެ. އެތަނުން ލިބޭ ކުލި އިރުޝާމްގެ އައްމިލަ ވިޔަފާރީގެ ތެރެޔަށް އިތުރު ކުރެެެއެވެ. ޝަބީއްޔަތުގެ މިލްކީޔާތުން އިރުޝާމް އެއްވެސް ޙަރަދެއް ކުރާކަށް ބޭނުމެއް ނުވެއެވެ. ކައިލް ފަދައިން އިރުޝާމް ވެސް ބޭނުންވަނީ އަމިއްލަ މަސައްކަތުން ހޯދާ މުއްސަނދިކަމެވެ. އެއީ އެ ޢާއިލާގައި ކައިލްގެ އެންމެ ހަރުދަނާ ޝަޙުސީޔަތު ދެމެހެއްޓުމަށްޓަކައެވެ. މިއާ ޙިލާފަށް ޝަބީއްޔަތުގެ އެހެން ދަރިން ތަފާތެވެ. އެއީ ޝަބީއްޔަތު ބޭނުންވާ ގޮތްވެސްމެއެވެ.\nހަވީރުގެ ސައި ތައްޔާރުކުރުމަށްފަހު ޝިނާ މިއަދު ވަރަށް އަވަހަށް ގެޔަށް ހިނގައްޖެވެ. އޭރު ރޯމާ ސިޓިންރޫމްގައި އަވަދިނެތި ހަރަކާތްތެރިވަމުން ދެއެވެ. މިރޭ ފަހަރެއްގައި ނާދެވިދާނެ ވާހަކަ ޝަބީއްޔަތަށް މެސެޖަކުން އެންގުމަށް ފަހު ޝިނާ ގެޔަށް ދިޔައީ އޭނާގެ އެކުވެރި ނާޝް ވަރަށް ބޮޑަށް ހިތާމަކުރާކަން އިނގިގެންނެވެ. މީގެ ކުޑަ އިރުކޮޅެއް ކުރިން އައިހަމް ޝީނާ އަށް ގުޅައި ނާޝްއާ ދިމާވި ވާހަކަ ބުންޏެވެ. “ ދެންމެ ނާޝް އައި “ ޝީނާ ގެޔަށް އައުމުން ފައިރޫޒާ ބުންޏެވެ. “ އާނ އިނގޭ “ ވަރުބަލި ކަމާއެކު ކޮޓަރިއަށް ވަންނަމުން ޝީނާ ބުންޏެވެ. މާ ބުރަކޮށް މަސައްކަތް ކުރެވޭ ކަމުގެ އިޙުސާސެއް ޝީނާ އަށް ކުރެވެން ފެށިއެވެ. ނަމަވެސް ޝީނާ އެކަމަކާ މާބޮޑު ފަރުވާލެއް ނުބަހައްޓައެވެ. އެއީ އައިހަމްގެ ޙިދުމަތުގައި އޭނާގެ މަސައްކަތުގެ އަގު އުފުލިފައިވާލެއް ބޮޑުކަމުންނެވެ. “ ދެން އެހާވަރަށް ނުވިސްނަބަލަ… މީޓް މީ ޓުނައިޓް… “ ނާޝް އަށް ފޯނުން ނަސޭޙަތްތެރި ވަމުން ޝީނާ ބުންޏެވެ.\nގޭތެރޭގައި ކުރަންޖެހޭ މަސައްކަތްތަށް ކޮށް ނިންމާލުމަށްފަހު ޝިނާ ނާޝްގެ ގެޔަށް ދިޔައެވެ. “ އޭ ދެން ހުއްޓާލަބަ….ކިހިނެއްތަ ވީ…. “ ވެގެން އުޅޭގޮތް ހޯދަމަށްޓަކައި ނާޝްގެ ލޮލުން އޮހޮރެމުންދިޔަ ކަރުނަތަށް ފޮހެލަމުން އެއްސެވެ. “ ނަބީގެ ގޮތް ޝީއަށް ވެސް އިނގެއެއްނު…. އޭނާ ބޭނުމެއް ނުވޭ އަހަންނާ މެރީ ކުރާކަށް… ރީޒަނެއްވެސް ނުބުނޭ…. އެއީ ގޮތެއްނޫން ދޯ…. “ ގިސްލާ ރޮމުން ނާޝް ވާހަކަދަށްކަން ފެށިއެވެ. ނާޝްގެ ވާހަކަތަކަށް ޝީނާ ވަރަށް އަސަރާއެކު ސަމާލުކަން ދެމުންދިޔައެވެ. “ އަސްލު ވަރަށް ދެރަ. ތިހާ ބޮޑެތި ކަންތަަށްތަކެއް ނިންމާފަ ދެން ކީއްވެ ބާ… “ ނާޝްގެ އެ ހިތާމައިގައި ބައިވެރިވަމުން ޝީނާ ސުވާލު އުފެއްދިއެވެ. “ ނާޝްގެ އާދޭހަކީ ނަބީ އޭނާގެ ޙަޔާތަށް އެނބުރި އައުމެވެ. ގާތް ރައްޓެއްސަކު މިފަދަ ބޮޑު ހިތާމައެއްގައި އުޅެމުން އަންނަކަން އިނގުމުން ޝީނާ ވަރަށް ބޮޑަށް މާޔޫސް ވިއެވެ. “ ތިކަމުގައި އަހަރެންނަށް ވެވުނުނު އެންމެ ބޮޑު ހެލްޕެއް ވާނަން… އިންޝާﷲ ރަނގަޅުވާނެ…. ބޭރަށް ނުކުމެލާ މީހުންނާ ވާހަކަ ދައްކާލީމާ ތި ނުތަނަވަސް ޙިޔާލުތަކަށް ލުޔެއް ލިބޭނެ… “ ނާޝް އަށް ހިތްވަރުދެމުން ޝިނާ ވާހަކަ ދެއްކިއެވެ.\nވަރަށް ދަންވިފަހުން ޝީނާ އައިހަމްގެ ގެޔަށް އެރޭ ދިޔައެވެ. އޭރު އައިހަމް ހުރީ ޝީނާގެ އިންތިޒާރުގައި ގޯތިތެރޭގައެވެ. “ ޕޮއް “ ގަސްގަނޑުގެ ތެރެއިން އައިހަމް ނުކުމެ ޝިނާ ސިއްސުވާލިއެވެ. “ ކިހިނެއްވީ ޝީ ?… “ ހައިރާންކަމާއެކު އައިހަމް ސުވާލު ކުރިއެވެ. “ އޭނ… ނާޝް އޯކޭތަ ? “ ޝީނާގެ މޫނުމަތިން ހިނިތުންވުން ފަނޑުވެފައި ހުރުމުން އިތުރަށް އައިހަމް އަށް ހައިރާންކަން ލިބުނެވެ. އުނދޯލީގައި އިށީންނަމުން ނާޝްގެ ސިޓުއޭޝަން ޝީނާ ކިޔައިދޭން ފެށިއެވެ. “ ތީ ވަރަށް ދެރަކޮށްވީ ކަމެއް. އެހާވަރަށް ނުވިސްނާ އަދި އޯކޭ ވާނޭ “ ޝީނާގެ އަތުގައި ހިފާލަމުން އައިހަމް ޙަމްދަރުދީ ވިއެވެ. މާޔޫސް ކަމާއެކުވެސް ޝީނާގެ ހިތުގައި ނާޝް ކުރަމުންދާފަދަ ހިތާމައެއް ކުރަންޖެހިދާނެ ކަމުގައި ކުއްހީޔެއް މަޑުމަޑުން ކުރެވެން ފެށިއެވެ. ސަބަބަކީ ނާޝް ފަދައިން ޝީނާ އަކީވެސް ގަމުގައި ނިކަމެތި ފަޤީރު މީހެއްކަމުގައި ވާތީއެވެ. އެފަފަ ހިތާމަޔަކަށް ފުރަގަސްދޭ ޙާލު ޝިނާގެ އާދޭސް އައިހަމް އަށް އޭނާގެ ލޮލުން ކުރަމުން ދިޔައެވެ. ކަރުނައިން ފޯވެފައިވާ އެދޮލުގެ އާދޭހަކީ އައިހަމް ޝީނާއާ ވަކިނުވުމެވެ. އައިހަމް ގެ ލޮލަށް ބަލަން ނުހުރެ ޝީނާ ވަރަށް ބާރަށް އައިހަމްގެ ގައިގައި ބައްދާލިއެވެ. އައިހަމްގެ ފިރުމުންތަކުން ޝީނާގެ ހިތް އިތުރަަށް ރޮއްވާލިއެވެ. އެއީ އެފިރުމުންތަކަށް ޝީނާގެ ހިތް މުޅިއުމުރު އެދޭތީއެވެ.\nއަހަރުގެ އެންމެމާތް މަސްކަމުގައިވާ ބަރަކާތްތެރި ރަމަޞާން މަސް ބޯމަތިވެއްޖެވެ. ބުރަތަކާ ތަކުލީފުތަކަށް ލުޔެއް ގެނުވާނެ މިމަހަށް ޝަބީއްޔަތުގެ ޢާއިލާ ވަނީ ވަރަށްބޮޑަށް ތައްޔާރު ވެފައެވެ. ރޯދައިގެ ކުރިން ޝަބީއްޔަތު މެލޭޝިޔަރ އަށް ކުރަން ހަމަޖެހިފައިވާ ދަތުރުގެ ތައްޔާރީތަކަށް އިރުޝާމް ހަހުލުވެރިވަމުން ދިޔައެވެ. މިދަތުރަކީ ޕެލެސް އަށް ބޮޑު ފަޅުކަމެއް ގެނުވާނެ ދަތުރެއްކަމުގައި ވާނެއެވެ. ސަބަބަކީ މިދަތުރުގައި ޝަބީއްޔަތާއެކު އިރުޝާމްގެ އިތުރުން ރޯމާއާ އޭނާގެ އަންހެން ދަރިފުޅު ޒޯޔާވެސް ބައިވެރި ވާނެތީއެވެ. “ މޯނިންގެ ފްލައިޓުން މާލެ ދަން. އެރޭ ޑިޕަރޗާ އޮތީވެސް….. މޯމް އަންނަ ދެން ދަރިފުޅުވާނެ އަލްޔާ ދޮންތިއަށް ބަލަން… “ އައިހަމް އަށް ވަސީޔަޢަތް ކުރަމުން ޝަބީއްޔަތު ބުންޏެވެ. އޭރު އައިހަމް އަލްޔާގެ ފިލާވަޅުތަށް ބުނެދެމުން ދިޔައެވެ. “ އެންޑް ދޮންތި ވާނެ ދޮންބެ ގަޑިންގަޑިޔަށް ކައި ތޯ ބަލަން އިނގޭ…. “ ސަމާސާ ރާގަކަށް އަލްޔާގެ ކޮލަށް ބޮސްދެމުން ޝަބީއްޔަތު ބުންޏެވެ. ޝަބީއްޔަތު އެނބުރި އަންނަދެން ފަރުވާތެރިކަމާއެކު ޕެލެސްގެ ހުރިހާ ކަމެއްގައި ހަރަކާތްތެރި ވާނެކަމުގެ ފުރިހަމަ ޔަޤީންކަން އައިހަމް އޭނާގެ ލޯބިވާ މަންމައަށް ދިނެވެ.\nހަވީރު މާލޭގައި މަޑު ކުރުމަށްފަހު އެރޭ ޝަބީއްޔަތުމެން މެލޭޝިއަރއަށް ފުރިއެވެ. ކައިލް ޕެލެސް ފަޅުވެއްޖެވެ. ޝިފްލާއާ އޭނާގެ ފިރިހެން ދަރިފުޅު ކައްކައި ކަނީ ވަކިންނެވެ. އައިހަމް ގިނަ ވަޤުތު ހޭދަކުރަނީ ޝީނާއާއެކު ބޭރުގައެވެ. ބޮޑު ދައިތަ ޝިފްލާގެ ފިއްތުންތަކަށް ޖަދަލު ހެދުމަކީ އައިހަމް މާގަޔާވާ ސިފައެއް ނޫނެނެވެ. “ ޝީއަށް ހީވެދާނެ ތިއްތަ އެއީ ވަރަށް ހިތްހެޔޮ މީހެކޭ… އަސްލު އެހެނެއްނޫން…. މޯމްއެސް އެހާ ޑިޕެންޑުވާ މީހެއް ނޫން އެއީ….. ޖިނާސްއާ އަހަރެމެން ވަރަށް ތަފާތު ކުރާނެ…. މޯމް ދިޔަފަހުން ވަކިން ކައްކަނީ ވެސް… “ މަސްލަހަތު ގޯސްވެދާނެތީ މޯމް އަށް އަހަރެން ކަންތަށްތަށް ސިއްރު ކުރަނީ އަސްލު….. “ ބޮޑު ދައިތަ ޝިފްލާގެ ހަޤީޤަތް ހާމަކުރަމުން އައިހަމް ޝީނާ އަށް ކިޔައިދެމުން ދިޔައެވެ. “ އާނ… ރޭގަ ތިކަހަލަ އެއްޗެއް ފީލްވިޔޭ…. އަލްޔާ އަށް ކާންހަދަން ވެގެން ބަދިގެޔަށް ދިޔައިރު އެކަށްޗެއްވެސް ނެތް…. ނިކުމެގެން އައިރު ތިއްތައާ ދިމާވި…. ނުކައްކަންހޭ އެހީމާ ބުނި ބަލިވެ އުޅޭ ވާހަކަ… އެކަމު އިނގޭތަ އަހަރެން އަލްޔާ އަށް ގޮވަން ރޫމުން ނިކުތް އިރު ތިއްތައާ ޖިނާސް އިން ކާން…. ޖިނާސް ހުރި ފާޑަކަށް ބަލަހައްޓައިގެން ވެސް…… “ ޝިފްލާގެ މިޒާޖަށް ނުރުހުންފާޅު ކުރަމުން ޝީނާ އައިހަމްއާ އެއްބައިވިއެވެ. ޝީނާ ގަޑިން ގަޑިއަށް މިހާރު ކައްކައެވެ. ޝިފްލާގެ ގުޅުންތެރިކަން ކުޑަވުމުގެ ސަބަބުން ޝީނާ އަށް ދިޔައީ ތަކުލީފުތަށް ކުރިމަތިވަމުންނެވެ. ނަމަވެސް އައިހަމްގެ އެހީތެރިކަމާއި މަދަދުވެރިކަމުގެ ސަބަބުން ޝީނާގެ ތަކުލީފުތަށް ފަސޭހަ ވެގެންދިޔައެވެ.\n“ މާދަމާ ޒޯޔާ ގޮވައިގެން އިރުޝާމް ދާނެ…. ރޯމާ ވާނެ މަށާއެކީ ޝޮޕިންއަށް ދާން… “ ޒޯޔާ ޑޮކްޓަރަށް ދެއްކުމަށްޓަމައި އެޕޮއިމަންޓް ހަމަޖެހިފައިވާ ކަން ރޯމާ އަށް އަންގަމުން ޝަބީއްޔަތު ބުންޏެވެ. ލަންޗު ނެގުމަށްޓަކައި ހޮޓެލް ތިރީގައި ހުންނަ ރެސްޓޯރެންޓުގައި ޝަބީއްޔަތުމެން ފޯރިމަރަމުން ދިޔައެވެ. މިދަތުރަކީ ޝަބީއްޔަތަށް ވަރަށް އެހެންކަލަހަ ތަޖުރިބާއެއް ކުރަންޖެހުނު ދަތުރަކަށް ވެއްޖެއެވެ. ޝަބީއްޔަތު ދާ ކޮންމެ ދިމާލަކުންވެސް ފެންނަނީ ޢާއިލީ އުފާވެރިކަމެކެވެ. ޢާއިލާގެ ހަޤީޤީ މޭވާގެ ފޮނިކަމެކެވެ. ޝަބީއްޔަތު ފަދަ ކޮންމެ އަންހެނެއްގެ އުނގުގައި ތުއްތު ކުދިން ހިނިތުންވާ މަންޒަރެވެ. އަދި އެކުދިންގެ މަންމައިން މާމައަށް ކުރަމުންދާ ސަމާސާތަކެވެ. ކޮންމެޔަކަސް މިމަންޒަރުތަކަށް ޝަބީއްޔަތުގެ ޝައުގުވެރިކަން ހުއްޓިގެން ދިޔައެވެ. ހަމަ ޔަޤީނުންވެސް ޝަބީއްޔަތުގެ މިދަތުރު އެނާގެ ޙަޔާތް ބަދަލު ކޮއްލުމުގައި އެހީވާނެއެވެ.\n* ތިންވަނަ އެޕިސޯޑަށް އިންތިޒާރު ކޮއްލައްވާ !\nސާޔާ (7 ވަނަ ބައި)\nI don’t read dhivehi stories usually,cause I don’t like the usual dhivehi love stories. But I gotta say this impressed me. I really liked the starting. Hope the next part will be interesting as the last two\nawwwwn thank you so much ❤❤❤\nin sha allah i’ll try my best 😇


އަދިވެސް ވަރަށް ލޯބިވޭ!!! (3ވަނަ ބައި) – Esfiya\nސިޓީ ކިޔަމުން ދިޔަ އިރު އަހަރެންގެ ދެލޯ ވަނީ ކަރުނައިން ފުރިފައެވެ. އަހަރެން ކުރަމުން އައި ފޮނި އުންމީދުތައް ފުޑުފުޑު ވީއެވެ. މުޅިދުނިޔެއިން ބާކީވީއެވެ.\n‘ އަހަރެން އެނބުރި އަޒްރަކް ކައިރިއަށް ދާކަށް ބޭނުމެއްނުވެއެވެ…،\nދުވަސްތަކެއް ވެތުވެގެން ހިނގައްޖެއެވެ. ހިސާހިތަކު އަހަރެންގެ އޯލެވެލް ވެސް ފެއްޓިއްޖެއެވެ. އޯލެވެލްގެ ނަތީޖާ ލިބުމާ އެކީ، ރަށް ދޫކޮށް މާލެ އަށް ދާން އަހަރެން މަންމަ ގާތުގަ އެދުނީ މެއެވެ. އަޒްރަކް ގެ ޙިޔާލުތަކާ އަހަރެން ދުރަށް ދާން ބޭނުންވާތިވެއެވެ.. މަންމަ އަހަރެންގެ ނިންމުމަށް ވަރަށް ތާއީދު ކުރިއެވެ. އަދި މިކަން ސިއްރު ކުރުމަށްވެސް މަންމަ ގާތުން އަހަރެން އެދުނީމެވެ.\nނަތީޖާ ލިބުމާއެކީ އަހަރެން މާލެ އަށް ދާން ފުރައިފީމެއެވެ.\nމާލެއަށް ވެސް އާދެވިއްޖެއެވެ.. އަހަރެންގެ މައިން ބަފައިންނަކީ އެހާ ތަނަވަސް ބަޔަކަށް ނުވާތީ، މާލެ އަށް އައިސް އަހަރެން ހުންނަން ޖެހުނީ މަންމަގެ ރައްޓެއްސެ ގެއެއްގައެވެ. އިތުރަށް ކިޔެވޭނެ ގޮތެއްވެސް ނެތުމުން ފުރަތަމަވެސް ބެލީ ކޮންމެވެސް ކަހަލަ ވަޒީފައެއް ލިބެތޯއެވެ. އުޅެމުން އުޅެމުން ގޮސް ފިހާރަޔަކުން ކޭޝިއަރ އެއްގެ ވަޒީފާ އަހަންނަށް ލިބިއްޖެއެވެ…\nއެއްދުވހްު ވަރަށް ހެނދުނު ހެނދުނާ އަހަރެން ނިދާފައި އޮތް ކޮޓަރީގައި ވަރަށް ބާރަށް މީހަކު ޓަަަކި ޖަހާ އަޑުން އަހަންނަށް ހޭލެވުނެވެ.. ދެން އަވަހަށް ތެދުވެގެން ގޮސް ދޮރުހުޅުވާ ބަލައިލި އިރު މަންމަގެ ރަޙްމަތްތެރި އިރާޝާ އެވެ. އޭނާ އަހަރެންގެ އަތުގައި ހިފަހައްޓައިގެންހުރެ ހިއްވަރުކުރާށޭ!!! މިހެން ބުނެ ރޯން ފެއްޓިއެވެ. އަދި ބުންޏެވެ.. ” އައިރީން އައިރީންގެ މަން…. މަންމަ….. ” “އަހަރެންގެ ހިތް ތެޅެން ފަށައިފިއެވެ. އަހަންނަށް ވަރަށް ބާރާށް ބުނެވުނެވެ…” ދައްތާ ! މަންމަ… ކީކޭތަ ތި ކިޔަނީ؟ އަނެއްކާ މަންމަ އަށް ކަމެއް ވީތަ؟ ” އައިރީންގެ މަންމަ އާއި ގޭގެ އެންމެން ދަތުރު ގޮސް އުޅެނިކޮށް ވީ ނު ވީ އެއް ނޭނގި ގެއްލިއްޖެ! ރަށު ރައްޔިތުން ވެގެން ވެސް ހޯދާ ހޯދާ ނުފެނުނު.. އެންވެ ރަށު އޮފީހުން އެމީހުން ހޯދަން ކުރި މަސަތްކަތްވެސް ވަނީ ކާމިޔާބު ވާނެ ގޮތެއްނުވެފަ! ” ނޫން…. ނޫން…. ނޫން…. އަހަންނެއް ގަބޫލެއް ނުކުރާނަން ، މިހެން ބުނަމުން އަހަރެން ކޮޓަރީގެ ދޮރު ލައްޕާ އެތެރެއިން ތަންޑު އެލުވުމަށްފަހު ގިސްލަ ގިސްލާފަ ރޮވެންފެށުނެވެ. ދައްތަވެސް ވަރަށް ގިނައިރުވަންދެން ކޮޓަރި ބޭރުގައި އަހަންނަށް ގޮވާލަ ގޮވާލަ ދޮރުހުޅުވަންދެން މަޑުކޮށްގެން ހުރިކަން އަހަންނަށް އިގެއެވެ. ނަމަވެސް އަހަރެންގެ ގައިގައި މި އަދު އެއްވެސް މީހަކާ ވާހަކަ ދައްކާނެ ހާ ހިއްވަރެއްނެތެވެ. އެންމެ ލޯބި ވީ މީހާ އަހަންނަށް ބޭވަފާ ތެރި ވީ އެވެ. އަހަރެން ގެ ފުރާންފަދައިން އަހަރެން ލޯބިވާ މަންމަ އަދި މުޅި އާއިލާ މިދުނިޔެ އާ އަލްވަދާއު ކީ އެވެ..\n5 މަސް ފަހެވެ. އެއްދުވަހު އެގެއަށް ބަޔަކު އަންނާތީ، ކޮޓަރި ހުސްކޮށްލަދިނުމަށް އިރާޝާ ދައްތަ ބުންޔެވެ. އެވަގުތު އަހަރެން ގޮތް ހުސްވިއެވެ،.. އަހަރެން ދާނީ ވަކި ކޮންތާކަށް ހެއްޔެވެ.. ބައްޕަ ދުނިޔޭގަ ހުރި އިރު ނެގި ލޯނެއް ، އެ ލޯން އަދާ ނުކުރެވި އޮތުމުގެ ސަބަބުން ގެ ވަނީ ސަރުކާރަށް ނަގާފައެވެ…. ދެން އަހަރެން ބެލީ އަންހެން ކުދިން ބަހައްޓައިދޭ ގެއަކުން ޖާގައެއް ލިބޭތޯއެވެ. ފިހާރައިން އަހަންނަށް ލިބެނީ އެންމެ 3000 ރުފިޔާ އެވެ. އެހެންވެ ތަންކޮޅެއް އަގުހެޔޮ ތަނެއް ހޯދަމުން ދަނިކޮށް އެންމެ އަގުހެޔޮ ކޮށްވެސް ލިބުނީ،، 2000 ރުފިޔާ އަށެވެ. . އެގެއަށް ބަދަލުވިތާ މާގިނަ ނުވަސްތަކެއް ނުވަނީސް އެއްދުވަހަކު އަހަރެން ފިހާއައިގަ އިންދާ އަޒްރަކް ފިހާރައަށް އައެވެ. ފާޑަކަށް ބަލަހަށްޓައިގެން ހުރެފަ އަހަންނަށް ގޮވާލިއެވެ. “އައިރީން!! އަދިވެސް އަހަރެން ދެކެ ރުޅިތަ؟ އަހަރެން ނޫނެކޭ ބުނުމުގެ ގޮތުން ބޯ ހޫރާލީމެވެ. އެއީ އަހަރެން އޭނަޔާ އިތުރަށް ވާހަކަ ދައްކަން ބޭނުން ނުވާތީވެއެވެ. ނަމަވެސް އޭނަ އައިސް އަހަރެންގެ އަތުގައި ހިފައިގަތުމުން އަހަރެން އަތް ހޫރައިލީމެވެ..” އަޒްރަކް ކަލޭ ތީ ، ހާދަ ގޮތެއް ނެތް މީހެކޭ، މީ އަހަރެން މަސަތްކަތް ކުރާ ތަން ކަމެއް ނޭނގޭތަ؟ … ” ނޫން.. އިނގޭ ރުޅިތޯ ބަލައިލީ! މިހާރު އެގިއްޖެ އަަދިވެސް ރުޅިކަން ؛؛” ބުނަން އަޒްރަކް އަހަރެން އަކްޗުއަލީ ކަލެއާ ވާހަކަ ދަށްކާކަށް ބޭނުމެއްނޫން. އެދުވަހު ކަލޭ އަހަންނާ ދޭތެރޭ އެގޮތަށް ކަންތަށް ކުރުމުގެ ސަބަބުން މިއަދު އަހަރެން މިގޮތަށް އުޅެން މިޖެހުނީ. އަހަރެންގެ މައިންބަފައިން އަހަރެންނާއިމެދު ދެކެމުން އައި ހުވަފެންތައް ވިއްސި ވިހާލިވީ. ތަޢުލީމަށްޓަކައި އަހަރެން ކުރަމުން އައި އުންމީދުތަކުގައި ކުލަޖެއްސުމުގެ ނަސީބު ނުލިބުމުން އަހަރެންނަށް ކުރާނެ އަސަރާއި އަހަރެން ކުރި ހިތާމަތައް ކަލެއަށް އެނގޭތަ ؟ . ނޭންގޭނެ. ކަލޭމެންގެ ނަޒަރުގައި ހުރިހާ ވެސް އެއްޗަކީ އިއްޒަތާއި ގަދަރާ ތަނަވަސްކަން. ނިކަމެތިންނަކީ ކަލޭމެންގެ ކުރިމަތީގައި އެއްވެސް ބައެއްނޫން … އެހެން ނޫންނަމަ …. ” މާޔޫސްކަމާއިއެކު އިސްޖަހައިގެންހުރެ އަހަރެން ދައްކަމުންދިޔަ ވާހަކަތައް ނުނިމެނީސް އަޒްރަކް އަށް ރޮއިގަނެވިއްޖެ އެވެ. އަހަރެންގެ ވާހަކަތަކުގެ ސަބަބުން އަޒްރަކް ގެ ހިތަށް ވަރަށް އަސަރުކުރި އެވެ. އެވާހަކަތައް އަޑުއަހަން ކެތްނުވުމުން ރޮމުން ރޮމުން ކަހަލަގޮތަކަށް ފިހާރައިން ނުކުމެގެން ހިނގައިގަތެވެ.\nއަހަރެން އެރޭ ޑިއުޓީ ނިންމާލުމަށްފަހު ގެއަށް ދިޔައިރު ، ކާޔާ، މާއިން ، އަދި ޖުއާން ، މިތިން މީހުން ތިބީ ވަރަށް ފޯރިގަދަ ވާހަކައެއްގައެވެ. އެ ތިން ކުދިންނަކީ އަހަރެންގެ ރޫމް މޭޓުންނެވެ. އަހަރެން ކޮންވާހައެއްހޭ ތިދައްކަނީ އަހާލުމުން، ޖުއާން ބުންޏެވެ. ” މިއުޅެނީ މާއިން ގެ ބާރތުޑޭ ފާހަގަ ކުރަންވެގެންނެވެ… ” އެހެންތަ ހިނގާބަލަ ދޯ ކޮނައިރަކު އޮތީ ؟ ކާޔާގެ ދައްތަ އެއްގެ ގޭގަ.. މާދަމާރޭ…” ޕާޓީ ޑިސްކަސް ކޮށް ކޮށްފަ އެރޭ އެންމެން ނިދީ އެވެ. ޖެހިގެން އައި ދުވަހަކީ ހުކުރުދުވަހެއެވެ. އެހެންކަމުން ބޮސް އޮންނަނީ އެދުވަސް އަހަންނަށް ފްރީ ކޮށްދީފައެވެ. ދެން އެރޭ އެންމެން ނަލަހެދިގެން ކާޔާގެ ދައްތަގެ ގޭގެ ޓެރަސް މައްޗަށް އެރީއެވެ. މުޅި އެތަން ޑެކޮރޭކް ކުރީ މާއިންގެ ބޯއި ފްރެންޑް އާއި އޭނަގެ ރައްޓެހިންނެވެ. އެންމެން މަޖާ ކޮށް ސަކަރާތް ޖަހަންފަށައިފިއެވެ. އަހަރެން ޑްރިންކް އެއް ނަގައިގެން ޖުއާން ކޮބައިތޯ ބަލައިލި އިރު ފެންނާން ނެތުމުން ހޯދަމުން ދަނިކޮށް އަހަރެންގެ ނޭފަތުގައި އެއްކަލަ ސެންޓް ވަސް ޖެހުނެވެ. އަހަރެން އެވަސް އަންނަ ދިމާލަކަށް ބަލަމުން ހޯދަމުން ދަނިކޮށް އަހަންނަށް ފެނުނީ……………………………… ( ނުނިމޭ)\nNEXT TYM DHIGUKOLLAANAN INGEY\nHithah araaeman je aharun ge geyga bahahtan\nEhery mewhun kuraakanthah mom maru v ma geyn nerely\nHithah araa areen magey ge geyah gene veyne nama ey\nvarah reethi… 🙂\nހާދަ ލޯބިންނޭ… (3)\nހިތާމަ ލޯބި December 25, 2015\nމޮޔަ ހިތް މަގޭ…15\nހިތާމަ މަޖާ ލޯބި December 22, 2019\nހިތާމަ ބިރުވެރި ކުރުވާހަކަ ލޯބި November 20, 2019\nތިޔަ އަސަރު 23


Majilis ah vaadha kurumaa medhu adhi gotheh nuninman: Yameen\nމަޖިލީހަށް ވާދަކުރުމާމެދު ގޮތެއް އަދި ނުނިންމަން: ޔާމީން\nރައްޔިތުންގެ މަޖިލީހަށް ކުރިމަތިލުމާ ގުޅޭ ގޮތުން އަދި ވަކި ގޮތެއް ނުނިންމަވާ ކަމަށް ކުރީގެ ރައީސް އަބްދުﷲ ޔާމީން އަބްދުލްގައްޔޫމް ވިދާޅުވެއްޖެ އެވެ.\nމަޖިލީހުގެ މުލަކު ދާއިރާއަށް ރައީސް ޔާމީން ކުރިމަތިލައްވާނެ ކަމަށް އަޑުތައް ދަނީ ފެތުރެމުންނެވެ. ކުރީގެ ރައީސް މުހައްމަދު ނަޝީދު ވެސް މާލެ ދާއިރާއަކުން މަޖިލީހަށް ވަޑައިގަންނަވަން މަސައްކަތް ކުރައްވާ ކަމަށް އަޑުތައް ފެތުރެ އެވެ.\nމަޖިލީހުގައި މިހާރު ތިއްބެވި ޕީޕީއެމްގެ މެންބަރުންނަށް އަންނަ މަޖިލީހުގައި ވާދަ ކުރެއްވުމަށް ޓިކެޓް ދިނުމަށް ބޭއްވި ރަސްމިއްޔާތުގައި ނޫސްވެރިޔަކު ކުރި ސުވާލަކަށް ޖަވާބު ދެއްވަމުން ވިދާޅުވީ، އަންނަ މަޖިލީހަށް ވާދަ ކުރުމާމެދު އެމަނިކުފާނު އަދި ގޮތެއް ނުނިންމަވާ ކަމަށެވެ.\nރައީސް ޔާމީން ވިދާޅުވި ގޮތުގައި އެމަނިކުފާނުގެ ކެބިނެޓްގައި ތިއްބެވި ބައެއް ބޭފުޅުންގެ ޝައުގުވެރިކަން ވެސް މަޖިލީހަށް އެބަހުރި ކަމަށާއި އެ ބޭފުޅުންނަށް ޕާޓީގެ ޓިކެޓް ވެސް ދެއްވާނެ ކަމަށެވެ. ޕީޕީއެމްގެ އަމާޒަކީ ގިނަ ދާއިރާތަކަކަށް ކުރިމަތިލައި ކާމިޔާބު ހޯދުން ކަމަށް ޔާމީން ވިދާޅުވި އެވެ.\nޔާމީން އިތުރަށް ފާހަގަ ކުރެއްވި ގޮތުގައި ބައެއް ދާއިރާތަކުގައި އެއް ބޭފުޅުންނަށްވުރެ ގިނަ ބޭފުޅުންގެ ޝައުގުވެރިކަން ހުރުމުން ޕްރައިމަރީތައް ބާއްވާނެ ކަމަށެވެ. އަދި މިހާރު ތިއްބެވި މެންބަރުންގެ އިތުރުން ވެސް އަދި ޕްރައިމަރީއަކާ ނުލާ އެހެން ބައެއް ބޭފުޅުންނަށް ޓިކެޓް ދެއްވާނެކަން ވެސް ޔާމީން ވިދާޅުވި އެވެ. ނަމަވެސް އެއީ ކޮން ބޭފުޅުންނެއް ކަމެއް ހާމައެއް ނުކުރައްވަ އެވެ. ވިދާޅުވީ މި ހަފުތާގެ ތެރޭގައި އެހެން ރަސްމިއްޔާތެއް އެކަމަށް ބާއްވާނެ ކަމަށެވެ.\nމިހާރު ތިއްބެވި މަޖިލިސް މެންބަރުންނަށް ޕްރައިމަރީއަކާ ނުލާ ޓިކެޓް ދިނުމަކީ ބައެއް މީހުންގެ ނުތަނަވަސްކަން ހުރެދާނެ ކަމެއް ކަމަށާއި ނަމަވެސް އެކަމަކީ ޕާޓީގެ މަސްލަހަތަށް މުހިންމު ކަމެއް ކަމަށް ޔާމީން ވިދާޅުވި އެވެ. ޔާމީން ވިދާޅުވި ގޮތުގައި މި ވަގުތަށް އެންމެ މުހިންމީ ޕާޓީގެ މަސްލަހަތު ނުގެއްލޭނެ ގޮތެވެ. އެކަން ގަބޫލު ކުރާނެ ކަމަށް އުއްމީދު ކުރައްވާ ކަމަށް ވެސް ވިދާޅުވި އެވެ.\nރައީސް އަބްދުﷲ ޔާމީން ޕީޕީއެމް ރައްޔިތުންގެ މަޖިލިސް + މަޖިލިސް އިންތިހާބު 2019\nއިދިކޮޅު އިހުތިޖާޖު މަޖިލީހަށް، ޖަލްސާ ހެޑްސެޓާއެކު


Samsungge fayijehey phone faskohfi\nސެމްސަންގުގެ ފަތްޖެހޭ ފޯނު ނެރުން ފަސްކޮށްފި\nސެމްސަންގް ކުންފުނިން މި އަހަރު ނެރެން ހަމަޖައްސާފައިވާ "ގެލެކްސީ ފޯލްޑް" ނުވަތަ ފަތްޖެހި ފޯނު މި މަހުގެ 26 ވަނަ ދުވަހުން ފެށިގެން ރަސްމީކޮށް ބާޒާރަށް ނެރެން އޮތީ ނިންމާފަ އެވެ. ނަމަވެސް، މި ފޯނުތަކުގެ ސްކްރީން ތަޅައިގެންދާ މައްސަލަތައް ދިމާވެ ޓެސްޓް ބުރުގައި ފޯނުތައް ގަތް މީހުންގެ ޝަކުވާތައް ބޮޑުވުމުން ފޯނު ނެރުން ވަނީ ފަސްކޮށްފަ އެވެ.\nސެމްސަންގުން ފަތްޖެހޭ ފޯނެއް ނެރެންތައްޔާރު ވަމުން ދިޔަ އިރު ގިނަ ބަޔަކު މުޅި މި އަހަަރުވެސް އެކަމަށް އިންތިޒާރު ކުރި އެވެ. ނަމަވެސް، ރަސްމީކޮށް ބާޒާރަށް ނެރުމުގެ ކުރިން ވިއްކި ފޯނުތަކުގައި މައްސަލަ ދިމާވެ މުޅި މި ހަފުތާ ފެށިގެން އައީ ގެލެކްސީ ފަތްޖެހި ފޯނުގެ ޝަކުވާތަކާ އެކު އެވެ.\nފޯނު ޓެސްޓް ކުރި ބައެއް މީހުން ވަނީ ފޯނު ބޭނުން ކުރަން ފެށިތާ އެންމެ ދުވަހެއްގެ ތެރޭގައި ފޯނު ޑިސްޕްލޭ ހަލާކުވާ މައްސަލައާ ކުރިމަތިވެފައެވެ. ސޯޝަލް މީޑިއާ އާއި އެކި ވެބްސައިޓުތަކުގައި ފޮޓޯ އާއި ވީޑިއޯ ވެސް ހިއްސާ ކުރި އެވެ.\nމިކަމާ ގުޅިގެން ސެމްސަންގުން ބުނީ ގެލެކްސީ ފޯލްޑް ނެރޭނީ ދިމާވި ކަމަށް ބުނާ ހުރިހާ މައްސަލަތަކެއް ބަލައި، އެެހެން މީހުންގެ ފީޑްބެކް އަޑު އަހައި އިތުރު ޓެސްޓުތަކާއެކު ޔަގީން ކުރުމަށްފަހު އެވެ. އަދި، އެ ފޯނަށް ޕްރީއޯޑާ ކުރި ފަރާތްތަކަށް ސެމްސަންގް ކުންފުނިން ވަނީ އީމެއިލްކޮށް އިތުރު ދެހަފްތާ ދިނުމަށް އެދިފަ އެވެ.\nފޯނަށް ދިމާވި މައްސަލަތަކުގެ ވާހަކައާއެކު ފޯނު ރިލީޒް ކުރުމަށް ހޮންގްކޮންގާއި ޝަންހާއީގައި ރޭވި އިވެންޓްތައް ވެސް ވަނީ ކެންސަލްކޮށްފަ އެވެ.\nގެލެކްސީ ފޯލްޑްގެ އަގުތައް ފެށެނީ 2،000 ޑޮލަރަށް ވުރެ ބޮޑު ކަމަށް އެކި ހަބަރުތަކުގައި ބުނެފައިވެ އެވެ.\nސެމްސަަންގް ސެރޯ: ޕޯޓްރެއިޓް މޯޑް ޓީވީއެއް!\nސޫރަ ރޮބަޓަށް ދީގެން އެއްލައްކަ ޕައުންޑު\nސޯފިއާ އިންސާނުންނަށް ދުލެއް ނުކުރޭ!\nޒޫމް ކުރެވޭ ލެންސް އުފައްދައިފި\nޖޭޕީގެ ރައީސްކަމުން އަލީ ވަހީދު ވަކިކުރަން ހުށައަޅައިފި


Dhuvaafaru Dhoanyakun Maavahareh Hovaifi, Barudhanugai 800 Gram - Vaguthu\nދުވާފަރު ދޯންޏަކުން މާވަހަރެއް ހޮވައިފި، ބަރުދަނުގައި 800 ގުރާމު\nދުވާފަރު މަންފާ ދޯނިން ހޮވި މާވަހަރު\nރ. ދުވާފަރުގައި މަސްވެރިކަން ކުރާ ދޯންޏަކުން މާވަހަރެއް ހޮވައިފިއެވެ. "މަންފާ" ނަމަކަށް ކިޔާ މި ދޯނިން މި މާވަހަރު ހޮވާފައިވަނީ އިއްޔެގެ ވަގުތެއްގައެވެ.\nއެދޯނީގެ ފަރާތުން، ދޯނި ދުއްވާ މުޙައްމަދު އަޙުމަދު "ވަގުތަށް" މައުލޫމާތު ދެމުން ބުނީ ދޯންޏަށް މި މާވަހަރު ފެނިފައިވަނީ ރ. އަތޮޅުގައި އޮންނަ ފަޅުރަށެއްކަމުގައިވާ ވައްޓަރާއި މަހިދުއާ ދޭތެރޭގައި އޮންނަ ހަލަކުންކަމަށެވެ. އަދި، މި މާވަހަރު އޮތީ ހަލުގެ ފަޅުމަތީގައިކަމަށްވެސް އޭނާ ބުންޏެވެ.\n"އޮންނާނެ ރ. އަތޮޅުގައި ފަޅު ރަށެއް ވައްޓަރު ކިޔާ، އެރަށާ މަހިދުއާ ދޭތެރޭ އޮންނަ ހަލެއްގެ ފަޅުމަތޫގައި އޮއްވަ ފެނުނީ." އޭނާ ބުންޏެވެ.\nމުޙައްމަދު އިތުރަށް ބުނީ ދޯނީގައި ތިބި ހުރިހާ ފަރާތްތަކަށްވެސް ބުރަވެވުނީ މި މާވަހަރަކީ ހުދަންބަރެއްކަމަށެވެ. ހުދަންބަރަކީ މާވަހަރުގެ ވައްތަރުތަކުގެ ތެރެއިންވެސް އެންމެ ޚާއްޞަ އަދި އެންމެ އަގުހުންނަ އެއް ބާވަތެވެ.\nމީގެއިތުރުންވެސް، "ވަގުތަށް" މައުލޫމާތު ދެމުން މުޙައްމަދު ބުނީ ދޯނީގެ ހުރިހާ ފަރާތްތަކުންވެސް ބޭނުންވަނީ ބަރުދަނުގައި 800 ގުރާމު ހުރި މި މާވަހަރު ވިއްކާލުމަށްކަމަށެވެ.\n"އަޅުގަނޑުމެން ބޭނުންވަނީ ވިއްކާލަން. ދެން ބަރުދަނުގައި ހުރީ 800 ގުރާމު." މުޙައްމަދު ބުންޏެވެ.\nމީގެކުރިންވެސް، ގިނަ ދިވެހި ދޯނިތަކާއި މަސްވެރިން ވަނީ މާވަހަރު ހޯދާފައެވެ. އަދި ފެނުނު މާވަހަރުގެ ސަބަބުން މުއްސަނދިވެފައިވާ މީހުންވެސް އުޅެމުންދެއެވެ.\nޖެނުއަރީ 1, 2019 20:02\nދުވާފަރު މީހުން ހޮވި ތިކަހަލަ މާވަހަރެއް ބާގީވަހީދު ވެރިކަމުގާވެސް\nފެބުރުއަރީ 8, 2019 22:51\nއާން ދޯ ވަހީދު ވެރިކަމުގައިވެސް ހޯވި.\nޖެނުއަރީ 1, 2019 20:29\nޥަރުގަދަ ލޯޓްރީއެއްތި ލައްވާލީ?


vnews - Idhikolhu memberun majileehuge idhaaraa ah vanumah sifain huras alhaifi\nއިދިކޮޅު މެންބަރުން މަޖިލީހުގެ އިދާރައަށް ވަނުމަށް ސިފައިން ހުރަސް އަޅައިފި\nރައްޔިތުންގެ މަޖިލީހުގެ ގުޅިފައިވާ ޕާޓީ ތަކުގެ ބައެއް މެންބަރުން މަޖިލީހުގެ އިދާރާއަށް ވަދެވަޑައިގަތުމަށް ސިފައިން ހުރަސް އަޅައިފި އެވެ.\nމަޖިލީހުގެ ބައެއް މެންބަރުން މިއަދު 1:30 ހާއިރު މަޖިލިސް ކުރާ ގެއަށް ވަދެވަޑައިގަތުމުން ސިފައިން ވަނީ މަޖިލީހުގެ އިދާރާއަށް އެބޭފުޅުންނަށް ވަދެވަޑައިނުގަންނެވޭ ކަމަށް ވިބުނެ އެކަމަށް ހުރަސް އަޅާފަ އެވެ.\nމެންބަރުން މިއަދު މަޖިލީހަށް ވަޑައިގަތީ މަޖިލީހުގެ ޖަލްސާތައް ނުފެށި ލަސްވާތީ އެކަމުގެ ސަބަބު ސާފުކުރުމަށް މަޖިލީހުގެ އިދާރާގެ އިސްވެރިންނާ ބައްދަލުކުރެއްވުމަށެވެ. ނަމަވެސް މެންބަރުން މަޖިލީހުގެ ގޯތި ތެރެއަށް ވަދެވަޑައިގަތުމާއެކު އަސްކަރީ ޔުނީފޯމްގައި ތިބި ސިފައިން ވަނީ މެންބަރުންނަށް މަޖިލީހުގެ އިދާރާއަށް ވަދެވަޑައިނުގެންނެވޭނެ ކަމަށް ބުނެ މަޖިލީހުގެ އިދާރާގެ ބޮޑު ގޭޓް ކުރިމަތިން މެންބަރުންނަށް ހުއްޓުވާފަ އެވެ.\nމެންބަރުންނަށް ސިފައިން ހުރަސްއެޅުމުން މެންބަރުން ވަނީ މަޖިލީހުގެ ފެންޑާގައި ތަޅުންމަތީގައި އިށީދެވަޑައިގެން ޣައިރު ގާނޫނީ އަމުރުތަކަށް ތަބާނުވުމަށް ސިފައިންނަށް ނަސޭހަތްތެރިވެފަ އެވެ.\nމަޖިލިސް ކުރާ ބޭރުގައި ހުންނަވައިގެން ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު މުހައްމަދު އަމީތު ވީނިއުސް އަށް މައުލޫމާތު ދެއްވަމުން ވިދާޅުވީ ސިފައިންގެ އާދައިގެ އޮފިސަރުންތަކެއް މެންބަރުންނަށް ހުރަސް އެޅީ ޣައިރު ގާނޫނީ އަމުރަކަށް ތަބާވެގެން ކަމަށް މަޖިލީހުގެ ގޯތިތެރޭގައި ތިބި ސިފައިން އިޝާރާތުން ބުނެފައިވާ ކަމަށެވެ.\nތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހިމް ވިދާޅުވީ ސުޕްރީމް ކޯޓުގެ ހުކުމަކުން މަޖިލީހުގެ އެއްވެސް މެންބަރެއްގެ ގޮނޑި ނުގެއްލޭ ކަން ޔަގީންކޮށްދީފައިވާއިރު މެންބަރުންގެ މަސައްކަތަށް ސިފައިން ހުރަސްއެޅުމަށް ހިންގަނީ ގާނޫނާ ހިލާފަށް ކަމަށެވެ. ސިފައިން މަޖިލީހުގެ މެންބަރުންނަށް ހުރަސްއަޅާ މައްސަލަ ސީރިއަސް ކަމެއްގެ ބަލާނެ ކަމަށްވެސް ވަހީދު ވަނީ ވިދާޅުވެފަ އެވެ.\nއިހަވަންދޫ ދާއިރާގެ މެންބަރު މުހައްމަދު އަބްދުﷲ (މުހައްމާ) ވިދާޅުވީ މަޖިލީހުގެ މެންބަރުންނާ މެދު ސިފައިން އަމަލުކުރަނީ މެންބަރުން ތަފާތުކޮށްގެން ކަމަށެެވެ. އެއީ ކުރެވޭނެ ކަމެއް ނޫން ކަން ފާހަގަކުރައްވަމުން މުހައްމާ ވިދާޅުވީ މިހިންގާ ޣައިރު ގާނޫނީ އަމަލުތަކާ ދެކޮޅަށް ކުރާ މަސައްކަތް ހުއްޓާނުލާނެ ކަމަށެެވެ.


Fuvahmulakah haahsa Kahtelhi mifaharu beynunee Thulusdhoo kairin\nފުވައްމުލަކަށް ހާއްސަ ކައްޓެޅި މިފަހަރު ބޭނުނީ ތުލުސްދޫ ކައިރިން\nރޭ ތުލުސްދޫ ކައިރިން ބޭނި ކައްޓެޅި-- ފޮޓޯ: ނިޝާމް\nދިވެހިންނަކީ ޒަމާނުއްސުއްރެ މަސްވެރިކަމުގައި އާންމުދަނީ ހޯދަމުން އަންނަ ބައެކެވެ. ދިވެހީންގެ ލޭނާރަކީ މަސްވެރިކަމެވެ. ދައްކަން މިއުޅޭނީ މަސްވެރިކަމުގެ ތާރީހުގެ ވާހަކައެއް ނޫނެވެ. ނަމަވެސް މަސްވެރިކަމާ ގުޅުން ހުރި އެހެން ވާހަކަ އެކެވެ.\nކައްޓެޅި އޭ ބުނުމުން އެއީ ކޮން އެއްޗެއްކަން ނޭނގޭ މީހުން ވަރަށް މަދުވާނެ އެވެ. އެއީ ރާއްޖޭގެ ވަކި ސަރަހައްދަކަށް ހާއްސަ މަހެކެވެ. ކައްޓެޅި އަކީ ޒަމާނުއްސުރެ ޏ. ފުވައްމުލަކާއި ގުޅިފައިވާ މަހެކެވެ. ސަބަބަކަށް ވަނީ، އެ މަސް ހަމައެކަނި ބޭނެނީ ފުވައްމުލަކު ކައިރިން އެވެ. ކައްޓެޅި ބޭނުމަށް މަޝްހޫރުވެފައިވަނީ ފުވައްމުލަކު މީހުންނެވެ. އެ މަސް އެހެން ސަރަހައްދަކުން ބާނާ ކަމެއް މީގެ ކުރިން އެނގިފައެއްނުވެ އެވެ.\nނަމަވެސް މިފަހަރު މިވަނީ ފުވައްމުލަކު ސަރަހައްދު ދޫކޮށް ރާއްޖޭގެ އެހެން ސަރަހައްދަކުންވެސް އެމަސް ބާނާފަ އެވެ. ކައްޓެޅި ބާނާފައިވަނީ ފުއްވަމުލަކާއި ކައިރިވެސް ސަރަހައްދަކުން ނޫނެވެ. މިފަހަރު މި މަސް ބާނާފައިވަނީ މާލެ އަތޮޅު ތުލުސްދޫ ކައިރިންނެވެ. މިއީ ފުވައްމުލަކު ނޫން އެހެން ސަރަހައްދަކުން މި މަސް ބޭނިކަން މިފަހުނން އިނގުނު ފުރަތަމަ ފަހަރެވެ.\nމި މަސް ބޭނި ދޯނީގައި އޭރު ހުރި ނިޝާމް "އަވަސް" އަށް ބުނީ، ކައްޓެޅި ބާނާފައިވަނީ ރޭ މަސްވެރިކަމަށް ނިކުމެ އުޅުނު ފަތުރުވެރިންގެ ގްރޫޕަކުން ކަމަށެވެ. އެ މަސް ބާނާފައިވަނީ ތުލުސްދޫ ބޭރުން އޮންނަ ކަނޑުއޮޅި ސަރަހައްދުން ތައިލޭންޑްގެ ފަތުރުވެރިއެއް ކަމަށްވެސް ނިޝާމް ބުންޏެވެ.\nއޭނާ ބުނީ، ކައްޓެޅިއެއް ކަން ޔަގީން ކުރުމަށް ފުވައްމުލަކުގެ ރައްޓެހިންނަށްވެސް ފޮނުވާފައިވާ ކަމަށާއި އޭނާވެސް ވަނީ އެއީ ކައްޓެޅި ކަމަށް ބުނެފަ އެވެ. އަދި އެހެން ސަރަހައްދަކުންވެސް ކައްޓެޅި މީގެ ކުރިން ބާނާތޯ ސުވާލުކޮށް ހެދި ކަމަށާއި ނަމަވެސް މީގެ ކުރިން ފުވައްމުލަކު ނޫން އެހެން ސަރަހައްދަކުން ބާނާފައިވާކަން ނޭންގޭ ކަމަށްވެސް އޭނާ ބުންޏެވެ.\nކައްޓެޅި އަކީ ފުއްވަމުލަކަށް ވަރަށްވެސް ހާއްސަ މަހެކެވެ. އެރަށުގައި ކައްޓެޅި ހާއްސަވެފައިވާ މިންވަރު ހާމަ ކޮށްދޭ އެއް ކަމަކީ އެރަށުގައި ކައްޓެޅި ބޭނުމުގެ މުބާރަތްތައް ވެސް ބާއްވަމުން ގެންދާ ކަމެވެ. މިއަދު މިވަނީ ފުވައްމުލަކަށް ހާއްސަ ކައްޓެޅި ރާއްޖޭގެ އެހެން ސަރަހައްދަކުންވެސް ބާނާފަ އެވެ. ނަމަވެސް ބާނާފައިވަނީ ހަމަ އެންމެ މަހެކެވެ. ފުވައްމުލަކަށް ހާއްސަވި ކައްޓެޅި އިތުރަށް އެރަށަށް ހާއްސަވާނެ ހެއްޔެވެ؟\nމަސްވެރިން ފުވައްމުލައް ތުލުސްދޫ\nމިފްކޯ އިން މަސް ގަތުމަށް 2.5 ބިލިއަން ރުފިޔާ\nފުވައްމުލަކު ފޭރުން: މީހަކު ހައްޔަރެއް ނުކުރޭ


Insaanaa ah libifaivaa baaruthaku ge beynun heyo gothugai hifun | Mihaaru\nމާފިލާފުށީގައި ދިވެހި ސިފައިން ތަމްރީނުތަކެއްގައި: އިންސާނާ އަށް ދެއްވި ބާރުތަކުގެ ބޭނުން ހެޔޮ ގޮތުގައި ހިފުމަށް އިސްލާމް ދީން ގޮވައިލާ. --ފޮޓޯ: އެމްއެންޑީއެފް\nއިންސާނާ އަށް ލިބިފައިވާ ބާރުތަކުގެ ބޭނުން ހެޔޮ ގޮތުގައި ހިފުން\n04 ނޮވެމްބަރ 2016 - 06:272comments\nއިންސާނުންނަށް ޤުދުރަތުން ލިބިފައިވާ އެކިއެކި ބާރުތަކާއި ކައުނުގައި އިންސާނާ އަށްޓަކައި ކިޔަމަންތެރި ކުރެވިފައިވާ ތަކެތީގެ ބޭނުން ހިފުމުގައި އެއް ބަޔަކީ އެމީހުންނާއި ދެންތިބި އެހެން މީހުންނަށް ވެސް އެއިން ގެއްލުން ނުވާނެ ގޮތުގައި އޭގެ ބޭނުން ހެޔޮ ގޮތުގައި ހިފާ މީހުންނެވެ. ނަމަވެސް އަނެއް ބަޔަކީ އެބަޔަކަށް ނުވަތަ އެހެން މީހުންނަށް އެކި ގޮތްގޮތުން ގެއްލުން ލިބެނިވި ގޮތުގައި އޭގެ ބޭނުން ހިފާ މީހުންނެވެ.\nމި ބާވަތުގެ މީހުން ދެބަޔަކަށް ބެހެއެވެ. އެއް ބަޔަކީ އެމީހުންގެ ބާރުތައް ގަސްތުގައި ނުބައިކޮށް ބޭނުންކުރާ މީހުންނެވެ. އަމިއްލަ ނަފްސަށް ނުވަތަ އެހެން މީހުންނަށް ގެއްލުން ލިބެނިވި ގޮތެއްގައި ގަސްތުގައި ނުބައިކޮށް ބޭނުންކުރާ މީހުންނެވެ. ދެވަނަ ބަޔަކީ ނޭނގި ތިބެ އެމީހުންގެ ބާރުތައް ގެއްލުން ލިބެނިވި ގޮތެއްގައި ބޭނުންކުރާ މީހުންނެވެ. މީގެ ތެރެއިން ފުރަތަމަ ބާވަތުގެ މީހުންނަކީ ނުލަފާ މީހުންނެވެ. އެފަދަ މީހުން މައިތިރި ކުރެވޭނީ ހަރުކަށި ގަވައިދުތައް ހިންގައި އަދަބު ދީގެންނެވެ. ދެވަނަ ބާވަތަކީ ޖާހިލުންނެވެ.\nމިފަދަ މީހުން އިސްލާހު ކުރެވޭނީ އުގަންނައިދީ ހޭލުންތެރި ކޮށްދީގެންނެވެ. އިސްލާމް ދީނަކީ މި ހޭލުންތެރިކަން އިންސާނާ އަށް ގެނެސްދީ އިންސާނީ ބާރުތަކުގެ ބޭނުން ހިފާނެ އެންމެ ހެޔޮ ގޮތް އަންގައިދޭ ދީނެވެ. ކީރިތި ޤުރުއާނާއި މާތް ނަބިއްޔާ، ޞައްލަﷲ ޢަލައިހި ވަސައްލަމް، ގެ ސުންނަތަށް ނަޒަރު ހިންގާލާއިރު އިންސާނާ އަށް ޤުދުރަތުން ދެއްވާފައިވާ ވަރަށް ގިނަ ބާރުތަކެއްގެ ވާހަކަ އެކި ގޮތްގޮތަށް ބަޔާން ވެފައި ވެއެވެ.\nގައުމީ އެތުލެޓިކްސް މުބާރާތުގައި ޒުވާނުންތަކެއް ދުވަނީ: އިންސާނާގެ ހަށިގަނޑު ވަރުގަދަކުރުމަށް އިސްލާމް ދީނުގައި ވަނީ ބާރުއަޅާފައި. -- ފޮޓޯ:ނިޝާން އަލީ/މިހާރު\nމިގޮތުން އިންސާނާ އަށް ބުއްދީގެ ނިޢުމަތް ދެއްވާފައިވާ ކަން ބަޔާން ކޮށްފައި ވެއެވެ. އިވުމާއި ފެނުމާއި ރަހަ ބެލުމުގެ އިޙްސާސް ދެއްވާފައިވާކަން ބަޔާން ވެގެންވެއެވެ. އަތާއި ފައިން އެކިއެކި ކަންތައް ކުރުމުގެ ގާބިލުކަން ދެއްވާފައިވާކަން ހާމަވެގެން ދެއެވެ. ރުޅިއައުމާއި ފޫހިވުމާއި ޝައުޤުވެރިވުމާއި ލޯބިވުމާއި ބިރުގަތުމާއި ދަހިވެތިވުމާއި މިނޫންވެސް މިފަދަ އެތައް ޝުޢޫރުތަކެއް އިންސާނާގެ ނަފްސުގައިވާ ކަމުގެ އިޝާރާތްތައް ވެއެވެ. ކަންކަމަށް އެދުންވެރިވުމާއި ކަންކަން ބޭނުން ވުމުގެ ތަބީއަތު ލިބިފައިވާކަން ހާމަ ކުރެއެވެ.\nމިއިން އެއްވެސް ބާރަކީ ބޭކާރު ގޮތުގައިވާ ބާރެއް ނޫނެވެ. އެއީ އިންސާނާގެ ދިރިއުޅުމުގެ ޙަޔާތަށްޓަކައި ނުހަނު ބޭނުންތެރި ބާރު ތަކެކެވެ. އިންސާނާގެ ޙަޔާތުގައި ކާމިޔާބުވުން ބިނާވެފައިވަނީ އޭނާ އެދޭ ކަންތައްތަކާއި އޭނާގެ ބޭނުންތައް ފުރިހަމަވުމުގެ މައްޗަށެވެ. މިކަންތައްތައް ފުރިހަމަ ކުރުމަށްޓަކައި އިސްވެ ދެންނެވުނު ބާރުތަކަށް ކޮންމެހެން ބޭނުންވެއެވެ.\nއެހެންކަމުން އިސްލާމްދީން އިރުޝާދު ދެނީ މި ބާރުތަކުގެ ބޭނުން އެންމެ ފުރިހަމަ ގޮތުގައި ހިފުމަށެވެ. އަދި އެއާ މެދު އިހްމާލު ނުވުމަށެވެ. އިންސާނާގެ ނަފްސުގައިވާ މި އިޝާރާތް ކުރެވުނު ބާރުތަކުގެ އިތުރަށް ވަށައިގެން މިވާ މާހައުލުން ތަފާތު ވަސީލަތްތައް ވެސް ވަނީ އިންސާނާ އަށްޓަކައި ކިޔަމަން ކުރެވިފަ އެވެ. މިގޮތުން އިންސާނާ ފަދަ އެހެން އިންސާނުންގެ ފަރާތުން ޚިދުމަތްތައް ލިބެއެވެ.\nއެކިއެކި ހައިވާނުންގެ ފަރާތުން ޚިދުމަތްތައް ލިބެއެވެ. ގަސްގަހާގެއްސާއި މަސްމަހާމެހި އަދި ވަޔާއި ފެނާއި އަލިކަމާއި ހޫނުކަމާއި މިހެންގޮސް އަދަދުވެސް ނުކުރެވޭހާ ގިނަ ތަކެތި ވަނީ އިންސާނާގެ ޚިދުމަތުގަ އެވެ. މާތްﷲ މިހުރިހާ ކަމެއް މިގޮތަށް މެދުވެރި ކުރައްވާފައި ވަނީ އިންސާނާ އޭގެ ބޭނުން ހެޔޮގޮތުގައި ހިފުމަށްޓަކައެވެ. ކުޅިވަރަކަށް ނޫނެވެ. އަދި އެއިން އެހެން މީހުންނަށް ގެއްލުން ދޭކަށް ވެސް ނޫނެވެ.\nސައުތު އޭޝިއަން ގޭމްސްގައި ރާއްޖޭގެ ސަޖަން ފަތަނީ: އިންސާނާގެ ހަށިގަނޑު ވަރުގަދަކުރުމަށް އިސްލާމް ދީނުގައި ވަނީ ބާރުއަޅާފައި. --ފޮޓޯ: އިމޭޖަސް އެމްވީ/ މުހައްމަދު އަހުސަން\nއިންސާނާގެ ކިބައިގައި ﷲ ލައްވަވާފައިވާ އެކިއެކި ބާރުތައް އޭގެ އެންމެ ފުރިހަމަ ގޮތުގައި އޭނާއަށާއި އޭނާއާ އެކު މުޖުތަމަޢުގައި އުޅޭ އެހެން މީހުންނަށްވެސް މަންފާ ކުރަނިވި ގޮތެއްގައި ބޭނުން ހިފުމުގެ ފުރުސަތު އިސްލާމް ދީނުގައި ދެއެވެ. މިގޮތުން އޭގެ ބޭނުން ހިފާނެގޮތް ދަސްކޮށްދެ އެވެ. އެއިން އެއްވެސް ބާރެއް އިހުމާލު ނުކުރުމަށް އިރުޝާދު ދެއެވެ. އިންސާނާގެ އެއްވެސް ބޭނުމެއް ނުވަތަ އެދުމެއް މުޅިން ފުހެވިގެން ދާކަށް ފުރުސަތެއް ނުދެއެވެ. އެއްވެސް ޝުޢޫރެއް އިންކާރެއް ނުކުރެ އެވެ.\nމިގޮތުން އިންސާނާ ދުނިޔަވީ ދިރިއުޅުން ދޫކޮށްލައި، އެކަހެރިވެގެން ވޭތުކޮށްލާކަށް ނޭދެއެވެ. ނަފްސުގެ އެދުންތައް ފުނޑުފުނޑުކޮށްލައި ނިކަމެތިކޮށްލައި މުސީބާތްތަކާއި ހާލުގައިޖެހިގެން އުޅޭކަށް އަމުރެއް ނުކުރެއެވެ. ދުނިޔޭގެ ޒީނަތްތެރިކަމާއި އުފާތަކާއި ނިއުމަތްތަކުން މުޅިން މަހުރޫމު ވާކަށްވެސް ގޮވައެއް ނުލައެވެ. ސަބަބަކީ އިސްލާމް ދީނަކީ އިންސާނާ ހައްދަވައި އިންސާނާގެ ނަފްސުގައި އެކިއެކި ބާރުތައް ލެއްވެވި ފަރާތުގެ އިލާހީ ގާނޫނެވެ. ވީއިރު އެފަރާތުން އިންސާނާގެ ކިބައިގައި ލައްވަވާފައިވާ ބާރުތައް އެއީ ބޭކާރު ގޮތުގައި ލައްވަވާފައިވާ ބާރުތަކަކަށް ވުމަށް ރުހިވޮޑި ނުގަންނަވާނެ އެވެ.\nއެއްވެސް ޝައްކެތް ނެތް ގޮތުގައި އެކަލާނގެ އެދިވޮޑިގެންވަނީ މިކައުނު އެކަލާނގެ ތަދުބީރު ކުރައްވައި ރާއްވަވާފައިވާ ގޮތަށް ދެމިއޮތުމެވެ. އެތަނުގައި އިންސާނުން އެމީހުންގެ ފައިދާއާއި މަންފާއަށްޓަކައި މަސައްކަތް ކުރުމެވެ. އެތަނުގައިވާ ތަފާތު އެކިއެކި ވަސީލަތްތަކުގެ ބޭނުން އިންސާނުން ހިފުމެވެ. ނަމަވެސް އެބޭނުންތައް ހިފަން އެކަލާނގެ ރުހިވޮޑިގަންނަވަނީ އިންސާނާ އޭނާގެ އަމިއްލަ ނަފްސަށާއި އަދި އެނޫން މީހުންނަށްވެސް ގެއްލުމެއް ނުލިބޭ ގޮތަކަށެވެ.\nއެހެންވެ އިސްލާމީ ޝަރީއަތުގައި ބައެއް ކަންތައްތައް ޙަރާމް ކުރައްވައެވެ. އަނެއްބައި ކަންތައްތައް މަކްރޫހަ ކުރައްވައެވެ. ނަމަވެސް ގިނަ ކަންތައްތައް ވަނީ ޙަލާލު ކުރައްވާފަ އެވެ. ޙަރާމް ނުވަތަ މަކްރޫހަ ކުރައްވާފައިވަނީ އެކަމުގެ ސަބަބުން ގެއްލުން ލިބެނިވި ކަންތައްތަކެވެ. ޙަލާލު ކުރައްވާފައި ވަނީ އެއިން ފައިދާ ލިބެނިވި އަދި އެހެން މީހަކަށް ގެއްލުން ނުލިބޭ ކަންތައްތަކެވެ.\nދިވެހި ފުލުހުންތަކެއް ޑިއުޓީއެއް ނިންމުމަށް ފަހު އަރާމު ކޮށްލަނީ: ގައުމުގެ ދިފާއުގައި ހިދުމަތް ކުރެވޭ ވަރުގެ ބާރު ގަދަ ބަޔަކަށް ވުމަށް މުސްލިމުންނަށް އިސްލާމް ދީން ގޮވައިލާ.\nއިސްލާމް ދީން ބިނާވެފައިވާ މަތިވެރި އަސްލުތަކުގެ ތެރެއިން އެއް އަސްލަކީ އިންސާނާގެ އެދުންތަކާއި ބޭނުންތައް ފުއްދުމުގެ ފުރުސަތު އެ ދީނުގައި ދީފައި ވުމެވެ. އަދި އޭނާ އަށް ފައިދާ ލިބެނިވި ކަންކަން ކުރުމުގެ މިނިވަންކަންވެސް ދީފައި ވުމެވެ. ނަމަވެސް މި ހައްގާއި މިނިވަންކަން ލިބިފައިވަނީ ވަކި ހައްދެއްގެ ތެރޭގައެވެ. މިގޮތުން އެހެންމީހުންގެ ހަމަ އެ ހައްގާއި މިނިވަންކަން އޮންނާނެކަން ދަނެ އެހެން މީހެއްގެ ހައްގެއް ގެއްލުވާލައިގެން ނުވާނެއެވެ. އަދި އެހެން މީހެއްގެ މިނިވަންކަމަށް އަރައިގަނެގެން ނުވާނެއެވެ. އެއީ ގަސްތުގައި ވިއަސް ނުވަތަ ޖާހިލުކަމުން ކަމުގައި ވިއަސް މެއެވެ.\nމިއީ ކަނޑައެޅިގެން ގެއްލުން ނުވަތަ ކަނޑައެޅިގެން ފައިދާ ހުރި ކަންކަމުގައި އޮންނަ އުސޫލެވެ. އެކަމަކު އެކަމެއްގައި ފައިދާވެސް އަދި ގެއްލުންވެސް އެކުލެވިފައިވާ ކަންކަމުގައި އިންސާނުން ކޮންމެވެސް ވަރަކަށް ތަހައްމަލު ކުރަން ޖެހޭނެ އެވެ. އަނެކަކަށް ދޫކޮށްލަން ޖެހޭނެ އެވެ. އެބަހީ ތިމާއަށް ކުޑަ ގެއްލުމެއް ލިބުނަސް ފައިދާ ބޮޑަށް ލިބެނިވި ކޮޅަކަށް އަނެކަކު ދޫކޮށްލުން އެއީ އިސްލާމް ދީނުގައި އޮންނަ ގޮތެވެ.\nއިންސާނުންނަށް ގެއްލުން ހުރިގޮތާއި ފައިދާ ހުރިގޮތް އެއީ ކޮންމެ ކޮންމެ ބަޔަކަށް ކަށަވަރު ކަމާ އެކު އެންމެ މޮޅަށް އެނގޭނެ އެއްޗެއް ނޫނެވެ. މި ސަބަބަށްޓަކައި އިސްލާމީ ޝަރީއަތް އައިސްފައި ވަނީ އިންސާނުންނަށް ގެއްލުންހުރި ކަންތައްތަކުން ދުރުހެލިވެ ފައިދާ ލިބެނިވި ކަންތައްތައް ކުރުމަށް ބާރުއެޅޭ ފަދަ ގޮތެއްގައެވެ. އިންސާނާއަށް އެންމެ ފައިދާހުރިގޮތް ދެނެވޮޑިގެންވަނީ އެ އިންސާނާ ހެއްދެވި ފަރާތަށެވެ.\nވީއިރު އިންސާނާގެ އެދުންތަކާއި ބޭނުންތައް ފުއްދުމުގެ ފުރުސަތު އެކަލާނގެ ބާވާލެއްވި ޝަރީއަތުގައި ދެއްވާފައިވާ ގޮތަށް ވުރެ މޮޅު ގޮތަކަށް ބުނެދެވޭނެ އެހެން އެއްވެސް ފަރާތެއް ނުވާނެ އެވެ. ވީމާ އިސްލާމީ ޝަރީއަތަށް ފާޑު ކިޔައި، އިންސާނުންނަށް އެންމެ ފައިދާ ބޮޑީ އެޝަރީޢަތުގައި އެވާ ގޮތަށްވުރެ މިވެނި ގޮތެއް ކަމަށް ދައުވާ ކުރާ މީހުންނަކީ ދުނިޔޭގައިވާ އެންމެ ބޮޑެތި ޖާހިލުންނެވެ.\nއިތުރު ލިޔުންތައް ސިއްހަތު ދީން އިސްލާމް